Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Παρακαλείται ο κύριος Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 17 Ιανουαρίου 2020. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 359/13-1-2020 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς τον Υπουργό Υποδομών και Μεταφορών, με θέμα: «Αυστηροποίηση ποινών για τις παραβάσεις στις Λωρίδες Έκτακτης Ανάγκης (ΛΕΑ)». 2. Η με αριθμό 363/13-1-2020 επίκαιρη ερώτηση του Βουλευτή Ευβοίας του Συνασπισμού Ριζοσπαστικής Αριστεράς κ. Ευάγγελου Αποστόλου προς τον Υπουργό Υγείας, με θέμα: «Υποχρηματοδότηση των υγειονομικών αναγκών της Εύβοιας». 3. Η με αριθμό 373/14-1-2020 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, με θέμα: «Τη δραματική έλλειψη προσωπικού του Γενικού Νοσοκομείου Λασιθίου με έδρα τον Άγιο Νικόλαο». 4. Η με αριθμό 353/7-1-2020 επίκαιρη ερώτηση του Προέδρου της Κοινοβουλευτικής Ομάδας Ελληνική Λύση και Βουλευτή Λάρισας κ. Κυριάκου Βελόπουλου προς τον Υπουργό Προστασίας του Πολίτη, με θέμα: «Λειτουργία παράνομων ΜΚΟ στην Ελλάδα». 5. Η με αριθμό 358/13-1-2020 επίκαιρη ερώτηση της Η΄ Αντιπροέδρου της Βουλής και Βουλευτού Β3΄ Νοτίου Τομέα Αθηνών του ΜέΡΑ25 κ. Σοφίας Σακοράφα προς τον Υπουργό Προστασίας του Πολίτη, με θέμα: «Αστυνομική αυθαιρεσία της ομάδας ΔΙΑΣ έναντι θεραπευομένων στο “18 ΑΝΩ”». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 364/13-1-2020 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Σωκράτη Βαρδάκη προς τον Υπουργό Υποδομών και Μεταφορών, με θέμα: «Ανησυχία και ερωτήματα σχετικά με την πορεία των διαδικασιών της ανέγερσης του νέου δικαστικού μεγάρου στο Ηράκλειο». 2. Η με αριθμό 380/14-1-2020 επίκαιρη ερώτηση του Βουλευτή Β1΄ Βορείου Τομέα Αθηνών του ΜέΡΑ25 κ. Κλέωνα Γρηγοριάδη προς τον Υπουργό Προστασίας του Πολίτη, με θέμα: «Δήλωση του Διοικητή του ΑΤ Εξαρχείων ότι υπάρχει άνωθεν εντολή οι αστυνομικές δυνάμεις να πατάξουν το πολιτικό έγκλημα, όχι το ποινικό». 3. Η με αριθμό 381/14-1-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υποδομών και Μεταφορών, με θέμα: «Επιδείνωση της κακής κατάστασης συγκοινωνιών στην Πετρούπολη τους τελευταίους μήνες». 4. Η με αριθμό 382/14-1-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Επέκταση του ΧΥΤΥ/ΧΥΤΑ Φυλής στη ζώνη Α προστασίας του όρους Αιγάλεω». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 1965/15-11-2019 ερώτηση της Βουλευτού Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρη προς τον Υπουργό Υγείας, με θέμα: «Γενικό Νοσοκομείο Δυτικής Αττικής «ΑΓΙΑ ΒΑΡΒΑΡΑ»». 2. Η με αριθμό 1510/24-10-2019 ερώτηση της Βουλευτού Φλωρίνης του Συνασπισμού Ριζοσπαστικής Αριστεράς κ. Θεοπίστης (Πέτης) Πέρκα προς τον Υπουργό Υποδομών και Μεταφορών, με θέμα: «Παγώνουν οι διαδικασίες για δημιουργία εμπορευματικού κέντρου στο πρώην Στρατόπεδο «Γκόνου»». 3. Η με αριθμό 2014/19-11-2019 ερώτηση του Βουλευτή Κοζάνης του Συνασπισμού Ριζοσπαστικής Αριστεράς κ. Ιωάννη Αμανατίδη προς τον Υπουργό Υγείας, με θέμα: «Ένταξη του Γενικού Νοσοκομείου Θεσσαλονίκης «ΑΓΙΟΣ ΠΑΥΛΟΣ» σε αναπτυξιακά προγράμματα ή ΕΣΠΑ ή στο Πρόγραμμα Δημοσίων Επενδύσεων (ΠΔΕ)». Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθητές και μαθήτριες και τέσσερις συνοδοί εκπαιδευτικοί τους, από το 1ο Γυμνάσιο Καισαριανής. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Να σας ενημερώσουμε, παιδιά, ότι αυτή τη στιγμή στην Αίθουσα δεν βλέπετε πολύ κόσμο, γιατί σήμερα είναι ημέρα Κοινοβουλευτικού Ελέγχου. Τι θα πει αυτό; Οι Βουλευτές οι οποίοι έχουν επίκαιρα ζητήματα, κάνουν ερωτήσεις στους αρμόδιους Υπουργούς, οι οποίοι απαντούν σχετικά. Γι' αυτό δεν βλέπετε πολλούς Βουλευτές. Δεν έχουμε σήμερα Ολομέλεια όπου θα ήταν όλοι οι εκπρόσωποι του έθνους εδώ, διότι έχουν και άλλες ασχολίες οι Υπουργοί στα γραφεία τους, όπως και οι Βουλευτές που έχουν και άλλες εργασίες. Είναι ημέρα, λοιπόν, Κοινοβουλευτικού Ελέγχου, γι' αυτό υπάρχουν μόνο οι ενδιαφερόμενοι Βουλευτές οι οποίοι κάνουν τις σχετικές ερωτήσεις. Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Έχω την τιμή να σας ανακοινώσω ότι ο Γενικός Γραμματέας Νομικών και Κοινοβουλευτικών Θεμάτων, με επιστολή του, μας ενημερώνει τα εξής: «Προς τη Βουλή των Ελλήνων, Ειδική Γραμματεία του Προέδρου της Βουλής. Με την παρούσα σάς ενημερώνουμε σχετικά με τη συζήτηση των Επικαίρων Ερωτήσεων στο πλαίσιο του Κοινοβουλευτικού Ελέγχου την Πέμπτη 16 Ιανουαρίου 2020, ότι οι επίκαιρες ερωτήσεις που θα συζητηθούν, είναι οι εξής: Οι υπ' αριθμόν 360/13-1-2020, 366/14-1-2020, 371/14-1-2020, 372/14-1-2020 και 375/14-1-2020 επίκαιρες ερωτήσεις θα απαντηθούν από τον Υπουργό Εργασίας και Κοινωνικών Υποθέσεων κ. Ιωάννη Βρούτση. Οι υπ' αριθμόν 365/13-1-2020 και 379/14-1-2020 επίκαιρες ερωτήσεις θα απαντηθούν από την Υφυπουργό Εργασίας και Κοινωνικών Υποθέσεων κ. Δόμνα - Μαρία Μιχαηλίδου. Οι υπ' αριθμόν 357/10-1-2020, 361/13-1-2020 και 368/14-1-2020 επίκαιρες ερωτήσεις θα απαντηθούν από τον Υφυπουργό Αγροτικής Ανάπτυξης και Τροφίμων κ. Κωνσταντίνο Σκρέκα. Παρακαλούμε, όπως προβείτε στις δέουσες ενέργειες, προκειμένου να ενημερωθούν, τόσο ο Προεδρεύων για τη διαδικασία, όσο και οι ερωτώντες Βουλευτές». Αρχίζουμε με την τρίτη με αριθμό 371/14-1-2020 επίκαιρη ερώτηση πρώτου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Εργασίας και Κοινωνικών Υποθέσεων, με θέμα: «Το όργιο παράνομων απεργοσπαστικών - τρομοκρατικών μηχανισμών στον Όμιλο ΟΤΕ απέναντι στους αγωνιζόμενους εργαζόμενους και τις συλλήψεις απεργών». Θα απαντήσει ο Υπουργός Εργασίας και Κοινωνικών Υποθέσεων κ. Ιωάννης Βρούτσης. Ο κ. Στολτίδης έχει τον λόγο.
Ευχαριστώ, κύριε Πρόεδρε. Κύριε Υπουργέ, οι εργαζόμενοι στον ΟΤΕ συνεχίζουν τον αγώνα τους μετά από πολυήμερη απεργία, απαιτώντας υπογραφή ενιαίας συλλογικής σύμβασης (ΣΣΕ) σε όλο τον όμιλο, ανεξάρτητα από σχέση εργασίας και με εξίσωση μισθών και δικαιωμάτων προς τα πάνω. Η στάση της εργοδοσίας είναι προκλητική. Στις συναντήσεις με την Ομοσπονδία ΟΜΕ - ΟΤΕ ζητά ξανά από τους εργαζόμενους στήριξη της στρατηγικής της διεύρυνσης της κερδοφορίας του ομίλου, στρατηγική που για τους μετόχους σημαίνει μέχρι τώρα τεράστια κέρδη, 1,3 δισεκατομμύριο ευρώ για το 2018, μυθικά μερίσματα - πάνω από 300.000.000 ευρώ αυτό το έτος - και για τους εργαζόμενους κατακερματισμό σε πολλές διαφορετικές ταχύτητες, διόγκωση της δανεικής εργασίας, εργολαβοποίηση, εντατικοποίηση άνευ προηγουμένου, μισθούς πείνας σχεδόν για το μισό δυναμικό, μείωση προσωπικού με «εθελούσιες» ή μη απολύσεις. Τα παραπάνω, όμως, δεν της αρκούν. Πατώντας στις διαλυμένες εργασιακές σχέσεις, όπως διαμορφώθηκαν από το νομοθετικό πλαίσιο όλων των κυβερνήσεων των τελευταίων ετών, αλλά και με τον ν.4016/2019 επί κυβέρνησης ΣΥΡΙΖΑ, που διευκολύνει το αντεργατικό πλαίσιο των αποσχίσεων, επιδιώκουν παραπέρα χτύπημα των εργασιακών σχέσεων στον Όμιλο ΟΤΕ, με τις επερχόμενες - όσα έχουν εξαγγελθεί - αποσχίσεις έργου, δημιουργία θυγατρικών, που οδηγούν σε απολύσεις κ.λπ.. Ταυτόχρονα, αρνείται οποιαδήποτε συζήτηση για υπογραφή συλλογικής σύμβασης εργασίας στις θυγατρικές και προέβη σε απόλυση των φυλάκων εν μέσω απεργίας, που δεν έχουν υπογράψει αυτή την απόλυσή τους, που δεν δέχθηκαν την «εθελουσία», ενώ στις 12-12-2019 απροειδοποίητα έκλεισε τη θυγατρική ΟΤΕ - ACADEMY στη Θεσσαλονίκη, απολύοντας τρεις εργαζόμενες. Η εργοδοσία του ΟΤΕ στις 7-1-2020, αποθρασυνόμενη από την κυβερνητική κάλυψη και τη σιωπή της πλειοψηφίας των μέσων μαζικής ενημέρωσης, αλλά και εξοργισμένη από την αποτυχία της προσπάθειας κοινωνικού αυτοματισμού και τρομοκράτησης των εργαζομένων πέρασε σε απροκάλυπτη επίθεση απέναντι στους εργαζόμενους που περιφρουρούσαν τον απεργιακό τους αγώνα πανελλαδικά. Εξαπέλυσε όλους τους απεργοσπαστικούς μηχανισμούς, όπως εργασία από το σπίτι, εκβιασμό των απεργών ασφαλείας, συνεργασία με αποθήκες τρίτων, πρόσληψη εργολάβων κατά τη διάρκεια της απεργίας, εναλλαγή κτηρίων, χρήση κτηρίων άλλων επιχειρήσεων. Επιτέθηκε, μάλιστα, ενάντια στους απεργούς με την αποφασιστική παρέμβαση της καταστολής του κρατικού μηχανισμού, της Αστυνομίας, και προέβη σε μηνύσεις και συλλήψεις απεργών. Ερωτάστε, κύριε Υπουργέ: Πρώτον, σε ποιες άμεσες ενέργειες θα προβείτε, ώστε να μην απολυθεί κανένας εργαζόμενος απεργός, όπως ορίζει και η εργατική νομοθεσία και να παρέμβει η Επιθεώρηση Εργασίας, προκειμένου να ακυρώσει τους απεργοσπαστικούς μηχανισμούς της εργοδοσίας, οι οποίοι είναι και παράνομοι; Δεύτερον, πώς θα συμβάλλετε, για να ικανοποιηθούν τα δίκαια αιτήματα των εργαζομένων; Ευχαριστώ.
Κύριε Υπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Κύριε Στολτίδη, θέλω να σας διαβεβαιώσω ότι ούτε κυβερνητική κάλυψη υπάρχει απέναντι σε αυθαίρετες ενέργειες του ΟΤΕ, ούτε τρομοκρατία εκ μέρους της Κυβέρνησης ενάντια στους εργαζόμενους, ούτε απρόκλητες κυβερνητικές επιθέσεις εναντίον των εργαζομένων, ούτε παρεμβάσεις καταστολής, χρησιμοποιώντας την Αστυνομία, έκανε η Κυβέρνηση ενάντια στους εργαζομένους, αλλά ούτε στο τέλος - τέλος αυτό που περιγράψατε ως ένα Εργατικό Δίκαιο που δεν υπάρχει στη χώρα μας. Αντίθετα, όλα αυτά, επιτρέψτε μου να σας πω, επειδή ρίχνετε μια τεράστια ευθύνη προς την Κυβέρνηση, περιγράφοντας ένα τοπίο επίθεσης της ίδιας της Κυβέρνησης εναντίον των εργαζομένων, ανήκουν στον χώρο της φαντασίας σας. Στην πράξη και η Κυβέρνηση και το Υπουργείο Εργασίας είναι θεματοφύλακες του Εργατικού Δικαίου και των εργασιακών δικαιωμάτων. Στην πραγματικότητα, το Υπουργείο Εργασίας και η Κυβέρνηση περιφρουρούν και τα εργασιακά δικαιώματα και τα συνδικαλιστικά δικαιώματα, κάτι που αποτελεί κορυφαία προτεραιότητα για το Υπουργείο Εργασίας και την Κυβέρνηση, δηλαδή η νομιμότητα στην αγορά εργασίας. Το έχουμε πει συνεχώς, το επαναλαμβάνουμε και θα το ξαναλέμε: Κορυφαία προτεραιότητα της Κυβέρνησής μας είναι η νομιμότητα στην αγορά εργασίας. Γι' αυτόν τον λόγο, λοιπόν, όπως θα αναφερθώ στη δευτερολογία μου, το Υπουργείο Εργασίας κάνει αυτό που το θεσμικό πλαίσιο του δίνει τη δυνατότητα, αλλά και οι αρμοδιότητες δίνουν στον Υπουργό Εργασίας και στα διοικητικά όργανα του Υπουργείου Εργασίας. Θα αναφερθώ για το θέμα του ΟΤΕ στη δευτερολογία μου, αλλά σας διαβεβαιώ ότι σε όλο το πλαίσιο της αγοράς εργασίας, για όλες τις επιχειρήσεις, με τα όργανα τα οποία έχουμε στα χέρια μας προσπαθούμε να περιφρουρήσουμε τα δικαιώματα των εργαζομένων καθημερινά, με τους ίδιους τους εργαζόμενους που βρίσκονται στο Υπουργείο Εργασίας, σε όλες τις διοικητικές μορφές, από το ΣΕΠΕ μέχρι τους υπαλλήλους. Ευχαριστώ πολύ.
Κύριε Στολτίδη, έχετε τον λόγο για τη δευτερολογία σας.
Ευχαριστώ, κύριε Πρόεδρε. Εάν θεωρείτε ότι είναι στη φαντασία μας όλα αυτά, που και εγώ ως πρώην εργαζόμενος στον ΟΤΕ και συμμέτοχος στις κινητοποιήσεις και άλλοι είδαμε με τα μάτια μας, που αντιμετωπίσαμε όλους τους μηχανισμούς της εργοδοσίας και τους κράτους, καλώς. Πάντως, οι καταγγελίες στην Επιθεώρηση Εργασίας έγιναν. Δεν κουνήθηκε δαχτυλάκι. Αναφέρθηκαν στις καταγγελίες όλες οι μέθοδοι που χρησιμοποιεί η εργοδοσία. Όχι μόνο δεν υπερασπιστήκατε τους εργαζόμενους απ' αυτές τις παράνομες και εκβιαστικές απεργοσπαστικές μεθόδους της εργοδοσίας, παρά - ξαναλέω - τις καταγγελίες που έγιναν, αλλά αντιθέτως δεν επιδείξατε καμμία φειδώ στη χρήση των δυνάμεων καταστολής. Σχεδόν σε κάθε κτήριο ή κατάστημα τις ημέρες της απεργίας και αρκετές φορές την ημέρα μάλιστα γυρόφερναν περιπολικά, που τους δώσατε την εντολή να πιέζουν, για να διασφαλίσουν το ατομικό δικαίωμα στην εργασία, δηλαδή την απρόσκοπτη αξιοποίηση των απεργοσπαστικών μηχανισμών της εργοδοσίας. Τα ίδια έλεγε και η εργοδοσία. Και δεν φτάνουν όλα αυτά, αλλά στα ιλιγγιώδη κέρδη του ομίλου φροντίσατε να προσθέσετε και άλλα δωράκια: αυτό της μείωσης της φορολογίας από το 28% στο 24%, των μερισμάτων από το 10% στο 5% και έπεται και η μείωση των ασφαλιστικών εισφορών. Από μόνα τους αυτά τα τρία ως άθροισμα θα μπορούσαν να καλύψουν το σύνολο των διεκδικήσεων των εργαζομένων. Αυτό είναι το κράτος σας, όμως: ολόκληρο στην υπηρεσία των επιχειρηματικών ομίλων. Και πώς αλλιώς θα ήταν; Θα είχε, διερωτώμαι, καμμία τύχη η οποιαδήποτε εργοδοσία στην αντιπαράθεση με αποφασισμένους και οργανωμένους εργαζόμενους, χωρίς το κράτος της; Σε καμμία περίπτωση. Ο αγώνας των εργαζομένων στο Όμιλο ΟΤΕ, παρά το γεγονός ότι τα λαλίστατα «παπαγαλάκια» των ΜΜΕ αυτόματα τέθηκαν σε σιγή ασυρμάτου, γκρέμισε το αφήγημά σας περί ανάπτυξης για όλους, με «πίτες» που μεγαλώνουν και όλοι τρώνε καλύτερα. Γκρέμισε το αφήγημά σας για θετικές για τους εργαζόμενους εξελίξεις στη ΔΕΗ κατά τα πρότυπα του ΟΤΕ. Βοήθησε να καταλάβουν πολλοί, όσοι δεν είχαν καταλάβει. Εμείς χαιρετίζουμε τον δίκαιο και θαρραλέο αγώνα αντοχής των εργαζομένων του ΟΤΕ, παρακαταθήκη για το μέλλον τους, διδακτικό για το σύνολο της εργατικής τάξης συνολικά, ιδίως τώρα που μπροστά του έχει να αντιμετωπίσει τις συνέπειες του αναπτυξιακού σας πολυνομοσχεδίου, το οποίο καταργεί τις συλλογικές συμβάσεις εργασίας κατά απαίτηση του ΣΕΒ για τη συντριβή του μέσου μισθού από τη μία και από την άλλη θα αντιμετωπίσουν και την εκ νέου, στα μουλωχτά, υπογραφή της πλειοψηφίας της ΓΣΕΕ για τη διατήρηση αυτού του άθλιου κατώτατου μισθού, που υπονομεύει όλες τις συλλογικές συμβάσεις εργασίας που έχουν μείνει, κάθε μέσο μισθό που υπάρχει, κάθε αγώνα εργαζομένων, όπως και αυτόν στον Όμιλο ΟΤΕ, για συλλογική σύμβαση εργασίας. Τέλος, καλούμε τον Όμιλο ΟΤΕ να γυρίσει την πλάτη και στα καλέσματα συμβιβασμού και υποταγής, στα οποία καλεί ο εργοδοτικός κυβερνητικός συνδικαλισμός, οι συνδικαλιστικές σας δυνάμεις στον όμιλο, εν προκειμένω. Καλούμε τους εργαζόμενους να συνεχίσουν τον αγώνα τους. Ο αγώνας για συλλογικές συμβάσεις εργασίας είναι αγώνας πνοής για το σύνολο της εργατικής τάξης. Μέσα από αυτή τη μάχη οι εργαζόμενοι στον ΟΤΕ έχουν εξοπλιστεί με όλη την απαραίτητη πείρα για να οδηγήσουν τους αγώνες τους σε νίκη. Τους παρακολουθεί όλη η εργατική τάξη. Τους χαιρετίζει το μαχητικό τμήμα της εργατικής τάξης στη Γαλλία που βρίσκεται σε πολυήμερες κινητοποιήσεις. Είναι στο πλευρό τους τα λαϊκά στρώματα της χώρας μας, που το απέδειξαν τις ημέρες της απεργίας παντού, πετώντας τον κοινωνικό αυτοματισμό στον κάλαθο των αχρήστων. Ευχαριστώ, κύριε Πρόεδρε.
Κύριε Υπουργέ, παρακαλώ, έχετε τον λόγο για τη δευτερολογία σας.
Ευχαριστώ, κύριε Πρόεδρε. Κύριε Στολτίδη, κάπου υπάρχει σύγχυση νομίζω. Μας κατηγορείτε για κυβερνητική τρομοκρατία, δήθεν επειδή είδατε αστυνομικά αυτοκίνητα να κινούνται; Εδώ έχουμε δημοκρατία, κύριε Στολτίδη. Εδώ υπάρχουν νόμοι. Περιφρουρούμε τη δημοκρατία. Αυτή η Κυβέρνηση είναι πιστή στη δημοκρατία, στους θεσμούς της δημοκρατίας. Δεν ξέρω πού αναφέρεστε, σε ποιες κρατικές συμπεριφορές, αλλά αυτά που λέτε δεν υπάρχουν. Σε κάθε περίπτωση, ξεκινήσατε την τοποθέτησή σας στη δευτερολογία σας μέμφοντάς μας και κάνοντας κριτική ότι μειώνουμε φόρους και εισφορές. Αυτή είναι η ιδεολογία μας. Έτσι γίνεται παγκοσμίως. Έτσι δημιουργούνται θέσεις εργασίας. Έτσι δημιουργείται πλούτος, για να υπάρχουν εργαζόμενοι που απολαμβάνουν πόρους και μισθούς. Δεν ξέρω σε ποιο κράτος αναφέρεστε. Μπορείτε να μου δείξετε ένα κράτος το οποίο να απεικονίζει τα δικά σας πιστεύω στον κόσμο; Ένα. Πείτε το. Εγώ θα σας παραβάλω όλο τον ανεπτυγμένο κόσμο. Εσείς μπορείτε να μου υποδείξετε ένα κράτος, ή έρχεστε απλά εδώ και κάνετε μια παράθεση, η οποία δεν υπάρχει πουθενά στον κόσμο, το περιβάλλον το οποίο περιγράφετε, σε επίπεδο οικονομίας και κοινωνίας; Μπαίνω, όμως, στην ουσία. Ενημερώνω το Σώμα της Εθνικής Αντιπροσωπείας ότι στις 14-1-2020 στο Υπουργείο Εργασίας και Κοινωνικών Υποθέσεων υπό την Προεδρία της Γενικής Γραμματέως μου, της κ. Στρατινάκη, πραγματοποιήθηκε τριμερής συμφιλιωτική διαδικασία, στην οποία παρευρέθηκαν εκπρόσωποι πρωτοβάθμιων σωματείων, του δευτεροβάθμιου σωματείου και της ΓΣΕΕ, εκπρόσωποι του ΟΤΕ, καθώς και τέσσερις από τους έξι απολυμένους. Το Υπουργείο, έχοντας πάντα μέριμνα τη διασφάλιση των θέσεων εργασίας και των εργασιακών δικαιωμάτων, διερεύνησε προσεκτικά τα αιτήματα των εργαζομένων και το εάν η εργοδοτική πλευρά έχει εξαντλήσει κάθε άλλο μέσο πριν καταλήξει στο απεχθέστερο όλων, που είναι η απόλυση, προσπαθώντας να εξευρεθεί λύση και να επανέλθει η εργασιακή ειρήνη, την οποία επιδιώκουμε και αποτελεί κορυφαία προτεραιότητα για το Υπουργείο Εργασίας. Το Υπουργείο ενημερώθηκε και από τις δύο πλευρές και για το πρόγραμμα εθελουσίας εξόδου, στο οποίο, όμως, οι απολυμένοι δεν επιθυμούσαν να ενταχθούν για διαφορετικούς λόγους. Στο πλαίσιο αυτό, αφ' ενός πρότεινε στον εργοδότη να επανεξετάσει την επαναπρόσληψή του στον ΟΤΕ, ερευνώντας για την ύπαρξη τυχόν θέσεως για αυτούς, τους μέχρι δηλαδή χθες εργαζόμενους φύλακες, που ένεκα κατάργησης των θέσεών τους και της λειτουργικής ανάγκης που αυτοί υπηρετούσαν, ήτοι της φύλαξης, οι εργαζόμενοι αυτοί αντιμετωπίστηκαν ως πλεονάζον προσωπικό. Σε κάθε περίπτωση, και βασιζόμενο στην καλή πίστη, το Υπουργείο ζήτησε επίσης από τον ΟΤΕ να επανεξετάσει αν υπάρχει η δυνατότητα διατήρησης του προγράμματος εθελουσίας εξόδου που έδινε από 60.000 ευρώ έως 180.000 ευρώ περίπου μετρητά στην τσέπη των εργαζομένων και ταυτόχρονα διασφαλισμένη θέση εργασίας σε άλλο εργοδότη με συναφή δραστηριότητα με το εργασιακό αντικείμενο των απολυμένων για την περίπτωση που κάποιος από τους απολυμένους αλλάξει γνώμη και πλέον επιθυμεί να κάνει χρήση αυτού, ώστε σε κάθε περίπτωση να ξαναέχουν μπροστά τους όλες τις επιλογές. Επίσης, επισημάνθηκε και η απόλυση ενός συνδικαλιστή για τον οποίο θα πρέπει να εφαρμοστούν τα προβλεπόμενα από το ν.1264/1982. Έτσι, βλέπετε, κύριε Στολτίδη, ότι ως Υπουργείο Εργασίας κάνουμε τα πάντα, ώστε να επαναφέρουμε την εργασιακή ειρήνη μεταξύ εργαζομένων και διοίκησης του ΟΤΕ. Και αυτή είναι η επιδίωξή μας και η προσπάθειά μας. Συνεπώς αναμένω κι εγώ τις τελικές αποφάσεις των δύο μερών. Σε κάθε περίπτωση, το Υπουργείο ενθαρρύνει τα μέρη να αναλάβουν άμεσα δράση, ώστε να ξεκινήσει ο ουσιαστικός διάλογος και οι διαπραγματεύσεις για τη σύναψη νέας επιχειρησιακής συλλογικής σύμβασης. Ευχαριστώ πολύ.
Κι εγώ σας ευχαριστώ. Κυρίες και κύριοι συνάδελφοι, έχω την τιμή να σας ανακοινώσω ότι η Διαρκής Επιτροπή Εθνικής Άμυνας και Εξωτερικών Υποθέσεων και η Διαρκής Επιτροπή Οικονομικών Υποθέσεων καταθέτουν την έκθεσή τους στο σχέδιο νόμου του Υπουργείου Εξωτερικών: «Ρυθμίσεις για την αποχώρηση του Ηνωμένου Βασιλείου από την Ευρωπαϊκή Ένωση». Επίσης, με την από 16 Ιανουαρίου 2020 ανακοίνωση προς το Σώμα, οι Υπουργοί Εργασίας και Κοινωνικών Υποθέσεων, Οικονομικών, Εξωτερικών, Παιδείας και Θρησκευμάτων, Υγείας, Δικαιοσύνης, Εσωτερικών και Επικρατείας κατέθεσαν στις 14 Ιανουαρίου 2020 σχέδιο νόμου: «Επίδομα γέννησης και λοιπές διατάξεις». Παραπέμπεται στην αρμόδια Διαρκή Επιτροπή. Επίσης, η Διαρκής Επιτροπή Παραγωγής και Εμπορίου καταθέτει τις εκθέσεις της επί των σχεδίων νόμων του Υπουργείου Υποδομών και Μεταφορών: Α. «Κύρωση του Μνημονίου Κατανόησης μεταξύ του Υπουργείου Υποδομών και Μεταφορών της Ελληνικής Δημοκρατίας και του Υπουργείου Εσωτερικών των Ηνωμένων Αραβικών Εμιράτων για την Αμοιβαία Αναγνώριση και Ανταλλαγή Αδειών Οδήγησης». Β. «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Αλβανίας για την αμοιβαία αναγνώριση των αδειών οδήγησης». Γ. «Κύρωση του Μνημονίου Κατανόησης μεταξύ του Υπουργείου Υποδομών και Μεταφορών της Ελληνικής Δημοκρατίας και της Ομοσπονδιακής Αρχής για τις Χερσαίες και Θαλάσσιες Μεταφορές των Ηνωμένων Αραβικών Εμιράτων για τις Διεθνείς Οδικές Μεταφορές Εμπορευμάτων και Επιβατών». Επίσης, ο Πρόεδρος της Κοινοβουλευτικής Ομάδος της Ελληνικής Λύσης Κυριάκος Βελόπουλος και οι Βουλευτές του κόμματος κατέθεσαν στις 15 Ιανουαρίου 2020 πρόταση νόμου: «Κήρυξη Αποκλειστικής Οικονομικής Ζώνης μονομερώς ελλείψει συμφωνίας με γειτονικά κράτη». Παραπέμπεται στην αρμόδια Διαρκή Επιτροπή. Επίσης, κυρίες και κύριοι συνάδελφοι, θέλω να σας ενημερώσω ότι η επίκαιρη επερώτηση με αριθμό πρωτοκόλλου 4/3 και ημερομηνία κατάθεσης 9 Δεκεμβρίου 2019, εξήντα οκτώ Βουλευτών της Κοινοβουλευτικής Ομάδος του Συνασπισμού Ριζοσπαστικής Αριστεράς, αρμοδιότητας του Υπουργείου Προστασίας του Πολίτη, με θέμα: «Συνεχή φαινόμενα αστυνομικής βίας και αύξηση της εγκληματικότητας», που είχε προγραμματισθεί να συζητηθεί τη Δευτέρα 20 Ιανουαρίου 2020, αναβάλλεται, κατόπιν αιτήματος της Κοινοβουλευτικής Ομάδας που κατέθεσε την επίκαιρη επερώτηση. Ο Βουλευτής του Νομού Αιτωλοακαρνανίας της Νέας Δημοκρατίας κ. Κωνσταντίνος Καραγκούνης ζητάει με αίτησή του προς τον Πρόεδρο της Βουλής, άδεια να απουσιάσει από τη Δευτέρα 20 Ιανουαρίου έως την Τρίτη 21 του μηνός, προκειμένου να παραστεί σε εργασίες στο εξωτερικό, στο European Jewish Association για την εβδομηκοστή πέμπτη επέτειο της απελευθέρωσης των αιχμαλώτων στα στρατόπεδα συγκέντρωσης του Άουσβιτς και του Μπέρνχαμ. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Επίσης, η Βουλευτής της Ριζοσπαστικής Αριστεράς κ. Ευτυχία Αχτσιόγλου, με αίτησή της προς τον Πρόεδρο της Βουλής, ζητεί έγκριση ολιγοήμερης άδειας από 24 έως 29 Ιανουαρίου 2020, καθώς θα απουσιάσει στο εξωτερικό για προσωπικούς λόγους. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Τέλος, ο Βουλευτής Λακωνίας του ΣΥΡΙΖΑ κ. Σταύρος Αραχωβίτης ζητάει την έγκριση για άδεια απουσίας από 29-1-2020 έως 30-1-2020. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Εισερχόμαστε στις επόμενες τρεις επίκαιρες ερωτήσεις, οι οποίες θα συζητηθούν ταυτόχρονα, καθώς έχουν το ίδιο θέμα και είναι οι εξής: Η πρώτη με αριθμό 375/14-1-2020 επίκαιρη ερώτηση δεύτερου κύκλου, της Βουλευτού Καβάλας του Συνασπισμού Ριζοσπαστικής Αριστεράς κ. Σουλτάνας Ελευθεριάδου προς τον Υπουργό Εργασίας και Κοινωνικών Υποθέσεων, με θέμα: «Παραβίαση δικαιωμάτων εργαζομένων στην Βιομηχανία Λιπασμάτων Καβάλας από τον Λαυρέντη Λαυρεντιάδη». Η τρίτη με αριθμό 372/14-1-2020 επίκαιρη ερώτηση δεύτερου κύκλου του Βουλευτή A΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελή προς τον Υπουργό Εργασίας και Κοινωνικών Υποθέσεων, με θέμα: «Τη βιομηχανία φωσφορικών λιπασμάτων Καβάλας και τις απαράδεκτες μεθοδεύσεις της εργοδοσίας, τη νέα επίθεση στα δικαιώματα των εργαζομένων». Η τέταρτη με αριθμό 360/13-1-2020 επίκαιρη ερώτηση δεύτερου κύκλου του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Άμεση αντιμετώπιση της εκρηκτικής κατάστασης στη Βιομηχανία Φωσφορικών Λιπασμάτων Καβάλας». Οι τρεις αυτές επίκαιρες ερωτήσεις θα συζητηθούν ταυτόχρονα χωρίς να επηρεάζονται τα δικαιώματα των Βουλευτών. Ο χρόνος όσον αφορά τους Βουλευτές θα είναι ο ίδιος, δύο και τρία λεπτά αντίστοιχα, και όσον αφορά τον Υπουργό θα είναι τριπλάσιος, δηλαδή εννιά και εννιά λεπτά, σύμφωνα με το άρθρο 131 του Κανονισμού. Συνεπώς θα ξεκινήσουμε για το ίδιο θέμα, με ειδικότερο τίτλο: «Παραβίαση δικαιωμάτων εργαζομένων στη Βιομηχανία Λιπασμάτων Καβάλας από τον Λαυρέντη Λαυρεντιάδη» και τον λόγο έχει η ερωτώσα Βουλευτής κ. Ελευθεριάδου Σουλτάνα για δύο λεπτά.
Κύριε Υπουργέ, χαριτολογώντας όταν μπήκατε στην Αίθουσα μας είπατε ότι μονοπωλείτε το ενδιαφέρον των Βουλευτών στην κατάθεση επίκαιρων ερωτήσεων. Εγώ θα σας απαντήσω ότι η επίθεση που δέχονται τα εργασιακά δικαιώματα και οι εργαζόμενοι το τελευταίο εξάμηνο, το πρώτο της διακυβέρνησής σας, με τα νομοσχέδια που έχετε ψηφίσει καθ' υπόδειξη του ΣΕΒ, έχει δώσει σήμα στους εργοδότες ότι μπορούν να κάνουν ό,τι θέλουν και επόμενο είναι οι επίκαιρες ερωτήσεις μας να κατευθύνονται προς το πρόσωπό σας και προς το Υπουργείο σας. Βέβαια, στη συγκεκριμένη υπόθεση, την υπόθεση του κ. Λαυρεντιάδη και της μοναδικής λιπασματοβιομηχανίας της χώρας θα έπρεπε να γίνουν ίσως επίκαιρες ερωτήσεις προς όλα τα Υπουργεία, δηλαδή προς το Υπουργείο Οικονομικών, το Υπουργείο Ανάπτυξης και Επενδύσεων, το Υπουργείο Περιβάλλοντος και Ενέργειας, το Υπουργείο Δικαιοσύνης και το Υπουργείο Αγροτικής Ανάπτυξης και Τροφίμων, καθώς οι τακτικές του κ. Λαυρεντιάδη άπτονται θεμάτων όλων αυτών των Υπουργείων και ενδεχομένως το επόμενο χρονικό διάστημα να κατατεθούν από εμένα προσωπικά και από την παράταξή μου επίκαιρες ερωτήσεις για όλα αυτά τα θέματα. Όσον αφορά τα εργασιακά, χαίρομαι που είπατε πριν ότι χρέος σας είναι να περιφρουρείτε τα εργασιακά και συνδικαλιστικά δικαιώματα και να ενισχύετε τη νομιμότητα στην αγορά εργασίας. Με πολύ λίγα λόγια, καθώς ο χρόνος είναι περιορισμένος, θα σας πω τι έχει γίνει σε αυτήν την περίπτωση. Ο κ. Λαυρεντιάδης έχει αποφασίσει να αποκερδαίνει μόνο από την μοναδική λιπασματοβιομηχανία της χώρας εκατοντάδες εκατομμύρια ευρώ ετησίως και να μην πληρώνει τα χρέη του. Από το 2015 και έπειτα μέσω της δημιουργίας παρένθετων εταιρειών, ιδίων πάντα συμφερόντων, παίρνει εκατομμύρια εκατοντάδες ευρώ κέρδη ετησίως και δεν πληρώνει τα χρέη του ούτε προς τη ΔΕΠΑ, ούτε προς τη ΔΕΗ, ούτε προς το ΕΦΚΑ, ούτε προς το ελληνικό δημόσιο, ούτε προς τις τράπεζες. Μέσα σε αυτήν την επιδίωξή του έχει αποφασίσει να μην έχει κανέναν εργαζόμενο αορίστου χρόνου μέσα στο εργοστάσιο. Υποβάλλοντας ψευδείς μηνήσεις το 2016 σε εκατοντάδες εργαζόμενους, απέλυσε χωρίς αποζημίωση απόλυσης όλους τους εργαζόμενους οι οποίοι δεν δέχτηκαν να απολυθούν από την «ELFE» και να μεταβιβαστούν χωρίς κανένα δικαίωμα στις παρένθετες εταιρείες που δημιούργησε ο κ. Λαυρεντιάδης. Ο ΣΥΡΙΖΑ μέσω του Υπουργείου Εργασίας και του Γενικού Γραμματέα του Υπουργείου, του κ. Νεφελούδη, στάθηκε αρωγός στους εργαζόμενους και υπό την εποπτεία του στο Υπουργείο Εργασίας υπογράφηκαν την 1-1-2018 ιδιωτικά συμφωνητικά, με τα οποία οι εργαζόμενοι επέστρεψαν στην εργασία τους και όλες οι εταιρείες, οι οποίες δημιουργήθηκαν μέσα στο εργοστάσιο έως εκείνη τη στιγμή, αποδέχτηκαν ότι θα συνεχίσουν να εργάζονται με συμβάσεις αορίστου χρόνου και ότι οποιαδήποτε εταιρεία στο μέλλον και αν πάρει τη λειτουργία του εργοστασίου, οι εργαζόμενοι θα μεταβιβαστούν σε αυτήν με συμβάσεις αορίστου χρόνου χωρίς να χρειάζεται να υπογράψουν τίποτα. Στις 31-12-2019, παραμονή Πρωτοχρονιάς, οι εργαζόμενοι πηγαίνουν και πάλι στην εργασία τους και ο κ. Λαυρεντιάδης αρνείται να δεχτεί την εργασία τους. Ουσιαστικά τους «απολύει» και αυτήν τη στιγμή εκατοντάδες εργαζόμενοι είτε είναι εκτός εργασίας χωρίς να ξέρουν τι πρόκειται να γίνει και ζητάνε από το Υπουργείο σας επιτακτικά να πάρει θέση και να γίνει μια τριμερής συνάντηση με την εταιρεία όπου θα δοθεί λύση, είτε βρίσκονται μέσα στο εργοστάσιο έχοντας υπογράψει υπό πίεση συμβάσεις ορισμένου χρόνου με τη «νέα» εταιρεία και έχοντας αποποιηθεί όλα τα εργασιακά τους δικαιώματα. Ερωτάσθε εάν προτίθεται η Κυβέρνηση να καταδικάσει τις παράνομες πρακτικές του κ. Λαυρεντιάδη και να παρέμβει, ώστε και να επανέλθουν οι εκατόν τριάντα πέντε εργαζόμενοι στην εργασία τους με συμβάσεις αορίστου χρόνου, αλλά και να αποκατασταθούν τα εργασιακά δικαιώματα όλων των εργαζομένων στο εργοστάσιο. Ερωτάσθε, επίσης, πώς θα αντιμετωπίσετε τη συνεχή εμφάνιση «νέων» ιδίων συμφερόντων εταιρειών, οι οποίες μοναδικό στόχο έχουν να αποποιηθεί η «ELFE» από τα χρέη της, να λειτουργούν το εργοστάσιο και να αποκερδαίνουν εκατοντάδες εκατομμύρια ευρώ χρέη. Το ότι οι νέες εταιρείες είναι παρένθετες και ίδιων συμφερόντων έχει ήδη καταδειχθεί με δεκάδες δικαστικές αποφάσεις του Μονομελούς Πρωτοδικείου Καβάλας και του Εφετείου Θράκης.
Τον λόγο έχει ο Βουλευτής Βοιωτίας του Κινήματος Αλλαγής κ. Μουλκιώτης για το ίδιο θέμα με την ειδικότερη διατύπωση της ερώτησής του: «Άμεση αντιμετώπιση της εκρηκτικής κατάστασης στη Βιομηχανία Φωσφορικών Λιπασμάτων Καβάλας». Ορίστε, κύριε συνάδελφε, έχετε τον λόγο.
Ευχαριστώ, κύριε Πρόεδρε. Κύριε Υπουργέ, στη συνέχεια των όσων ακούστηκαν, δεν είναι τυχαίο, βεβαίως, ότι τρία κόμματα έχουν ερώτηση επίκαιρη πάνω σε ένα μείζον ζήτημα, για το οποίο εξαρχής αναφέρω ότι το Υπουργείο κωφεύει. Στη Βιομηχανία, λοιπόν, Φωσφορικών Λιπασμάτων Νέας Καρβάλης στην Καβάλα, που είναι η μοναδική βιομηχανία, όπως ακούστηκε, φωσφορικών λιπασμάτων που δραστηριοποιείται στον ελληνικό χώρο, μια περιοχή που η επιβίωση και η υγιής λειτουργία της καθίσταται επιτακτική για ένα μεγάλο μέρος του πληθυσμού, επικρατεί εκρηκτική κατάσταση. Η ιδιοκτησία καταφεύγει, όπως ακούστηκε, σε συνεχείς δημιουργίες παρένθετων εταιρειών εν γνώσει του κράτους, που βλέπει να περνάνε καθημερινά τέτοιου είδους εταιρείες και κωφεύει και η ιδιοκτησία, μετά από αυτήν την ενέργεια, φαλκιδεύει σαφέστατα εργασιακά δικαιώματα με σκοπό να συσκοτίσει ίχνη οικονομικών δοσοληψιών. Με σκόπιμες μεθοδεύσεις η ιδιοκτησία Λαυρεντιάδη φαίνεται να αγνοεί και να αδιαφορεί τόσο για τις αποφάσεις δικαστηρίων, αλλά ειδικότερα και περισσότερο για τη θέση των εργαζομένων της εταιρείας, ιδρύοντας νέες εταιρείες, προκειμένου να παρακάμψει τις υποχρεώσεις της που απορρέουν από το Ατομικό Εργατικό Δίκαιο, όπως προβλέπεται στην ελληνική, αλλά και στην ευρωπαϊκή εργατική νομοθεσία. Η ιδιοκτησία του εργοστασίου, κύριε Πρόεδρε και κύριε Υπουργέ, και η πραγματική ιδιοκτήτρια πλήθους παρένθετων εργασιών - επαναλαμβάνω πλήθους - ζητά από εκατόν τριάντα τέσσερις εργαζόμενους και από τις οικογένειές τους να αποδεχθούν δανεισμό σε μια νεοεμφανιζόμενη εταιρεία με υπογραφή νέου συμφωνητικού δίχως να υπάρχει καμμία απολύτως διασφάλιση των εργασιακών τους δικαιωμάτων, αλλά και όπως σε κάθε περίπτωση έχει τονιστεί και χωρίς να λάβει υπ' όψιν της τις προδιαγραφές για την τήρηση των κανόνων της υγιεινής και ασφάλειας των εργαζομένων στον χώρο δουλειάς. Μάλιστα, σαν μέτρο πίεσης για την αποδοχή αυτών των απαιτήσεων χρησιμοποίησε απαγόρευση εισόδου και απασχόλησης σε όσους εργαζόμενους ζητούν αυτονόητες διασφαλίσεις, τα δικαιώματά τους δηλαδή. Επιπλέον, παρά το αίτημα της Ομοσπονδίας Εργατοϋπαλλήλων Χημικής Βιομηχανίας Ελλάδος, δεν έχει ακόμα οριστεί να πραγματοποιηθεί η τριμερής συνάντηση στο Υπουργείο Εργασίας. Κύριε Υπουργέ, στις 17-12 υπάρχει αίτημα συμφιλιωτικής διαδικασίας από την Ομοσπονδία προς το Υπουργείο, στο οποίο αναφέρεται ότι πρέπει να γίνει η όλη διαδικασία και μάλιστα να κληθούν και οι υπόλοιπες παρένθετες εταιρείες, όπως η «HELPE SA», τα «Λιπάσματα Νέας Καρβάλης», η «PFIC LIMITED», η «ΕΛΛΑΓΡΟΛΙΠ ΑΕΒΕ», η «CENTROFARO SERVICES LIMITED ATHENS», εταιρείες συμφερόντων, όπως γνωρίζετε, του Λαυρεντιάδη, οι οποίες, βεβαίως, με την έννοια του «limited» αναγνωρίζονται, βρίσκει κανείς πού είναι και πού βρίσκονται. Ανοιχτή επιστολή στις 9-1-2020, πάλι της Ομοσπονδίας Εργατοϋπαλλήλων Χημικής Βιομηχανίας Ελλάδος προς εσάς, κύριε Υπουργέ, αναφέρει τι κάνετε και δεν έχει ακόμα λάβει χώρα η συγκρότηση και η διαδικασία της συμφιλίωσης. Παρά ταύτα, το Υπουργείο και μέχρι και σήμερα κωφεύει. Η κοινωνία στην Καβάλα είναι ανάστατη. Ο Δήμος Καβάλας και όλοι οι φορείς ομόφωνα - όλοι οι φορείς! - πλην των Βουλευτών της Νέας Δημοκρατίας, με αυτήν την εξαιρετική απουσία τους, έχουν σταθεί στο πλευρό των εργαζομένων και ζητούν και αυτοί τη συμφιλιωτική διαδικασία. Κατόπιν τούτου, κύριε Υπουργέ, ερωτάσθε συγκεκριμένα - και παρακαλώ πολύ να απαντήσετε στην πρωτολογία σας, για να μπορούμε στη δευτερολογία να απαντήσουμε σε αυτά που θα πείτε - πότε σκοπεύει το Υπουργείο να προγραμματίσει, γιατί καθυστερεί - αν όχι αρνείται - τη διενέργεια τριμερούς συνάντησης; Απασχολεί το Υπουργείο η εχθρική συμπεριφορά της εργοδοσίας απέναντι στους εργαζόμενους; Και αν ναι, σε ποιες πρόσθετες συγκεκριμένες ενέργειες σκοπεύετε να προβείτε, προκειμένου να διευθετηθεί η ανακύψασα διαφορά; Επίσης, σας έχουμε ρωτήσει, κύριε Υπουργέ, και θα περιμένω να μας απαντήσετε σήμερα πόσοι έλεγχοι έχουν γίνει την τελευταία τριετία σε σχέση με τον τρόπο λειτουργίας της βαριάς βιομηχανίας που δραστηριοποιείται δίπλα στα σπίτια των κατοίκων της Νέας Καρβάλης. Και ακόμα, σε ποιες άμεσες ενέργειες προτίθεται το Υπουργείο να προβεί, προκειμένου να διασφαλιστούν τα εργασιακά δικαιώματα, η τήρηση των κανόνων υγιεινής και ασφάλειας των εργαζομένων και να αποφευχθούν οι πιθανές αρνητικές επιπτώσεις στο περιβάλλον; Και αναφερόμαστε από πριν τις γιορτές σε εκατόν τριάντα τέσσερις οικογένειες που συνεχίζουν να είναι έρμαια των συμφερόντων και της αδιαλλαξίας Λαυρεντιάδη. Ευχαριστώ.
Ο κ. Ιωάννης Δελής από το Κομμουνιστικό Κόμμα Ελλάδας έχει τον λόγο για το ίδιο θέμα, με την ειδικότερη διατύπωση: «Τη βιομηχανία φωσφορικών λιπασμάτων Καβάλας και τις απαράδεκτες μεθοδεύσεις της εργοδοσίας, τη νέα επίθεση στα δικαιώματα των εργαζομένων». Ορίστε, κύριε Δελή, έχετε τον λόγο για δύο λεπτά.
Ευχαριστώ πολύ, κύριε Πρόεδρε. Κύριε Υπουργέ, στην Καβάλα λειτουργεί πια το μοναδικό εργοστάσιο λιπασμάτων που απέμεινε στη χώρα μας. Ας όψεται η απελευθέρωση του κλάδου των λιπασμάτων, μια πολιτική που υπηρετήθηκε από την Ευρωπαϊκή Ένωση και από όλες τις κυβερνήσεις. Μετά την απελευθέρωσή του, λοιπόν, αυτό το εργοστάσιο από τα κρατικά δεσμά, όπως έλεγαν τότε, βρέθηκε στη ζεστή αγκαλιά του επιχειρηματία Λαυρεντιάδη. Υποτίθεται ότι την εξαγόρασε με αντίτιμο την πληρωμή των χρεών του εργοστασίου, κάτι βεβαίως που ποτέ δεν έγινε. Ταυτόχρονα, με το πέρασμα του εργοστασίου στα χέρια του συγκεκριμένου επιχειρηματία ξεδιπλώνεται και το σχέδιο της λεγόμενης «εξυγίανσης» του εργοστασίου. Τα φάρμακα της εξυγίανσης τα ξέρετε πάρα πολύ καλά, τα υπηρετείτε, για να μην πούμε ότι τα χορηγείτε κιόλας, κύριε Υπουργέ, και εσείς και οι κυβερνήσεις σας και οι τωρινές και οι προηγούμενες, μειώσεις μισθών και δικαιωμάτων, προσλήψεις με συμβάσεις ορισμένου χρόνου σε εργολαβικές εταιρείες, οι λεγόμενοι «εργολαβικοί εργαζόμενοι» - αυτό το αίσχος! - συνεχείς πιέσεις για χαριστικές ρυθμίσεις χρεών και τόσα άλλα. Και έτσι, η επίθεση ενάντια στους εργαζόμενους από τον συγκεκριμένο επιχειρηματία, όπως και σε όλες τις επιχειρήσεις, ξέσπασε άγρια. Όσοι ήταν με συμβάσεις αορίστου χρόνου είχαν σοβαρές μειώσεις μισθών το 2012, έζησαν τον δανεισμό τους - ναι, δανείζονται και οι εργαζόμενοι εκτός από τα υλικά αγαθά, εκεί έχουμε φτάσει - σε νέα εταιρεία. Από τότε ξεκινάει αυτό το κόλπο με τις παρένθετες εταιρείες το 2015 και βεβαίως, με την πρώτη προσπάθεια για την πλήρη κατάργηση των συλλογικών συμβάσεων. Φυσικά, οι εργαζόμενοι αντέδρασαν - και πολύ καλά έκαναν - προχώρησαν σε κινητοποιήσεις, έκαναν απεργιακούς αγώνες. Τι συνάντησαν; Μα, αυτά που συναντούν τώρα και οι εργαζόμενοι στον ΟΤΕ, αυτά που συναντούν στο λιμάνι με την «COSCO». Η απάντηση της εργοδοσίας ήταν εκδικητικές απολύσεις, βία από τους μπράβους, καθώς και κρατική βία από τα ΜΑΤ. Οι εργαζόμενοι επέμειναν, συνέχισαν τις κινητοποιήσεις τους και μετά από έναν δικαστικό αγώνα, στον οποίο δικαιώθηκαν, η εργοδοσία αναγκάστηκε να υποχωρήσει και να εφαρμόσει τους όρους της προηγούμενης σύμβασης με τα ιδιωτικά συμφωνητικά που υπέγραψε με τον καθένα. Όλο αυτό μέχρι την Πρωτοχρονιά πριν από λίγες μέρες. Την Πρωτοχρονιά, λοιπόν, η εργοδοσία προχωρά στο επόμενο βήμα της νέας επίθεσής της, με τη γνωστή, όπως είπαμε, μέθοδο της νέας εταιρείας. Φεύγουν τα Λιπάσματα της Νέας Καρβάλης και μετονομάζονται τώρα πια σε Λιπάσματα Καβάλας. Προσπαθεί η εταιρεία να ξεμπερδέψει με τα όσα υποχρεώθηκε με τη δικαστική απόφαση στους εργαζομένους και επιχειρεί να τους βάλει να υπογράψουν ένα καινούργιο συμφωνητικό δανεισμού. Εδώ δε θα πρέπει να πούμε ότι αυτά που κατέκτησαν οι εργαζόμενοι δεν τους τα έδωσε κανένας Νεφελούδης και καμμία κυβέρνηση του ΣΥΡΙΖΑ. Τα κέρδισαν οι εργαζόμενοι με τον αγώνα τους και με τη δικαστική τους δικαίωση και ήταν υποχρεωμένοι και η κυβέρνηση και ο εργοδότης να την εφαρμόσουν. Και αυτή τη δικαστική απόφαση επιχειρεί τώρα να την παρακάμψει. Η ερώτηση είναι πολύ συγκεκριμένη, κύριε Βρούτση. Τι θα κάνετε για τους εκατόν τριάντα πέντε εργαζόμενους οι οποίοι εκβιάζονται ανοικτά από την εργοδοσία να μειώσουν τους μισθούς και τα δικαιώματά τους; Θα μας πείτε κάτι για τη φημολογούμενη αλλαγή της παραγωγικής δραστηριότητας του εργοστασίου λιπασμάτων; Καταλαβαίνετε ότι αν συμβεί κάτι τέτοιο, και η τελευταία εναπομείνασα λιπασματοβιομηχανία στη χώρα μας δεν θα υπάρχει. Και εν πάση περιπτώσει, τι θα κάνετε; Πώς θα αντιμετωπίσετε αυτή την τακτική του συγκεκριμένου εργοδότη, αλλά και άλλων - δεν είναι τακτική που εφαρμόζει μόνο ο συγκεκριμένος - με τη δημιουργία των λεγόμενων «παρένθετων» εταιρειών; Θα προχωρήσετε κι εσείς σε χαριστικές ρυθμίσεις για τα χρέη που δηλώνουν, φτιάχνοντας το φαινόμενο των χρεωμένων επιχειρήσεων και των πάμπλουτων επιχειρηματιών; Περιμένουμε με αγωνία να ακούσουμε τις απαντήσεις σας.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθήτριες και μαθητές και τρεις εκπαιδευτικοί συνοδοί τους από το 9ο Δημοτικό Σχολείο Κορυδαλλού (πρώτο τμήμα). Η Βουλή σάς καλωσορίζει. Να μην σας ξενίζει παιδιά το γεγονός ότι σήμερα δεν έχει πολύ κόσμο, δεν έχει πολλούς Βουλευτές εδώ. Σήμερα είναι μια διαδικασία που λέγεται κοινοβουλευτικός έλεγχος και είναι μόνο οι Βουλευτές οι οποίοι ασχολούνται με επίκαιρα θέματα της καθημερινότητας και ρωτάνε τους αρμόδιους Υπουργούς. Δεν έχουμε Ολομέλεια σήμερα που είναι όλοι οι Βουλευτές. Απλώς μην σας ξενίζει που είναι λίγοι οι Βουλευτές. Είναι μόνο οι ενδιαφερόμενοι ερωτώντες Βουλευτές. Κύριε Υπουργέ, έχετε τον λόγο για εννέα λεπτά.
Ευχαριστώ, κύριε Πρόεδρε. Θα μου επιτρέψετε, κυρίες και κύριοι συνάδελφοι, πριν τοποθετηθώ στα ερωτήματα τα οποία θέσατε και πριν προσδιορίσω τι ακριβώς θα κάνει - κάτι που θα κάνω στη δευτερολογία μου - το Υπουργείο Εργασίας και τι κάνει το Υπουργείο Εργασίας για το συγκεκριμένο αυτό θέμα - γιατί λίγο πριν στην άλλη ερώτηση για τον ΟΤΕ νομίζω φάνηκε προς όλες τις πλευρές ότι το Υπουργείο Εργασίας είναι εδώ παρόν και προστατεύει τα εργασιακά δικαιώματα των εργαζομένων και συμβάλλει στην εργασιακή ειρήνη και τη συμφιλίωση μεταξύ εργαζομένων και εργοδοτών - να κάνω μια εισαγωγική παρέμβαση σε αυτά τα οποία άκουσα κυρίως από τη Βουλευτή του ΣΥΡΙΖΑ. Και το λέω αυτό, γιατί θεωρώ ότι αποτελεί εμπαιγμό στη νοημοσύνη και των εργαζόμενων και των Βουλευτών που παρίστανται εδώ και ακούν τη συζήτηση να εγκαλεί ο ΣΥΡΙΖΑ τη σημερινή Κυβέρνηση ότι έχει υποστείλει τη σημαία της περιφρούρησης των εργασιακών δικαιωμάτων. Θυμίζω έτσι για την ιστορία - κάτι το οποίο εμείς συμφωνήσαμε, δεν ήμασταν αντίθετοι, αλλά στον δικό σας χώρο τα λέτε αυτά, ότι υποστέλλεται η σημαία - ότι για πρώτη φορά στην ιστορία του Εργατικού Δικαίου η πλήρης απελευθέρωση των απολύσεων έγινε με υπογραφή ΣΥΡΙΖΑ. Με υπογραφή δική σας έγινε η απελευθέρωση των απολύσεων, κάτι που δεν υπήρχε ποτέ. Να θυμίσω το «50%+1» στην απεργία με υπογραφή της κυβέρνησης ΣΥΡΙΖΑ; Και εγκαλείτε εμάς και το λένε τους εργαζόμενους; Εν πάση περιπτώσει, οι θέσεις εργασίας…
Πείτε μας συγκεκριμένα πράγματα.
Παρακαλώ, μη διακόπτετε.
Ξέρω ότι ενοχλείστε τώρα, διότι πονάει η αλήθεια. Πονάει η αλήθεια. Το ξέρω, κυρία Ελευθεριάδου. Ξέρω ότι ενοχλεί η αλήθεια, γιατί ερεθίζει. Άλλα λέτε, άλλα κάνετε, αλλά ψηφίζετε. Στο τέλος - τέλος, εμείς είμαστε έξι μήνες Κυβέρνηση. Εγκαλείτε την Κυβέρνηση για τον κ. Λαυρεντιάδη με όλο αυτό το οποίο περιγράφετε. Τεσσεράμισι χρόνια τι κάνατε εσείς για όλο αυτό το πλαίσιο το οποίο περιγράφατε λίγο πριν και ρίχνατε ευθύνες μας για την οικονομική συμπεριφορά του κ. Λαυρεντιάδη, όπως εσείς την περιγράφετε; Τεσσεράμισι χρόνια ήσασταν κυβέρνηση. Τι κάνατε; Άρα, λοιπόν, όταν ερχόμαστε εδώ και τοποθετούμαστε δημόσια, θα πρέπει να είμαστε προσεκτικοί, σοβαροί και υπεύθυνοι, κύριε Πρόεδρε. Δεν μπορεί ξαφνικά να ξυπνούμε ένα πρωί και να νομίζουμε ότι ο κόσμος έχει αλλάξει, ενώ εμείς είχαμε την ευθύνη αυτού του κόσμου για πολλά χρόνια, επειδή κάποιοι άλλοι ανέλαβαν τη σκυτάλη. Δεν τρώμε κουτόχορτο. Όλοι θυμούνται - και η μνήμη παραμένει - και τη συμπεριφορά σας την πολιτική, την κοινωνική, την οικονομική. Εν πάση περιπτώσει, ας μας κρίνουν αυτοί που μας παρακολουθούν. Ας μπω λίγο στην ουσία. Θέλω να πω, λοιπόν, προς τους επερωτώντες Βουλευτές ότι το Υπουργείο Εργασίας είναι παρόν όχι μόνο για την περίπτωση αυτή την οποία περιγράφουμε και θα σας πω τι ενέργειες έχουν γίνει, αλλά συνολικά το Υπουργείο Εργασίας είναι παρόν στα προβλήματα των εργαζομένων. Είναι θεματοφύλακας της περιφρούρησης των εργασιακών δικαιωμάτων. Πάνω από όλα το Εργατικό Δίκαιο. Οι εργαζόμενοι είναι στην ψυχή, οι συνταξιούχοι, οι αδύναμοι άνθρωποι. Αυτή είναι η κοινωνική πολιτική αυτή της Κυβέρνησης. Εκεί στεκόμαστε, ρεαλιστικά και υπεύθυνα όμως, όχι με λόγια, όχι με θεωρίες και αμπελοφιλοσοφίες, αλλά με ρεαλισμό και υπευθυνότητα. Έτσι μόνο μπορείς να στηρίξεις τον εργαζόμενο. Δεν είναι να του χτυπάς το χέρι στην πλάτη και να του κλείνεις το μάτι. Δεν είναι να του είσαι ευχάριστος. Είναι να του είσαι χρήσιμος. Για να του ανέβει ο μισθός, πρέπει να δημιουργηθεί πλούτος και για να δημιουργηθεί πλούτος, πρέπει να υπάρξουν επιχειρήσεις, να υπάρξει ανάπτυξη. Αυτά που λέτε, η δική σας η κοσμοθεωρία είναι συρρίκνωση της οικονομίας, αύξηση των απολύσεων, μείωση της απασχόλησης. Είμαστε διαφορετικοί κόσμοι. Τα βλέπουμε πιο ρεαλιστικά, πιο υπεύθυνα. Σε κάθε περίπτωση, να μην ανησυχείτε. Η Κυβέρνηση και το Υπουργείο Εργασίας κάνει πολύ καλά τη δουλειά της στο πλαίσιο του εφικτού και του δυνατού. Βεβαίως και οι επιχειρηματίες δεν είναι αγγελούδια. Βεβαίως και υπάρχουν απαράδεκτες και καταχρηστικές εργοδοτικές συμπεριφορές. Υπήρχαν, υπάρχουν και θα υπάρχουν. Δεν μπορεί κάποιος να βάλει χαλινάρι. Ελέγχει, όμως, το Υπουργείο Εργασίας, έχει ελεγκτικούς μηχανισμούς και εκεί είμαστε εμείς, ως Κυβέρνηση και ως Υπουργείο Εργασίας, δίπλα στους εργαζόμενους όπου θίγονται τα εργασιακά δικαιώματα και αυτό κάναμε και θα κάνουμε με εμφατικό τρόπο και με μεγάλη ένταση. Στο συγκεκριμένο θέμα, το Υπουργείο Εργασίας και Κοινωνικών Υποθέσεων, παρακολουθώντας στενά το δημιουργηθέν ζήτημα που αφορά εργαζόμενους στη Βιομηχανία Φωσφορικών Λιπασμάτων Καβάλας και στο πλαίσιο ενημέρωσης προς τους επερωτώντες Βουλευτές, παραθέτω τα εξής: Πρώτον, για τις εταιρείες που δραστηριοποιούνται ή δραστηριοποιούνταν στις εγκαταστάσεις της Βιομηχανίας Φωσφορικών Λιπασμάτων έχουν διενεργηθεί και συνεχίζουν να διενεργούνται πολλοί έλεγχοι από τους επιθεωρητές και ειδικούς επιθεωρητές του ΣΕΠΕ, άλλοτε εντοπίζοντας παραβάσεις εργατικής νομοθεσίας και επιβάλλοντας πρόστιμα και άλλοτε όχι, όπου δεν εντοπίζονται παραβάσεις. Δεύτερον, στα τελευταία δύο χρόνια δεν έχουν γίνει καταγγελίες στην τοπική υπηρεσία του ΣΕΠΕ και πάντα το σώμα βρίσκεται σε πλήρη ετοιμότητα διερεύνησης τυχόν καταγγελιών των εργαζομένων, όποτε και όταν αυτές γίνουν άμεσα. Τρίτον, επίσης τα τελευταία δύο χρόνια, σύμφωνα με τα στοιχεία της αρμόδιας υπηρεσίας του ΣΕΠΕ, τα ατυχήματα που έλαβαν χώρα ήταν ελαφριάς μορφής, πλην ενός που επεβλήθη πρόστιμο 30.201 ευρώ λόγω έλλειψης μέτρων ασφάλειας. Και τέταρτον, ορισμένοι εργαζόμενοι βρίσκονται σε πολύχρονο δικαστικό αγώνα κατά του εργοδότη τους, πολλοί εκ των οποίων έχουν δικαιωθεί και για τους οποίους εκτελείται η δικαστική απόφαση. Στο μέτρο, όμως, μη τήρησης της ορθής εκτέλεσης των δικαστικών αποφάσεων αρμόδια είναι η δικαιοσύνη. Σε κάθε περίπτωση να κρίνει τυχόν παραβάσεις παρέκκλισης από τη συμμόρφωση που αυτή επιβάλλει αρμόδια είναι η δικαιοσύνη. Σημειώνω εδώ ότι αρκετοί από τους εργαζόμενους - εκατόν σαράντα περίπου - αποχώρησαν από την εργασία τους ακολουθώντας πρόγραμμα εθελουσίας εξόδου ή υποβάλλοντας αίτηση συνταξιοδότησης. Κάποιοι από τους εναπομείναντες - περίπου εκατόν ογδόντα δύο εργαζόμενοι - απολύθηκαν και κινήθηκαν δικαστικά. Μάλιστα, πολλοί από αυτούς έχουν δικαιωθεί δικαστικά πρωτοδίκως για την επαναπρόσληψή τους. Επιφυλάσσομαι στη δευτερολογία μου να απαντήσω για τα βήματα τα οποία θα ακολουθήσει από εδώ και πέρα - και ήδη έχουμε ξεκινήσει - το Υπουργείο Εργασίας, περιμένοντας να ακούσω τα ερωτήματα των Βουλευτών. Ευχαριστώ.
Κι εγώ ευχαριστώ, κύριε Υπουργέ, ειδικά για την τήρηση του χρόνου. Ορίστε, κυρία Ελευθεριάδου, έχετε τον λόγο για δύο λεπτά για τη δευτερολογία σας λόγω του ενδιαφέροντος του θέματος, αν και έχετε εξαντλήσει σχεδόν όλον τον χρόνο σας.
Κατ' αρχάς, ήθελα να ρωτήσω από πού είναι αυτό το έγγραφο που μας διαβάσατε μόλις τώρα, από το ΣΕΠΕ Καβάλας; Μπορώ να έχω μία διευκρίνιση; Είναι από το ΣΕΠΕ Καβάλας; Διότι στο ΣΕΠΕ Καβάλας τα τελευταία τρία χρόνια επειδή τυχαίνει να ήμουν η δικηγόρος των εργαζομένων και ξέρω και την παραμικρή πτυχή αυτής της υπόθεσης, έχουν γίνει δεκάδες καταγγελίες εργαζομένων και, φυσικά, ουδέποτε έχουν διερευνηθεί. Ακόμα και σήμερα που μιλάμε, στο ΣΕΠΕ Καβάλας είναι εκατοντάδες εργαζόμενοι και κάνουν καταγγελία. Όσον αφορά τα εργασιακά ατυχήματα, όσοι είμαστε από την Καβάλα και γνωρίζουμε το ζήτημα ξέρουμε ότι η εργοδοσία εκβιάζει όσους έχουν εργασιακά ατυχήματα και δεν τους αφήνει να πάνε να τα καταγγείλουν. Και αν κάποιος τα καταγγείλει, έχει τις συνέπειες του νόμου. Αυτό είναι γνωστό και στο ΣΕΠΕ Καβάλας. Εκτελείται δικαστική απόφαση. Απαντώντας, μάλιστα και στον συνάδελφο του ΚΚΕ, θα του έλεγα ότι και βέβαια υπάρχουν δικαστικές αποφάσεις που κρίνουν καταχρηστικές και παράνομες τις τακτικές του εργοδότη. Όμως, πάντα, όταν ο εργοδότης δεν τηρεί τις δικαστικές αποφάσεις και όταν ζητά από την εκάστοτε κυβέρνηση τη βοήθειά της, θα πρέπει η εκάστοτε κυβέρνηση να παίρνει πολιτική θέση. Οι Βουλευτές της Νέας Δημοκρατίας, οι Κυβερνητικοί Βουλευτές, προσφάτως παραστάθηκαν σε συγκέντρωση υπέρ του κ. Λαυρεντιάδη για να υπογράψουν υπόμνημα - ψήφισμα και να το καταθέσει ο κ. Λαυρεντιάδης στο δικαστήριο που είχε κατά της ΔΕΠΑ, στο δικαστήριο που η ΔΕΠΑ ζητάει τα χρήματά της. Οι Βουλευτές της Νέας Δημοκρατίας με επικεφαλής τον κ. Μακάριο Λαζαρίδη παραστάθηκαν και υπέγραψαν αυτό το ψήφισμα υπέρ του κ. Λαυρεντιάδη. Οι ίδιοι αυτοί δεν έρχονται να υποστηρίξουν τους εργαζόμενους τους οποίους οι δικαστικές αποφάσεις δικαίωσαν. Στην Καβάλα συγκεκριμένα ο κ. Λαζαρίδης λέει ότι η θέση του κ. Μητσοτάκη είναι να μην υποστηρίξει αυτούς τους εργαζόμενους. Αρνείται να έρθει σε οποιαδήποτε συζήτηση με τους εργαζόμενους ο κ. Λαζαρίδης και, μάλιστα, το απαγορεύει σε όσους θέλουν να έρθουν να παρασταθούν σε συγκεντρώσεις υπέρ των εργαζομένων. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κύριε Υπουργέ, υπάρχει η υπουργική απόφαση 46/2012, σύμφωνα με την οποία απαγορεύονται εργολαβικοί εργαζόμενοι μέσα στο εργοστάσιο. Υπάρχει το προεδρικό διάταγμα 178/2002 που μιλάει για τα μέτρα προστασίας των εργαζομένων σε περίπτωση μεταβίβασης της επιχείρησης. Υπάρχει το προεδρικό διάταγμα 81/2003 που μιλάει για τις συμβάσεις ορισμένου χρόνου. Υπάρχουν κοινοτικές οδηγίες. Αυτοί είναι νόμοι του ελληνικού κράτους, νόμοι που ακόμα δεν προλάβατε - ευτυχώς - να καταργήσετε. Όλοι αυτοί οι νόμοι καταστρατηγούνται από τον κ. Λαυρεντιάδη. Το Υπουργείο Εργασίας πρέπει να πάρει θέση και η θέση του πρέπει να είναι μόνο μία, να επιστρέψουν οι εργαζόμενοι, που έχουν απολυθεί ουσιαστικά, ξανά στις θέσεις εργασίες τους και μέσα στο εργοστάσιο όλοι όσοι εργάζονται με συμβάσεις ορισμένου χρόνου να γίνουν αορίστου. Αυτά δεν τα λέει ούτε ο ΣΥΡΙΖΑ ούτε οι εργαζόμενοι. Τα λέει ο νόμος, κύριε Υπουργέ. Και αυτόν τον νόμο είστε υποχρεωμένος για μία φορά να μην τον παραβιάζετε.
Θα δώσουμε τώρα τον λόγο στον κ. Μουλκιώτη για τρία λεπτά.
Ευχαριστώ, κύριε Πρόεδρε. Παρακολουθούσαμε την πρωτολογία του κυρίου Υπουργού και διαπιστώσαμε, κύριε Πρόεδρε, ότι ουσιαστικά στα ερωτήματα που ετέθησαν δεν απάντησε, λέγοντας στο τέλος ότι θα απαντήσει για τα βήματα που θα ακολουθήσει η Κυβέρνηση στη δευτερολογία του. Ρωτώ εσάς, λοιπόν, το εξής: Τι θα πει ο Βουλευτής τώρα στην επίκαιρη ερώτηση που έκανε συγκεκριμένα ερωτήματα στη δευτερολογία; Τι θα απαντήσει ο Βουλευτής στην πρωτολογία; Πρέπει κάποτε ο Κανονισμός να τηρείται, κύριε Πρόεδρε. Είναι ένας κανόνας, τον οποίο ο κύριος Υπουργός, με την εκτίμηση που έχω στο πρόσωπό του, οφείλει να τηρεί και όχι να μεταχειρίζεται αυτή τη μέθοδο. Είναι μόνιμη μεθοδολογία του Υπουργείου Εργασίας να αναφέρεται στη δευτερολογία για το τι κάνει η Κυβέρνηση. Και ο ρόλος του Βουλευτή ποιος είναι; Δηλαδή, τι θα πει; Τι να απαντήσω τώρα εγώ σε σχέση με το ερώτημά μου; Το ίδιο ισχύει αντίστοιχα και για τους συναδέλφους μου, οι οποίοι πράγματι δεν θα μπορούν να απαντήσουν γιατί δεν έχει πει τίποτα ο Υπουργός. Τίποτα δεν είπε ο Υπουργός στην πρωτολογία του και πρέπει το Προεδρείο κάποτε να θέσει κάποια συγκεκριμένα ζητήματα για τον τρόπο με τον οποίον δίνονται απαντήσεις. Πέραν τούτου, κύριε Πρόεδρε, το λέω αυτό γιατί το διαπιστώνετε, το παρατηρείτε, πλην όμως δεν γίνεται καμμία παρατήρηση για τον τρόπο απάντησης. Ό,τι θέλει απαντά ο Υπουργός, αλλά να απαντά στα ερωτήματα, γιατί εγώ τώρα τι να απαντήσω, αφού δεν είπε τίποτα στην πρωτολογία; Λέει σαφέστατα και σ' όλους ότι θα απαντήσει στη δευτερολογία για τα βήματα που θα ακολουθήσει η Κυβέρνηση. Ποιο είναι το ζήτημα, λοιπόν; Καθίσταται ατελέσφορη η επίκαιρη ερώτηση σε σχέση με το αντικείμενό της, το οποίο έχει την έννοια τού να έλθει σήμερα ως επίκαιρη ερώτηση. Κύριε Υπουργέ, μετά ταύτα και όσα αναφέρετε καθίσταται φανερό ότι τα τελευταία δύο χρόνια δεν υπήρξε από τις υπηρεσίες του Υπουργείου καμμία μα καμμία παρέμβαση σε σχέση με την τήρηση των κανόνων υγιεινής και ασφάλειας, γιατί δεν υπήρξε καταγγελία. Αλήθεια, οι υπηρεσίες αυτεπαγγέλτως δεν έχουν καμμία αρμοδιότητα να κάνουν κάποιους ελέγχους και μάλιστα σε μια βιομηχανία χημικών λιπασμάτων, φωσφορικών λιπασμάτων που έχουν την έννοια σε επίπεδο τήρησης κανόνων υγιεινής και ασφάλειας του πρωτοκόλλου Seveso; Δεν υπάρχει καμμία διάθεση, καμμία διαδικασία ή καμμία ευαισθησία για να τηρηθούν αυτοί οι κανόνες και για το αν τηρούνται; Εγώ απορώ για το έγγραφο το οποίο σας έδωσαν να δώσετε στη Βουλή και για την απάντηση που δώσατε στη Βουλή ότι τα τελευταία δύο χρόνια δεν έκαναν τίποτα και ότι δεν υπάρχει καταγγελία εργαζομένων. Πού ακούστηκε αυτό, να λέγεται τέτοιο πράγμα στη Βουλή από τις υπηρεσίες; Εγώ απορώ και δεν ξέρω εσείς πώς το αντιμετωπίζετε. Seveso. Η τήρηση υγιεινής και ασφάλειας αφορά επίπεδο Seveso, όχι μια απλή διαδικασία. Πέραν τούτου, κύριε Υπουργέ, δεν απαντήσατε γιατί καθυστερεί η διαδικασία της συμφιλιωτικής διαδικασίας. Η Ομοσπονδία των Χημικών Βιομηχανιών Ελλάδος έχει θέσει ζήτημα. Γιατί καθυστερεί η συμφιλιωτική διαδικασία; Από τον Δεκέμβρη υπάρχει το αίτημα. Φτάσαμε στον Γενάρη. Ανοικτή επιστολή της Ομοσπονδίας προς εσάς. Καμμία απάντηση. Γιατί καθυστερεί έναν μήνα; Τι άλλον ήταν το υπερεπείγον, όταν εκατόν τριάντα τέσσερεις οικογένειες είναι στον δρόμο και εναγωνίως ψάχνουν να δουν τι γίνεται κι εσείς κωφεύετε; Ποιος είναι ο ρόλος σας, ποιος είναι ο ρόλος του Υπουργείου; Θα παρέμβει ή θα εφαρμόσει τη λογική του Πόντιου Πιλάτου, καλά και με τους μεν, αλλά και με τους δε, ή αφήνουμε όλα τα υπόλοιπα έτσι; Εν πάση περιπτώσει, κύριε Υπουργέ, τυχαία ήταν η απουσία των Βουλευτών της Νέας Δημοκρατίας από τη συνάντηση όλων των φορέων στην Καβάλα ή ήταν σκόπιμη η απουσία αυτών των Βουλευτών για να μην πάρουν θέση σε μια τέτοια διαδικασία; Είναι λυπηρό αυτό το οποίο αντιμετωπίζουμε και βλέπουμε σήμερα στη Βουλή σε σχέση με τον τρόπο αντιμετώπισης του θέματος, γιατί δεν μιλάμε για μια απλή υπόθεση εργοδοτικής αυθαιρεσίας, αλλά για ένα εμβληματικό δείγμα αντιαναπτυξιακής λογικής της «επιχειρηματικότητας». Μόνο έτσι μπορούμε να το χαρακτηρίσουμε. Είναι τμήμα ενός εκτεταμένου δικτύου διαφθοράς και αδιαφανών συναλλαγών. Πρόκειται για μια πολύ σοβαρή υπόθεση, κύριε Υπουργέ, σε επίπεδο εργασιακό, αναπτυξιακό, ενεργειακό, περιβαλλοντικό, όπως θέλει ο καθένας να το πει. Παρακαλώ πάρα πολύ να ξέρουμε συγκεκριμένα. Σήμερα η Βουλή πρέπει να μάθει πότε θα γίνει η διαδικασία της συμφιλίωσης στο Υπουργείο και ποιοι ήταν οι λόγοι που καθυστέρησε μέχρι σήμερα. Ευχαριστώ.
Ευχαριστούμε κι εμείς, κύριε συνάδελφε. Τον λόγο έχει ο κ. Δελής για τη δευτερολογία του.
Ευχαριστώ, κύριε Πρόεδρε. Κατ' αρχάς θέλω να πω ότι προσυπογράφω απολύτως την παρατήρηση του κ. Μουλκιώτη για την παρελκυστική τακτική του κ. Βρούτση να δηλώνει εδώ ανερυθρίαστα ότι δεν θα απαντήσει στην ερώτηση, ότι επιφυλάσσεται για τη δευτερολογία και ότι θα κάνει ορισμένα εισαγωγικά σχόλια. Όχι, κύριε Υπουργέ. Εδώ είστε υποχρεωμένος, ήλθατε για να απαντήσετε. Εισαγωγικά σχόλια μπορείτε να κάνετε όσα θέλετε σε συνεντεύξεις ή όπου αλλού νομίζετε εσείς. Σε σχέση με τα λόγια που είπατε, τα λόγια τα μεγάλα και τα παχιά για το ότι το Υπουργείο Εργασίας προστατεύει τα εργασιακά δικαιώματα των εργαζομένων και γελάνε και τα τσιμέντα, κοιτάξτε. Αυτά, κύριε Υπουργέ, να πάτε να τα πείτε στους εργαζόμενους του ΟΤΕ που αγωνίζονται τώρα. Να πάτε να τα πείτε στους εργαζόμενους στα λιπάσματα Καβάλας. Να τα πείτε στους εργαζόμενους στο λιμάνι, στην «COSCO». Να τα πείτε στους ξενοδοχοϋπαλλήλους που τους έχουν ξεζουμίσει και τους ξεζουμίζουν κυριολεκτικά οι μεγαλοξενοδόχοι. Να τα πείτε σ' όλους αυτούς που συμβάλατε να καταργηθούν οι συλλογικές τους συμβάσεις εργασίας. Θυμίσατε, για να απαντήσετε στον ΣΥΡΙΖΑ - γιατί βλέπετε σας είναι πολύ βολικός αντίπαλος - τα αντεργατικά μέτρα του ΣΥΡΙΖΑ. Όμως, αν θυμάμαι καλά, κύριε Υπουργέ, με χαρά ερχόσασταν εσείς και όλοι οι υπόλοιποι Βουλευτές της Νέας Δημοκρατίας, για να τα ψηφίσετε αυτά τα μέτρα και το δηλώνατε. Συνεπώς δεν χρειάζεται να σας ρωτήσω αν θα τα καταργήσετε. Θεωρείτε ότι είναι ένα το κρατούμενο, το έχετε και προχωράτε παρακάτω. Τώρα σας ρωτήσαμε - και θα ξαναρωτήσουμε δυστυχώς, γιατί δεν δώσατε καμμία απάντηση - για τη λεγόμενη απελευθέρωση, τέλος πάντων, της λιπασματοβιομηχανίας και τι πρόκειται να γίνει σε σχέση με το συγκεκριμένο εργοστάσιο; Μήπως θα έχει και αυτό την τύχη που είχαν τα «Λιπάσματα της Θεσσαλονίκης», τα «Λιπάσματα της Δραπετσώνας»; Και τι συνέπειες άραγε έχει αυτό, κύριε Υπουργέ, για την αγροτική παραγωγή και την αγροτική οικονομία της χώρας μας; Παρακάτω, σας είπαμε, σας ρωτήσαμε και σας ξαναρωτάμε εάν θα προχωρήσετε και εσείς και η Κυβέρνησή σας σε ρυθμίσεις, όπως ρυθμίζουν όλες οι κυβερνήσεις, τηρώντας αυτές τις παραδόσεις των μεγάλων καπιταλιστών που φορτώνουν τα χρέη των επιχειρήσεων τους, βεβαίως στις πλάτες του λαού. Όμως, αυτό που σας ρωτήσαμε - και αυτό που σας ρωτάμε και είναι το κύριο το βασικό ερώτημα της επίκαιρης ερώτησης μας - είναι τι θα γίνει με αυτές τις παρένθετες εταιρείες, κάτι εταιρείες σαν τις κούκλες τις ρωσικές, τις μπάμπουσκες, που βγαίνουν κάθε δύο χρόνια από μία άλλη και μεταφέρουν και τους εργαζόμενους συμπιέζοντας συνεχώς τα εργασιακά τους δικαιώματα και τους μισθούς προς τα κάτω. Είναι ή δεν είναι νομότυπη αυτή η μέθοδος; Είναι, κύριε Υπουργέ. Αυτό το δικαίωμα το είχε ο συγκεκριμένος επιχειρηματίας, ο κ. Λαυρεντιάδης και το έχει και με τη Νέα Δημοκρατία, όπως το είχε και με τον ΣΥΡΙΖΑ, όπως το είχε προηγουμένως και με τις κυβερνήσεις του ΠΑΣΟΚ. Κανένας δεν του το απαγόρευσε να το κάνει. Ποιος τους δίνει αυτό το δικαίωμα; Μα, η πολιτική σας, η πολιτική όλων των κυβερνήσεων. Ποιος τους δίνει σε όλους αυτούς και στον κ. Λαυρεντιάδη και σε όλους τους «Λαυρεντιάδηδες», σε όλη αυτή την τάξη των καπιταλιστών, να προχωράνε και να αλλάζουν τους εργαζόμενους με μόνιμη και σταθερή σχέση εργασίας με εργολαβικούς; Μα, οι κυβερνήσεις τους, οι κυβερνήσεις σας και η δική σας και οι προηγούμενοι. Ποιος μειώνει τους μισθούς; Ποιος μειώνει τα δικαιώματα; Ποιος μειώνει τις συντάξεις; Ποιος χαρατσώνει τους εργαζόμενους και ποιος δίνει κίνητρα, απαλλαγές, στο μεγάλο κεφάλαιο στους «Λαυρεντιάδηδες»; Με λίγα λόγια και εσείς και όλες οι κυβερνήσεις σας; Βεβαίως, ομολογήσατε ότι αυτή είναι η ιδεολογία σας. Δεν το αρνείστε, τουλάχιστον είστε ειλικρινείς, επειδή - λέει - επιδιώκετε την εργασιακή ειρήνη έτσι ώστε να υποτάξουν πλήρως οι εργαζόμενοι να υπάρχει σιγή νεκροταφείου και οι «Λαυρεντιάδηδες» κυριολεκτικά να αλωνίζουν. Επειδή θα πρέπει να απαντηθεί και μία παρατήρηση που έγινε στο κόμμα μας, να πούμε ότι η επίθεση του συγκεκριμένου επιχειρηματία, όπως και όλων, δεν ξεκίνησε σε αυτά τα δικαιώματά τους τελευταίους έξι μήνες, συνεχίστηκε βεβαίως αυτούς τους έξι μήνες και εντάθηκε αυτή η επίθεση. Αλλά, η επίθεση αυτή υπήρχε και εκδηλωνόταν και στα χρόνια του ΣΥΡΙΖΑ και προηγουμένως, γιατί όλα αυτά τα κόμματα υπηρετούν την ίδια πολιτική και την ίδια στρατηγική. Εν πάση περιπτώσει, κλείνοντας, κύριε Υπουργέ, οι κυβερνήσεις σας, η Κυβέρνηση σας και εσείς προσωπικά, όπως και οι προηγούμενες κυβερνήσεις και οι προηγούμενοι Υπουργοί Εργασίας δεν είστε ουδέτεροι και ας εμφανίζεστε ως Πόντιοι Πιλάτοι. Είστε συνεργοί στις επιθέσεις ενάντια στους εργαζόμενους, αφού η πολιτική σας, αυτήν που υπηρετείτε, οπλίζει τα χέρια της εργοδοσίας με ένα σωρό νομοθετικά όπλα να αλωνίζουν κυριολεκτικά και να βρίσκουν χίλιους δυο τρόπους να επιτίθενται στους εργαζόμενους και να παρακάμπτουν ακόμα και αυτές τις αποφάσεις των δικαστηρίων, όπως τώρα ο συγκεκριμένος επιχειρηματίας ο κ. Λαυρεντιάδης. Οι εργαζόμενοι έναν δρόμο έχουν και σε αυτούς απευθυνόμαστε τώρα, την ενότητα τους, τον αγώνα τους. Αυτή είναι η μόνη τους εγγύηση, αν θέλουν να κρατήσουν και να αυξήσουν τα δικαιώματά τους. Ευχαριστούμε.
Ευχαριστώ, κύριε Δελή. Κύριε Υπουργέ, για τη δευτερολογία σας έχετε εννέα λεπτά.
Ευχαριστώ, κύριε Πρόεδρε. Κύριε Δελή, ξεκινάω από εσάς, Βουλευτής του Κομμουνιστικού Κόμματος. Αφού θέλετε να ιδεολογικοποιήσουμε τη συζήτηση, να το κάνουμε.
Σας το αναγνώρισα.
Πότε κρύψαμε εμείς τις εκλογικές πεποιθήσεις μας; Εννοείται ότι η Νέα Δημοκρατία είναι ένα φιλελεύθερο με κοινωνικό πρόσωπο κόμμα. Είμαστε ένα κόμμα, το οποίο εκπροσωπούμε την υπευθυνότητα και τη λογική και στο επίκεντρο, στον πυρήνα της πολιτικής μας, έχουμε τον άνθρωπο. Γι' αυτό δημιουργήθηκε ως πολιτικός φορέας η Νέα Δημοκρατία, για να υπηρετήσει τον άνθρωπο, τον εργαζόμενο, τον αδύναμο. Και αυτά τα οποία εμείς κάνουμε και που ήμασταν παλαιότερα κυβερνήσεις, βλέπετε ότι γίνονται σε όλον τον ανεπτυγμένο κόσμο. Υπάρχουν επιτεύγματα, πέρα από τα προβλήματα, τις παθογένειες. Όπου κι αν κοιτάξετε γύρω σας στον κόσμο, υπάρχουν αντιστοιχήσεις των πολιτικών μας, στις ανεπτυγμένες χώρες. Εγώ θα σας κάνω ένα ερώτημα: αυτά που λέτε εσείς, πείτε μου μια χώρα στον κόσμο που υπάρχουν. Δεν έχετε απαντήσει στο ερώτημα αυτό! Δεν υπάρχει ερώτημα!
Μπορούμε να απαντήσουμε σε αυτό;
Αυτά που λέει το Κομμουνιστικό Κόμμα σε ποιο μέρος του κόσμου εφαρμόζονται; Έρχεστε εδώ και αραδιάζετε υπέρ των εργαζομένων… Δεν είναι υπέρ των εργαζομένων αυτό το ξέρετε. Αν, ο μη γένοιτο, κυβερνούσατε για μια μέρα, θα είχαμε εκατομμύρια ανέργους ή φτωχοποιημένους ανέργους ή ανθρώπους, οι οποίοι θα ήταν ρακένδυτοι και θα ήταν με το επίδομα και το συσσίτιο.
Ο πρώτος θα ήσουν εσύ!
Αφήστε τα, λοιπόν! Με σεβασμό, στις συνέπειές σας. Εντάξει, η δημοκρατία μας λειτουργεί. Σας ακούμε, αλλά μέχρι ένα όρια. Θα παίρνετε απαντήσεις όταν πρέπει. Πάμε λοιπόν, στον επόμενο ερωτώντα συνάδελφο. Κύριε Μουλκιώτη, είμαι εδώ παρών και απαντάω συνεχώς σε ερωτήσεις. Θυμίζω - διότι δεν ήσασταν Βουλευτής - στην προηγούμενη κοινοβουλευτική διαδικασία, ήταν απών ο ΣΥΡΙΖΑ. Ούτε καν έρχονταν οι Βουλευτές να απαντήσουν στις επίκαιρες ερωτήσεις. Δεν έρχονταν να απαντήσουν. Και βλέπετε εδώ την πολιτική ηγεσία του Υπουργείου Εργασίας και όλη την Κυβέρνηση κάθε Πέμπτη και κάθε Δευτέρα που είναι κοινοβουλευτικός έλεγχος να είμαστε παρόντες.
Στη δευτερολογία του ο Υπουργός πρέπει να απαντά στην πρωτολογία του Βουλευτή!
Μην διακόπτετε, παρακαλώ.
Δεν θα μου επιβάλλετε και πώς θα μιλάω. Ήλθατε εδώ στη Βουλή να πείτε με ποιον τρόπο θα τοποθετούμαι εγώ στη Βουλή, δηλαδή τη διαδικασία, το πώς εγώ θέλω να μιλήσω στη Βουλή; Όχι. Ακούστε, αυτά τα πείτε εκεί που μπορείτε και περνάνε. Εγώ θα σας μιλήσω και θα σας απαντήσω έτσι όπως πρέπει και έτσι όπως η δική μου πολιτική συγκρότηση και στρατηγική επιβάλλει. Προχωράω και στη Βουλευτή του ΣΥΡΙΖΑ, την κ. Ελευθεριάδου. Κυρία Ελευθεριάδου, θέλω να σας πω ότι οι τρεις Βουλευτές του Νομού Καβάλας της Νέας Δημοκρατίας συνεχώς είναι στα τηλέφωνα μαζί μου. Έχουν την ίδια ευαισθησία για τους εργαζόμενους και για τον νομό τους και για την πόλη τους, για όλο τον νομό. Είμαστε συνεχώς στα τηλέφωνα και ενδιαφέρονται το ίδιο, με το ίδιο πάθος για τους εργαζόμενους και συνολικά για την επιχειρηματικότητα του νομού τους και μάχονται καθημερινά κι αυτοί για το καλό του τόπου τους.
Μας το κρύβουν;
Και δεν είναι ευπρεπές από μέρους σας να δείχνετε με το δάχτυλο τους συναδέλφους σας Βουλευτές, διότι νοιάζονται και σας το επιβεβαιώνω εγώ, σήμερα στη Βουλή. Θέλω, όμως να σας ερωτήσω. Άκουσα με έκπληξή μου ότι είστε δικηγόρος και εκπροσωπούσατε τους εργαζομένους πριν γίνετε Βουλευτής. Άκουσα να λέτε ότι υπήρχαν εργατικά ατυχήματα τα οποία τα κουκούλωναν. Και εσείς ως δικηγόρος που τους εκπροσωπούσατε, τι κάνατε; Αφήνατε να κουκουλώνουν τα εργατικά ατυχήματα; Ας σοβαρευτούμε, λοιπόν.
Τώρα όμως πρέπει να απαντήσω, κύριε Πρόεδρε.
Μπαίνω στη διαδικασία για τα ζητήματα τα οποία αφορούν τα βήματα που είπαμε και τις ενέργειες του Υπουργείου Εργασίας που είναι παρόν. Είναι παρόν και δίνει μάχη καθημερινά στο πλευρό των εργαζομένων, των ανέργων, των δικαιωμάτων όλης της χώρας, περιφρουρώντας τα εργατικά δικαιώματα. Πριν τα Χριστούγεννα, στις 12 Δεκεμβρίου του 2019, το δευτεροβάθμιο συνδικαλιστικό όργανο εκπροσώπησης των εργαζομένων - λίγο πριν τα Χριστούγεννα, έτσι; - αιτήθηκε τριμερή συμφιλιωτική διαδικασία, πριν την οποία μάλιστα είχε πραγματοποιηθεί άτυπη συνάντηση με εκπροσώπους των εργαζομένων και των συνδικαλιστικών τους οργάνων, με τη Γενική μας Γραμματέα, κύριε Μουλκιώτη, την κ. Στρατινάκη. Την ξέρετε την κ. Στρατινάκη.
Στις 17 Δεκεμβρίου.
Με τη γενική μας γραμματέα. Τελεία. Καταλαβαίνετε τι εννοώ.
Στις 17 Δεκεμβρίου, κύριε Υπουργέ.
Όμως, τα δύο ζητήματα που ήταν ήδη σε εξέλιξη και αφορούσαν τους εργαζόμενους της Τράπεζας Πειραιώς και του ΟΤΕ σε συνδυασμό με τις άδειες των υπαλλήλων και του Υπουργείου και τις γιορτές που έπεσε πάνω το αίτημα, πάνω στις γιορτές, εμπόδισαν την έγκαιρη διενέργειά τους. Παραμονή των Χριστουγέννων!
Στις 17 Δεκεμβρίου!
Σήμερα, πληροφορώ το Σώμα, στα ερωτήματα τα οποία τέθηκαν, ότι έχει ήδη προγραμματιστεί - και σημειώστε το - τριμερής συμφιλιωτική διαδικασία για την Τρίτη 21 Ιανουαρίου του 2020 στις 14.00΄ στα γραφεία του Υπουργείου Εργασίας, στο γραφείο της γενικής γραμματέως. Σε αυτή τη διαδικασία θα διερευνηθεί σε βάθος το συγκεκριμένο ζήτημα που έχει προκύψει και το Υπουργείο Εργασίας θα αναλάβει ως είναι και την αρμοδιότητά του να επαναφέρει την εργασιακή ειρήνη, παρεμβαίνοντας στα όρια που ο νόμος προσδιορίζει για την εύρεση λύσεως εξαντλώντας όλα τα μέσα που αυτός ο νόμος μάς δίνει και στοχεύοντας στην περιφρούρηση των εργασιακών δικαιωμάτων των εργαζομένων και εγγυώμενο τη μη έκπτωσή τους. Συνεπώς, στο πλαίσιο της συμφιλιωτικής διαδικασίας, θα προσδιοριστούν επακριβώς τα μέτρα που θα ληφθούν, αφού το Υπουργείο ακούσει και τις δύο πλευρές για τη διασφάλιση των θέσεων εργασίας για τους εκατόν τριάντα τέσσερις εργαζομένους στη Βιομηχανία Λιπασμάτων Καβάλας. Αυτά, λοιπόν, είναι που ετοιμαζόμαστε να κάνουμε στο Υπουργείο Εργασίας προκαταλαμβάνοντας, κύριε Μουλκιώτη, αυτά τα οποία είπατε λίγο πριν ότι αδρανούμε και ότι το Υπουργείο είναι απόν. Το Υπουργείο είναι παρόν και δείχνει πράγματι την αποφασιστικότητά του σε όλες τις ερωτήσεις που θέσατε για την περιφρούρηση των εργασιακών δικαιωμάτων. Είμαστε εδώ, απαντάμε, παίρνουμε μέτρα, προφυλάσσουμε τους εργαζόμενους, κινούμαστε μέσα στο πλαίσιο του νόμου με μία διαφορά: Επειδή δεν ήσασταν Βουλευτής την προηγούμενη φορά…
Από 9 Ιανουαρίου…(δεν ακούστηκε)
…να ξέρετε ότι αυτή εδώ την Έδρα δεν την τιμούσαν οι Υπουργοί του ΣΥΡΙΖΑ σε αντίστοιχες περιπτώσεις. Ευχαριστώ πολύ.
Κύριε Πρόεδρε, θα ήθελα τον λόγο επί προσωπικού.
Δεν υπάρχει τώρα προσωπικό θέμα. Εκτιμήσεις κάνετε εσείς. Εκτίμηση έκανε.
Κύριε Πρόεδρε, με έθιξε επαγγελματικά λέγοντας ότι κουκουλώνουμε εργατικά ατυχήματα. Τι άλλο πιο προσωπικό; Θέλω να απαντήσω.
Κρίση έκανε, όπως κάνετε και εσείς. Σας υπενθυμίζω ότι το προσωπικό έχει δύο σκέλη….
Δεν ήταν κρίση. Παρερμήνευσε τα λόγια μου.
Δεν υπάρχει προσωπικό.
Αν δεν ήταν προσωπικό, τότε τι ήταν, κύριε Πρόεδρε;
Κυρίες και κύριοι συνάδελφοι, συνεχίζουμε με την έκτη με αριθμό 366/14-1-2020 επίκαιρη ερώτηση δεύτερου κύκλου του Βουλευτή Βοιωτίας του Κινήματος Αλλαγής, κ. Γεωργίου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Την υποχρεωτικότητα της κλαδικής συλλογικής σύμβασης εργασίας μεταξύ των εργοδοτών και των εργαζομένων στα πάσης φύσεως τουριστικά και επισιτιστικά καταστήματα της χώρας». Θα απαντήσει ο Υπουργός Εργασίας και Κοινωνικών Υποθέσεων κ. Βρούτσης. Ορίστε, κύριε Μουλκιώτη, έχετε τον λόγο για δύο λεπτά.
Ευχαριστώ, κύριε Πρόεδρε. Κύριε Υπουργέ, γνωρίζετε πολύ καλά, εξάλλου έχετε εκδώσει και σαν Υπουργείο Δελτίο Τύπου, ότι στις 12 Δεκεμβρίου υπογράφηκε μεταξύ της Πανελλήνιας Ομοσπονδίας Εργαζομένων στα επισιτιστικά και τουριστικά επαγγέλματα - ως εργαζόμενοι αυτοί - και μεταξύ των ΠΟΕΣΕ και της ΓΣΕΒΕΕ - που είναι οι εργοδότες - κλαδική συλλογική σύμβαση εργασίας που αφορά περίπου τριακόσιες χιλιάδες εργαζόμενους στον επισιτισμό και τα τουριστικά καταστήματα όλης της χώρας. Στις 18 Δεκεμβρίου, λοιπόν, το Υπουργείο Εργασίας και Κοινωνικών Υποθέσεων, εσείς, εξέδωσε δελτίο Τύπου όπου πανηγυρίζει για τη συλλογική σύμβαση εργασίας, αναφέροντας μάλιστα ότι τίθεται άμεσα σε εφαρμογή, χωρίς ωστόσο να διευκρινίσετε αν πρόκειται να κηρυχθεί υποχρεωτική. Μάλιστα, με γνώμονα τις διατάξεις του άρθρου 56 του ν.4635/2019- η ψήφιση του οποίου σήκωσε θύελλα αντιδράσεων τόσο από τους εκπροσώπους των εργαζομένων όσο και των κομμάτων της Αντιπολίτευσης - η αρμόδια υπηρεσία ζήτα από τους εργαζόμενους να αιτιολογήσουν την αναγκαιότητα της κήρυξης της σύμβασης ως υποχρεωτικής. Επικαλούμενος, λοιπόν, το δελτίο Τύπου - το οποίο και θα καταθέσω και στα Πρακτικά της Βουλής - εσείς αναφέρατε, κύριε Υπουργέ, ότι πρόκειται για μία από τις μεγαλύτερες κλαδικές συλλογικές συμβάσεις εργασίας στην Ελλάδα, καθώς αφορά χιλιάδες εργαζόμενους, προβλέπει αυξήσεις στους μισθούς των εργαζομένων και μάλιστα αποτελεί προϊόν διαπραγμάτευσης και όχι διαιτητικής απόφασης. Αυτή είναι συνομολόγηση του Υπουργείου σας σε σχέση με την κλαδική συλλογική σύμβαση εργασίας που υπογράφηκε μεταξύ εργαζομένων και εργοδοτών. [[Στο σημείο αυτό ο Βουλευτής κ. Γεώργιος Μουλκιώτης, καταθέτει για τα Πρακτικά το προαναφερθέν δελτίο Τύπου, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Παρά ταύτα, μέχρι και σήμερα δεν έχει λάβει χώρα καμμία άλλη διαδικασία και αυτή η συλλογική σύμβαση είναι στον αέρα. Οι ερωτήσεις είναι σαφείς και θα παρακαλούσα να γνωρίζω τις απαντήσεις σας, προκειμένου να απαντήσω στη δευτερολογία μου. Τι προτίθεστε να κάνετε, λοιπόν, με τη μεγαλύτερη κλαδική συλλογική σύμβαση εργασίας στη χώρα; Σκοπεύετε να κάνετε πράξη την υποχρεωτικότητα της συλλογικής σύμβασης, ώστε να είναι ρυθμισμένοι οι όροι αμοιβής και εργασίας στον κλάδο επισιτισμού και τουρισμού; Επίσης, με ποιον τρόπο, κύριε Υπουργέ, θα μεριμνήσετε και πώς θα ενεργήσετε, ώστε να μην οδηγηθούν σε αθέμιτο ανταγωνισμό οι επιχειρήσεις στον κλάδο του επισιτισμού και του τουρισμού και να μην τιμωρηθούν τόσο οι συνεπείς εργοδότες όσο και οι τετρακόσιες χιλιάδες εργαζόμενοι, διανομείς και σερβιτόροι, που περιμένουν από την Κυβέρνηση να συμβάλει έμπρακτα στην αύξηση του βιοτικού τους επιπέδου; Σας ευχαριστώ.
Ευχαριστώ κι εγώ. Ορίστε, κύριε Υπουργέ, έχετε τον λόγο για τρία λεπτά για την πρωτολογία σας.
Ευχαριστώ, κύριε Πρόεδρε. Με προκαλεί ο κ. Μουλκιώτης και με προκαλεί πραγματικά, διότι ο κ. Μουλκιώτης μπορεί να είναι νέος Βουλευτής, αλλά ανήκει σε ένα κόμμα το οποίο έχει ιστορία και παρελθόν, κύριε Μουλκιώτη.
Από πότε, κύριε Υπουργέ…(δεν ακούστηκε).
Εσείς με τον τρόπο που με ρωτάτε σήμερα, αφού κάνετε και κριτική στη διαδικασία που τοποθετούμαι, σας κάνω και εγώ κριτική ότι έρχεστε εδώ με την ερώτησή σας, εμμέσως πλην σαφώς, να ζητάτε να παραβιαστεί ο νόμος που επί δεκαετίες το κόμμα που ανήκετε τον υποστήριζε. Είναι ο ν.1876/90. Αυτό λέτε εμμέσως πλην σαφώς.
Παρερμηνεύετε, κύριε Υπουργέ.
Τι κάνετε, όμως, πονηρά; «Κλείνετε το μάτι» στους εργαζόμενους, τους κοροϊδεύετε και έρχεστε ύπουλα και πονηρά, εκπροσωπώντας τώρα το Κίνημα Αλλαγής - και δεν νομίζω ότι το επίπεδο της συζήτησης πρέπει να είναι αυτό - να λέτε ότι «παραβίαστε τον ν.1876/90 υπέρ όλων των εργαζομένων», δηλαδή «κλείνω το μάτι» στους εργαζόμενους, «αλλά υπάρχει και ο ν.1876/90». Αυτό είναι υποκρισία. Κύριε Μουλκιώτη, αυτό λέγεται ο ορισμός της υποκρισίας. Πάω, λοιπόν, στην ουσία. Πράγματι, κύριε Πρόεδρε, το Υπουργείο Εργασίας έβγαλε δελτίο Τύπου. Χαιρέτησε την κλαδική σύμβαση. Και τη χαιρέτησε και ουσιαστικά, γιατί είναι ένα πολύ θετικό βήμα, καθώς και η Κυβέρνηση και το Υπουργείο Εργασίας είναι υπέρ των κλαδικών συμβάσεων, αλλά και για έναν ακόμη πιο σημαντικό λόγο. Επιβεβαιώνει στην πράξη ότι ο πρόσφατος νόμος που ψηφίσαμε δεν κατήργησε τις κλαδικές συμβάσεις. Δεν κατήργησε τις συλλογικές συμβάσεις, όπως πριν τρεις μήνες εδώ στη Βουλή διατείνονταν αρκετοί Βουλευτές της Αξιωματικής Αντιπολίτευσης, και της Ελάσσονος και της Μείζονος. Διαψεύστηκαν όλα αυτά. Πράγματι, πρόκειται για μία πολύ μεγάλη κλαδική συλλογική σύμβαση εργασίας που αφορά εκατοντάδες χιλιάδες εργαζόμενους και διαψεύδει τα επιχειρήματα που ακουγόντουσαν μέσα στη Βουλή όλο το προηγούμενο διάστημα για τον νόμο της μεταρρύθμισης της αγοράς εργασίας που φέραμε. Άρα, οι κλαδικές συμβάσεις υπάρχουν. Ενημερώνω το Σώμα για τα εξής, για να φωτιστούν όλες οι πλευρές. Το Υπουργείο Εργασίας και Κοινωνικών Υποθέσεων: Πρώτον, ενθαρρύνει, στηρίζει, υποστηρίζει τις συλλογικές διαπραγματεύσεις και τον γόνιμο κοινωνικό διάλογο. Δεύτερον, λειτουργεί ως εγγυητής των θέσεων εργασίας και θεματοφύλακας των εργασιακών δικαιωμάτων. Τρίτον, με συγκεκριμένα μέτρα, δράσεις και πολιτικές πατάσσει την αδήλωτη και υποδηλωμένη εργασία, επιβάλλοντας κυρώσεις και πρόστιμα στη διαγνωσμένη παραβατικότητα της εργατικής και ασφαλιστικής νομοθεσίας. Τέταρτον, ταυτόχρονα εκσυγχρονίζει το πλαίσιο εφαρμογής των κανόνων της εργατικής νομοθεσίας, απλοποιώντας διαδικασίες και μειώνοντας τη γραφειοκρατία, πάντα όμως υπό το πρίσμα της διαφάνειας και της μη έκπτωσης των εργασιακών δικαιωμάτων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Πέμπτον, με όπλα και βάσεις τα ανωτέρω για την επίκαιρη ερώτηση που κάνατε, κύριε Μουλκιώτη, θυμίζω στους συναδέλφους Βουλευτές ότι με τον πρόσφατο νόμο, τον ν.4635/19, και συγκεκριμένα το άρθρο 56, βελτιώσαμε το πλαίσιο του θεσμού της επέκτασης, ώστε πλέον να απαιτείται για την επέκταση μιας κλαδικής σύμβασης το 50% και όχι το 51%, που ήταν πριν, των εργαζομένων του κλάδου που έχουν ως εργαζόμενους οι επιχειρήσεις μέλη των εργοδοτικών οργανώσεων που υπογράφουν μία συλλογική σύμβαση εργασίας. Να λαμβάνεται τεκμηριωμένη βεβαίωση από το Υπουργείο για την κάλυψη του ανωτέρω ποσοστού, σύμφωνα με τα στοιχεία του μητρώου συνδικαλιστικών οργανώσεων εργαζομένων και εργοδοτών, που για πρώτη φορά θεσπίσαμε, εκσυγχρονίζοντας όλο το πλαίσιο του Εργατικού Δικαίου της χώρας μας, περιφρουρώντας τις συνδικαλιστικές οργανώσεις και εργαζομένων και εργοδοτών, που για πρώτη φορά θεσπίσαμε στον ίδιο νόμο, ώστε να διασφαλίζεται με ακρίβεια η αλήθεια και η διαφάνεια για την ακρίβεια των στοιχείων. Το πόρισμα της διαβούλευσης των μερών προς το Ανώτατο Συμβούλιο Εργασίας για την αναγκαιότητα, αλλά και τις συνέπειες της επέκτασης στον ανταγωνισμό και την απασχόληση είναι κάτι το οποίο κάνουμε αυτή τη στιγμή. Πλέον των ανωτέρω, θεσπίσαμε για πρώτη φορά τη δυνατότητα εξαιρέσεων από την επέκταση επιχειρήσεων που αντιμετωπίζουν σοβαρά οικονομικά προβλήματα και βρίσκονται σε διαδικασία πτώχευσης ή εξωδικαστικού συμβιβασμού, όπως μάλιστα είχε προτείνει και η επιτροπή των εμπειρογνωμόνων το 2016. Τα κριτήρια διαμόρφωσης των εξαιρέσεων αυτών, καθώς και των πιστοποιητικών ή άλλων αποδεικτικών εγγράφων που απαιτούνται, ρυθμίζονται κατόπιν γνώμης της ολομέλειας του Ανωτάτου Συμβουλίου Εργασίας, ενός διαχρονικού θεσμού υψηλού κύρους και αξίας, όπου συμμετέχουν οι κοινωνικοί εταίροι, λαμβάνοντας πρόνοιες για τη διασφάλιση των θέσεων εργασίας. Αυτή είναι η διαδικασία, κύριε συνάδελφε, που πρέπει να ακολουθήσουμε. Αυτά λέει ο νόμος. Εγώ από την ερώτηση κατάλαβα ότι εδώ κλείνουμε το μάτι στους εργαζόμενους, προσπαθώντας να τους χειραγωγήσουμε ή να τους εξαπατήσουμε και να πάρουμε την ψήφο τους ή να τους χαϊδέψουμε και να λέει ο κ. Μουλκιώτης, ο ερωτών Βουλευτής, να επιβάλλετε συνολικά την κλαδική συλλογική σύμβαση εργασίας προς όλους, χωρίς να αξιολογηθεί, χωρίς να εφαρμοστεί ο νόμος. Εμείς είμαστε θεματοφύλακες των νόμων, των κανόνων και των θεσμών, κύριε Μουλκιώτη. Θα τηρήσουμε την εργατική νομοθεσία παντού. Αυτό που περιέγραψα τώρα προβλέπεται. Είναι ο νόμος που ψηφίστηκε πρόσφατα, αλλά είναι ένας νόμος που ξεκινά από τον ν.1876/1990, το Ανώτατο Συμβούλιο Εργασίας. Εσείς, ως κόμμα, παλιότερα τηρούσατε αυτόν το νόμο και την επεκτασιμότητα της κλαδικής συλλογικής σύμβασης. Και έρχεστε με την ερώτησή σας να μου πείτε να τον παραβιάσω; Όχι. Η Κυβέρνηση και το Υπουργείο Εργασίας δεν θα παραβιάσουν το νόμο. Θα τον τηρήσουν.
Ορίστε, κύριε Μουλκιώτη, έχετε τον λόγο για τη δευτερολογία σας.
Κύριε Υπουργέ, πρέπει να λέμε αυτά που πρέπει να λέμε σε σχέση με αυτά που ισχύουν. Δεν υπήρξε καμμία ύπουλη ερώτηση ούτε σκόπιμη ερώτηση. Υπήρξε ερώτηση σαφής και ευθεία. Έχετε μία κλαδική συλλογική σύμβαση από τις 12 Δεκεμβρίου, πανηγυρίζετε με δελτίο Τύπου ότι είναι μείζονος σημασίας και αξίας και από τότε μέχρι σήμερα δεν έχει κινηθεί, όπως απαιτείται να κινηθεί εκτελεστικά. Αυτό είναι το μείζον ερώτημα. Παραθέτετε τι λέει η νομοθεσία και τι προβλεπόταν. Ναι, είναι γνωστά όλα. Όμως, γιατί υπάρχει αυτή η γραφειοκρατική δυσλειτουργία και η καθυστέρηση και δεν κηρύσσεται εκτελεστή αυτή η συλλογική σύμβαση; Γιατί αφήνουμε αυτούς τους εργαζόμενους να είναι έρμαια μιας κατάστασης ανεξέλεγκτης; Και τι σας λέμε, κύριε Υπουργέ, δεδομένου ότι δεν πρέπει να αποφεύγουμε να αναφέρουμε τι συμβαίνει και τι ρυθμίζει αυτή η σύμβαση; Ότι ρυθμίζει τα δικαιώματα και τις υποχρεώσεις τετρακοσίων χιλιάδων και πλέον εργαζομένων. Ο κλάδος του επισιτισμού έχει ανακηρυχθεί, βάσει των ελέγχων του ΣΕΤΕ, πρωταθλητής τόσο στη μαύρη και ανασφάλιστη εργασία όσο και στην ψευδή υποδηλωμένη εργασία με συμβάσεις μερικής απασχόλησης και εργαζόμενους που δούλευαν για δέκα και δώδεκα ώρες ημερησίως. Και όλα αυτά τα βλέπετε, τα γνωρίζετε και τα αφήνετε να περνάνε. Το τρένο περνάει με τόσες παρανομίες και παραβιάσεις κι εσείς αναφέρεστε σε θεωρίες και γενικότερα σε προβλέψεις νόμου. Είναι γνωστές οι προβλέψεις νόμου. Αποτέλεσμα, όμως, αυτής της πραγματικής κατάστασης, κύριε Υπουργέ, είναι η τρομερή φοροδιαφυγή - την ξέρετε - η εισφοροδιαφυγή - την ξέρετε - που υφίστανται και τα δημόσια ταμεία, αλλά και οι εργαζόμενοι. Οι σερβιτόροι πώς αμείβονται σήμερα; Αμείβονται σύμφωνα με τον ν.2224/1994, με το άρθρο 54; Όχι. Το ξέρετε. Αυτό λέει η σύμβαση σήμερα. Λύνει θέματα δεκαετιών. Έχει δέκα χρόνια να υπογραφεί τέτοια σύμβαση. Την βλέπετε, την ξέρετε, πανηγυρίζετε για λόγους δικούς σας, αλλά δεν κάνετε κάτι άμεσο. Κι έρχεστε σήμερα στη Βουλή και λέτε «θα τηρήσουμε τον νόμο». Δεν είπαμε να μην τηρήσετε τον νόμο, δεν είπαμε να παραβιάσετε τον νόμο. Μακριά από εμάς τέτοιες διαδικασίες. Η νομοθεσία να τηρείται, αλλά να μην κωλυσιεργούμε και να μη φτάνουμε σε μία γραφειοκρατική αντιμετώπιση του θέματος. Γιατί έτσι την αντιμετωπίζει το Υπουργείο, πλήρως γραφειοκρατικά και σε αντίφαση και σε αντίθεση με όσα εσείς αναφέρατε σαφέστατα στο δελτίο Τύπου το οποίο κατατέθηκε στα Πρακτικά και πανηγυρίζετε. Είπαμε, λοιπόν, για τους σερβιτόρους. Να πω για τους ντελιβεράδες; Τα ξέρετε. Ξέρετε τι τραβάνε αυτοί οι άνθρωποι. Ξέρετε ότι αμείβονται με 2,70 την ώρα και τα έξοδα για το δίκυκλο επιβαρύνουν πάλι τους ίδιους. Τα γνωρίζετε αυτά και τους αφήνουμε έρμαια αυτή τη στιγμή, ενώ υπάρχει μια σύμβαση που τους δίνει άμεσα δικαιώματα για να βρεθούν λύσεις, να κατοχυρωθούν τα δικαιώματα και να είναι αξιοπρεπής η εργασία τους. Όλα αυτά, λοιπόν, λύνονται με αυτή τη συλλογική σύμβαση εργασίας και με το άρθρο το οποίο αναφέρεται σε αυτή την πολύπαθη ειδικότητα που ανέφερα, αυτή των ντελιβεράδων. Είναι ενδεικτικό, κύριε Υπουργέ, της εργασιακής ζούγκλας που επικρατεί στον χώρο πως φέτος τα Χριστούγεννα δώρο καταβάλλεται στους εργαζόμενους σε τρεις μόνο από τις δέκα επιχειρήσεις και φυσικά δεν γίνεται ούτε λόγος για τραπεζική μισθοδοσία και απόδειξη της τραπεζικής κατάθεσης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Γι' αυτούς τους λόγους πρέπει να κηρυχτεί υποχρεωτική αυτή η συλλογική σύμβαση εργασίας. Αυτό ζητάμε. Δεν ζητάμε τίποτα άλλο. Και δεν πρέπει να αντιμετωπίζετε με τρόπο εχθρικό τις ερωτήσεις που γίνονται. Είναι ερωτήσεις που συμβάλλουν στη διαδικασία αυτή. Οι εργασιακές σχέσεις πρέπει να αναβαθμιστούν. Δεν με ενδιαφέρει τι έκανε η προηγούμενη κυβέρνηση. Δεν με ενδιαφέρει! Και να πω κάτι ακόμα; Τι θα πει ότι είστε νέος Βουλευτής; Δεν το περίμενα να το ακούσω απ' εσάς. Ο κάθε Βουλευτής έχει ίσα δικαιώματα. Δεν τίθεται από τον Κανονισμό θέμα νέου ή παλιού όσον αφορά τον χρόνο της εκλογής. Κύριε Υπουργέ, καταλήγω. Κηρύξτε άμεσα, χθες, σε σχέση με τη συμπεριφορά που έχετε δείξει και με τα έγγραφα τα οποία αναφέρετε… Μην βγάζετε δελτίο Τύπου. Πείτε ότι θα το κρίνετε και θα το δείτε αργότερα, αφού εσείς καθίσετε και μελετήσετε και αντιμετωπίσετε το τι λέει αυτή η σύμβαση. Ακόμα δεν έχει βγει με τα δεδομένα που έχουμε σήμερα. Πιστεύω ότι για τον μήνα Δεκέμβριο αυτό θα ήταν το δώρο Χριστουγέννων γι' αυτούς τους ανθρώπους, αυτή η κλαδική σύμβαση εργασίας. Αυτό θα ήταν το δώρο Χριστουγέννων. Και αυτή θα ήταν μια πράξη γενναιότητας από πλευράς του Υπουργείου. Σας ευχαριστώ πολύ.
Τον λόγο έχει ο κύριος Υπουργός για τρία λεπτά.
Ας ξεκινήσουμε με συμφωνίες, κύριε Πρόεδρε. Χαίρομαι που συμφωνούμε και οι δύο πλευρές ότι είμαστε υπέρ της κλαδικής συλλογικής σύμβασης στον χώρο του επισιτισμού. Είστε υπέρ και είμαστε υπέρ και χαιρόμαστε που είστε υποστηρικτές των κλαδικών συμβάσεων. Είναι μια πραγματικότητα. Το υπερασπίστηκε το Υπουργείο Εργασίας, το υπερασπίστηκε η Κυβέρνηση. Γι' αυτό ακριβώς εκδόθηκε και το δελτίο Τύπου, για να χαιρετίσει την κλαδική συλλογική σύμβαση σε έναν χώρο της αγοράς εργασίας με τα συμπτώματα και τις παθογένειες που περιγράψατε πριν, που πράγματι δεν μπορεί να τα αμφισβητήσει κανένας. Όμως, ταυτόχρονα το συγκεκριμένο ζήτημα είναι ένα θέμα που επιχαίρουμε ως Κυβέρνηση και μας βρίσκει σύμφωνους που υπάρχει κλαδική συλλογική σύμβαση. Είναι κάτι το οποίο χαιρετίζουμε. Είναι ένας τεράστιος χώρος στην αγορά εργασίας. Και είναι πολύ θετικό ότι δημιουργήθηκε η κλαδική συλλογική σύμβαση. Επαναλαμβάνω είναι πολύ θετικό.
Προχωρήστε.
Προσέξτε, όμως, κύριε Μουλκιώτη. Εγώ τώρα δεν κατάλαβα από το πνεύμα σας τι είστε. Είστε υπέρ της παραβίασης του νόμου; Δηλαδή, να καταστήσουμε υποχρεωτική την κλαδική συλλογική σύμβαση αυθαίρετα ή να τηρηθεί ο νόμος; Διότι τώρα από τη μία μεριά - προσέξτε - μου λέτε κηρύξτε την υποχρεωτική, κλείστε τα μάτια, πηγαίνετε στο Υπουργείο και υπογράψτε, ενώ υπάρχει ο νόμος. Τι κάνετε; Αυτό δεν είναι υποκρισία; Και μου λέτε στην αρχή της τοποθέτησής σας. «Όχι μακριά από εμένα η υποκρισία. Να τηρηθεί ο νόμος». Αυτός είναι ο ορισμός της αντίφασης.
Μην παραφράζετε αυτά που λέω.
Κύριε Μουλκιώτη, σας παρακαλώ, μη διακόπτετε.
Στην ερώτησή σας ρωτάτε: «Θα την υπογράψετε; Θα την κάνετε υποχρεωτική;». Αυτό δεν είναι κοροϊδία προς τους εργαζόμενους, κύριε Μουλκιώτη; Δεν κοροϊδεύετε τους εργαζόμενους; Υπάρχει νόμος ή δεν υπάρχει; Ρωτάω ρητορικά τώρα, γιατί δεν έχετε δικαίωμα να μιλήσετε στη διαδικασία. Σας ρωτάω: Είστε υπέρ ή κατά του νόμου;
Τα είπα σαφέστατα, κύριε Υπουργέ.
Δεν τα είπατε καθόλου σαφέστατα. Υποκριτικά τα είπατε, και έτσι και αλλιώς, και να τηρήσουμε τον νόμο και να κηρύξουμε υποχρεωτική τη σύμβαση.
Μην παρερμηνεύετε!
Κύριε Μουλκιώτη μη διακόπτετε! Σας παρακαλώ!
Κύριε Μουλκιώτη, εδώ δεν μπορείτε να κοροϊδέψετε τον κόσμο. Διπλά παιχνίδια δεν μπορείτε να παίζετε! Και κάτι ακόμα…
Δεν ντρέπεσαι;
Αλλού αυτά!
Σας παρακαλώ, κύριε Κεγκέρογλου, δεν είστε ο ερωτώμενος. Είστε ένας έμπειρος κοινοβουλευτικός.
Εδώ επιβεβαιώνεται, κύριε Πρόεδρε, ότι οι κλαδικές συμβάσεις υπάρχουν. Διότι ο κ. Μουλκιώτης καταψήφισε το νομοσχέδιο…
Είναι έκφραση αυτή που λες;
Κύριε Κεγκέρογλου, σας παρακαλώ!
Είναι φράση αυτή; «Υποκριτής»;
Σιγά. Γιατί; Υποκριτική συμπεριφορά είναι. Βεβαίως.
Ο νόμος είναι ατελής.
Κύριε Κεγκέρογλου, σας παρακαλώ. Θέλετε να διακόψουμε;
Σας βολεύει ο νόμος του ΣΥΡΙΖΑ. Αυτό είναι μόνο. Πείτε το! Σας βολεύει ο νόμος του ΣΥΡΙΖΑ. Απλά είναι τα πράγματα.
Κύριε Κεγκέρογλου, εσείς με τέτοια εμπειρία που έχετε, μη διακόπτετε. Σας παρακαλώ.
Έπρεπε να επέμβετε, κύριε Πρόεδρε. Δεν υπάρχει «υποκριτής».
Έτσι απαντάει ο Υπουργός. Είναι έτσι ο κοινοβουλευτικός έλεγχος. Τι να κάνουμε; Μα, δεν μπορείτε να διακόπτετε.
Μπορεί να πει ότι είναι πολιτική υποκρισία, αλλά όχι ότι είναι υποκριτής.
Αυτό…
Τι αυτό; Αυτό είναι προσωπικότατο, κύριε Πρόεδρε.
Αυτή είναι η διαδικασία του κοινοβουλευτικού ελέγχου. Παρακαλώ, κύριε Υπουργέ, συνεχίστε.
Όσο κι αν προσπαθεί ο κ. Κεγκέρογλου, την αλήθεια δεν μπορεί να τη φιμώσει. Υποκριτική είναι η στάση του κ. Μουλκιώτη. Κοροϊδεύει τους εργαζόμενους λέγοντας ότι ναι, θέλουμε να είναι υποχρεωτική αυτή η κλαδική συλλογική σύμβαση την οποία υποστηρίζουμε…
Ε, βέβαια υποχρεωτική πρέπει να την κάνεις.
…και την άλλη στιγμή λέει όχι, να τηρηθεί και ο νόμος. Δεν γίνεται και τα δύο.
Μην παρερμηνεύετε αυτά που λέμε.
Παρερμηνεύετε αυτά που λέμε, κύριε Υπουργέ.
Κοιτάξτε, για να το ξεκαθαρίσουμε, υπάρχει και κάτι ακόμη, το οποίο θεωρώ πολύ σημαντικό. Θεωρώ πολύ σημαντικό - και αυτό αναδεικνύουμε - ότι η κλαδική συλλογική σύμβαση υπάρχει, είναι γεγονός και αφορά εκατοντάδες χιλιάδες εργαζόμενους. Τη χαιρετίζουμε, είμαστε υπέρ της και επιβεβαιώνει ότι, σύμφωνα με τον πρόσφατο νόμο που ψηφίσαμε στη Βουλή πριν από τρεις μήνες, μπορείς να κάνεις και συλλογικές συμβάσεις εργασίας και να υπάρχει ελεύθερη συλλογική διαπραγμάτευση και να επιτυγχάνονται και οι συγκλήσεις μεταξύ εργαζομένων και εργοδοτών. Το επιβεβαιώνει αυτή η συλλογική σύμβαση, η κλαδική για την οποία σήμερα μιλάμε. Κλείνω, λοιπόν, με αυτό. Δεν μπορεί να καταστεί υποχρεωτική, διότι πρέπει να τηρηθεί ο νόμος. Και ο νόμος έχει συγκεκριμένα βήματα και συγκεκριμένες διαδικασίες. Τον νόμο αυτόν, που είναι από το 1990, τον αμφισβητείτε, έναν νόμο του 1990, που τηρήθηκε και επί ΠΑΣΟΚ και επί Κινήματος Αλλαγής και τηρείται απ' όλες τις κυβερνήσεις.
…(δεν ακούστηκε).
Οι υπαινιγμοί, οι υποκρισίες απέναντι στους εργαζόμενους δεν χωράνε. Κανείς δεν μπορεί να κοροϊδέψει τους εργαζόμενους. Υπάρχει η πραγματικότητα, υπάρχει ο νόμος και σήμερα ο εκπρόσωπος του Κινήματος Αλλαγής ήρθε να πει με την ερώτησή του να παραβιαστεί ο νόμος και να καταστεί υποχρεωτική με το έτσι θέλω.
Μην παρερμηνεύετε. Δεν είπα τέτοια πράγματα.
Έτσι τα είπατε και στην ομιλία σας δέκα φορές και στην ερώτησή σας. Η ερώτησή σας αυτό αποπνέει.
Κύριε Υπουργέ, μην παρερμηνεύετε. Καταλαβαίνω ότι είστε σε αδιέξοδο. Χάνετε την ψυχραιμία σας.
Σας παρακαλώ, κύριε Μουλκιώτη. Τελειώσατε.
Εμείς λοιπόν, κύριε Πρόεδρε, αυτή τη στιγμή δηλώνουμε ενώπιον της Εθνικής Αντιπροσωπείας…
Κύριε Πρόεδρε, θέλω τον λόγο επί προσωπικού.
Μισό λεπτό. Μα, πώς θα πάρετε τον λόγο; Αφήστε να τελειώσει ο Υπουργός.
Τελείωσε.
Κύριε Πρόεδρε, απευθύνομαι προς το Προεδρείο. Αυτές οι συμπεριφορές δεν υπήρχαν ποτέ στο παρελθόν. Και ξέρετε γιατί δεν υπήρχαν; Διότι, όταν τύχαινε καμμία φορά επί ΣΥΡΙΖΑ να υπάρχει απάντηση από Υπουργό του ΣΥΡΙΖΑ, η συμπεριφορά των Βουλευτών της Νέας Δημοκρατίας ήταν πάντα κόσμια. Τώρα, το να διακόπτει ο ερωτών Βουλευτής, κάτι που δεν προβλέπεται από τη διαδικασία και που πριν λίγο εγκαλούσε τη διαδικασία, αυτό ξεπερνάει κάθε όριο. Επί της ουσίας, λοιπόν, για να ολοκληρώσω. Ήταν αποτυχημένη η ερώτησή σας, διότι ουσιαστικά στόχευε στο να εμπαίξει τη νοημοσύνη των εργαζομένων. Είμαστε υπέρ των κλαδικών συλλογικών συμβάσεων. Ο νόμος θα τηρηθεί και τον Φεβρουάριο το Ανώτατο Συμβούλιο Εργασίας, όπως προβλέπει ο νόμος εδώ και δεκαετίες, θα αξιολογήσει τη δυνατότητα της υποχρεωτικότητας και της επεκτασιμότητας. Σας ευχαριστώ πολύ.
Κύριε Πρόεδρε, ζητώ τον λόγο επί προσωπικού.
Μισό λεπτό. Κατ' αρχάς, νομίζω ότι δεν υπάρχει προσωπικό. Το άρθρο 68 του Κανονισμού είναι σαφέστατο. Εάν ο ομιλών Υπουργός ή ο οποιοσδήποτε Βουλευτής είπε κάτι εξυβριστικό για εσάς, για τον ομιλούντα, είναι η μια περίπτωση ή εάν αλλοίωσε το περιεχόμενο αυτών που δήλωσε. Εδώ και εσείς κάνατε μια κριτική και ο Υπουργός έκανε μια κριτική πάνω σε αυτά τα οποία είπατε, ερμηνεύοντας το νομοθετικό καθεστώς που ήδη υπάρχει. Εάν πρέπει να αλλάξει το νομοθετικό καθεστώς, είναι ένα άλλο ζήτημα. Η Ολομέλεια είναι αρμόδια να το αλλάξει. Επιμένετε τώρα να μιλήσετε;
Επιμένω, κύριε Πρόεδρε.
Ωραία. Σύμφωνα με τον Κανονισμό, έχετε τον λόγο για ένα λεπτό, για να μας πείτε σε τι συνίσταται το προσωπικό.
Ο κύριος Υπουργός έκανε προσωπικό χαρακτηρισμό, θεωρώντας ότι η ερώτησή μου ήταν υποκριτική. Κατά συνέπεια εγώ έρχομαι στη Βουλή των Ελλήνων, καταθέτοντας επίκαιρη ερώτηση ως υποκριτής. Σε αυτό συνίσταται το προσωπικό, το οποίο είναι μειωτικό για την προσωπικότητά μου και για μια πολιτική και επαγγελματική πορεία δεκαετιών. Αυτό δεν το επιτρέπω σε κανέναν. Δεν μπορεί να απαντά έτσι, εάν θίγεται πολιτικά το Υπουργείο για ερώτηση, η οποία γίνεται. Ο εκνευρισμός του κύριου Υπουργού είναι ευχάριστος για μένα, διότι το ζήτημα είναι ότι πράγματι τον θίγει.
Μισό λεπτό. Το δικό σας προσωπικό ποιο είναι;
Θεωρώ εξυβριστικό τον χαρακτηρισμό και τη φράση «ως υποκριτής» και ζητώ ο κύριος Υπουργός πολιτική κριτική να κάνει και αυτή την έκφραση να την ανακαλέσει.
Ωραία. Πριν προχωρήσουμε στην επόμενη ερώτηση, κυρίες και κύριοι συνάδελφοι, γίνεται γνωστό στο Σώμα…
Κύριε Πρόεδρε, ο κύριος Υπουργός δεν απάντησε. Δεν πήρα απάντηση.
Δεν απαντά στο προσωπικό τώρα ο Υπουργός.
Δεν το είπε ο ίδιος.
Είπατε ό,τι θέλατε να πείτε.
Εσείς τι θέση παίρνετε ως Προεδρείο;
Γίνεται γνωστό στο Σώμα…
Ταυτίζεστε με τη λογική του κυρίου Υπουργού, κύριε Πρόεδρε.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθητές και μαθήτριες και τέσσερις συνοδοί εκπαιδευτικοί τους, από το 8ο Δημοτικό Σχολείο Νίκαιας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, έχω επίσης την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής των Ελλήνων, είκοσι οκτώ μαθητές και μαθήτριες και δύο συνοδοί εκπαιδευτικοί τους από το Δημοτικό Σχολείο «Χρυσόστομος» Νέας Σμύρνης. Η Βουλή σάς καλωσορίζει. Να σας πούμε, παιδιά, ότι σήμερα είναι ημέρα Κοινοβουλευτικού Ελέγχου. Αυτό τι σημαίνει; Είναι μια θεμελιώδης διαδικασία του ελληνικού Κοινοβουλίου και της δημοκρατίας μας, που οι Βουλευτές ασχολούνται με επίκαιρα ζητήματα, που απασχολούν την κοινωνία και την καθημερινότητα και οι Υπουργοί έρχονται εδώ για να απαντήσουν. Γι' αυτό, να μη σας ξενίζει ότι δεν υπάρχουν πολλοί Βουλευτές. Οι Βουλευτές ασκούν ένα σπουδαίο έργο αυτή τη στιγμή στις επιτροπές, ασχολούνται με το νομοθετικό έργο και προπαρασκευάζουν τα νομοθετήματα. Γι' αυτό σήμερα δεν είναι εδώ όλοι οι Βουλευτές. Αυτή η διαδικασία είναι θεμελιώδης, είναι κορυφαία και ασχολείται με τα τρέχοντα ζητήματα που απασχολούν γενικότερα όλη τη χώρα ή τους τοπικούς Βουλευτές των επαρχιών. Θα συζητηθεί η πρώτη με αριθμό 365/13-1-2020 επίκαιρη ερώτηση πρώτου κύκλου του Βουλευτή Β3΄ Νοτίου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μπαλάφα προς τον Υπουργό Εργασίας και Κοινωνικών Υποθέσεων, με θέμα: «Κίνδυνος έλλειψης προσωπικού στην Παιδόπολη “Άγιος Ανδρέας” στον Άλιμο». Θα απαντήσει η Υφυπουργός Εργασίας και Κοινωνικών Υποθέσεων κ. Δόμνα Μιχαηλίδου. Ορίστε, κύριε Μπαλάφα, έχετε τον λόγο για δύο λεπτά.
Ευχαριστώ, κύριε Πρόεδρε. Η σημερινή επίκαιρη ερώτηση, κυρία Υπουργέ, είναι ταυτόχρονα και μία προτροπή για την επίλυση του προβλήματος που αφορά στην Παιδόπολη “Άγιος Ανδρέας” στον Άλιμο, που εποπτεύεται από το Υπουργείο σας. Φιλοξενεί τουλάχιστον τριάντα δύο παιδιά σε μόνιμη βάση, από τεσσάρων μέχρι δώδεκα ετών και ταυτόχρονα εβδομήντα πέντε παιδιά τα οποία είναι σε αναδοχή και τα οποία πρέπει να καλύπτονται από ψυχολογική και κοινωνική άποψη από την παιδόπολη, μια παιδόπολη, η οποία - επαναλαμβάνω - λειτουργεί σε εικοσιτετράωρη βάση και πρέπει να καλύπτεται η λειτουργία της τουλάχιστον από δύο βάρδιες. Υπάρχουν τρία ζητήματα, τα οποία εν συντομία θέλω να θίξω. Το πρώτο είναι το μεγάλο πρόβλημα και διαχρονικό, θα έλεγα, του προσωπικού - επαναλαμβάνω - , για το οποίο ρωτώ προτρέποντας στην επίλυσή του. Από την περίοδο της κυβερνήσεως του ΣΥΡΙΖΑ είχε υπάρξει μία προκήρυξη διαγωνισμού μέσω ΑΣΕΠ για την κάλυψη τριακοσίων ενενήντα τριών θέσεων μονίμων υπαλλήλων και επίσης δρομολογήθηκαν προσλήψεις επικουρικού προσωπικού. Επίσης, προβλέφθηκε η παράταση των συμβάσεων των ήδη εργαζομένων. Σπεύδω να τονίσω ότι στο επικουρικό προσωπικό και στο προσωπικό που ήταν ζήτημα ανανέωσης των συμβάσεων, το ζήτημα αυτό προχώρησε και αυτό είναι θετικό. Εξακολουθεί, όμως, να παραμένει άλυτο το μεγάλο πρόβλημα των μονίμων θέσεων, καθόσον μια προκήρυξη που είχε προχωρήσει από εμάς - ομολογώ, χωρίς να έχω καταλάβει γιατί - ακυρώθηκε, επανήλθε, άρα χάθηκε ένας χρόνος και ταυτόχρονα μειώθηκε με έναν τρόπο παράξενο, αυθαίρετο θα έλεγα, χωρίς τεκμηρίωση ο προβλεπόμενος αριθμός προς πρόσληψη, από τριακόσιες ενενήντα τρεις θέσεις σε τριακόσιες δεκαεπτά θέσεις, με αποτέλεσμα και όταν καλυφθούν οι θέσεις με τους μόνιμους υπαλλήλους θα έχουμε πάλι πολύ μεγάλες ελλείψεις. Σας λέω χαρακτηριστικά, για παράδειγμα, ότι όπως λειτουργεί χωρίς οργανισμό και οργανόγραμμα η παιδόπολη και πιθανόν και άλλες δομές, δεν μπορούν να επωφεληθούν από την κινητικότητα. Δηλαδή, ενώ χάνουν προσωπικό από την κινητικότητα, με την εφαρμογή του νόμου εννοώ, ταυτόχρονα δεν μπορούν να πάρουν από την κινητικότητα. Έτσι, καλύπτεται όλη αυτή η μεγάλη ανάγκη - οι βάρδιες οι διπλές, τα παιδιά, η αναδοχή κ.λπ. - μόνο από δύο κοινωνικούς λειτουργούς και μία ψυχολόγο η οποία part time εξυπηρετεί την παιδόπολη. Υπάρχουν - πολύ σύντομα θα αναφερθώ - δύο ακόμη ζητήματα, συναφή. Το ένα είναι ο ν.4538/2018 που αφορά την υιοθεσία και την αναδοχή. Πιστεύω ότι συμφωνείτε κι εσείς, ότι έχει προχωρήσει πολύ αργά. Έχει να κάνει με το προσωπικό και με την ανάγκη επίσπευσης των διαδικασιών για να προχωρήσει η πολύ σοβαρή διαδικασία της υιοθεσίας και της αναδοχής. Αυτό ήταν το δεύτερο. Τρίτον, ένα ιδιαίτερο, αλλά επίσης σημαντικό ζήτημα είναι για τα παιδιά που περνούν τα δώδεκα χρόνια - και μάλιστα, τα αγόρια - , που δεν υπάρχουν δομές στην ευρύτερη περιοχή της πρωτεύουσας να καλύπτουν τα παιδιά αυτά. Πρέπει είτε να πάνε στην επαρχία - είναι προβληματικό, καταλαβαίνετε, ξέκομμα από τον κοινωνικό τους περίγυρο - ή να καλυφθούν από κάποια μη κυβερνητική οργάνωση, εφόσον έχει τη δυνατότητα και τα καλέσει τα παιδιά αυτά. Επομένως πάλι θα ήθελα να πω ότι θα ήθελα μία απάντηση. Σας ερωτώ και προτρέπω για την αντιμετώπιση του προβλήματος. Η τοποθέτησή μου έχει να κάνει με την ανάγκη να αυξηθούν οι θέσεις του μόνιμου προσωπικού. Θα έλεγα, επιτέλους, να υπάρξει ένα οργανόγραμμα, ένας οργανισμός για τη δομή αυτή και για τις συναφείς δομές. Επίσης, πρέπει να δούμε - να δείτε - το ζήτημα της προώθησης, της επιτάχυνσης των διαδικασιών της υιοθεσίας και της αναδοχής και το ειδικό πρόβλημα των αγοριών πάνω από δώδεκα έτη. Ευχαριστώ πολύ.
Τον λόγο έχει η κυρία Υπουργός για τρία λεπτά.
Ευχαριστώ πολύ, κύριε Πρόεδρε. Εύχομαι καλή χρονιά σε όλους σας. Νομίζω ότι θα συμφωνήσουμε ως προς τον εντοπισμό του προβλήματος. Θα ξεκινήσω, όμως, όντας αρκετά συγκεκριμένη σε τρία ζητήματα τα οποία θίξατε και τα οποία μακάρι να είχαμε βρει σε διαφορετική κατάσταση. Το πρώτο λάθος, στο οποίο αναφερθήκατε, είναι η προκήρυξη διαγωνισμού, την οποία «τρέξατε» μέσω ΑΣΕΠ για τριακόσια δεκαεπτά άτομα. Δυστυχώς δεν συνέβη αυτό. Αν ήταν έτσι, η δική μας η κατάσταση και η θέση θα ήταν πολύ ευκολότερη. Διότι αυτό που έγινε είναι ότι εσείς το 2018 νομοθετήσατε τριακόσιες δεκαεπτά θέσεις μόνιμου προσωπικού στα κέντρα κοινωνικής πρόνοιας σε όλη την επικράτεια. Όμως, ακόμη και αν το νομοθετήσατε το 2018 και προβλέπατε τότε η προκήρυξη να έχει βγει μέχρι τον Φεβρουάριο του 2019, την προκήρυξη δεν τη βγάλατε. Οπότε αυτό που κάνατε είναι ότι τροποποιήσατε τον νόμο, τον οποίο οι ίδιοι βγάλατε για να βγει η προκήρυξη τον Ιούνιο του 2019. Πάλι δεν τη βγάλατε την προκήρυξη τον Ιούνιο του 2019. Οπότε εμείς, την πρώτη μέρα κιόλας - αλήθεια - που αναλάβαμε στο Υπουργείο και εφόσον καταλάβαμε πόσο σημαντικό είναι όντως οι θέσεις αυτές, οι οποίες έχετε νομοθετήσει, να προκηρυχθούν και να βγουν, το «τρέξαμε». Έτσι, ήδη υπάρχει η προκήρυξη από τον ΑΣΕΠ για τις τριακόσιες δεκαεπτά θέσεις. Αν μέσα στον ενάμιση χρόνο που το είχατε νομοθετήσει, το είχατε ήδη κάνει, θα μας είχατε διευκολύνει εμάς, αλλά κυρίως όλους τους συμπολίτες μας που είναι μέσα στα κέντρα κοινωνικής πρόνοιας θα τους είχατε διευκολύνει ακόμα περισσότερο. Οπότε, τι έχουμε; «Τρέξαμε» ήδη μέσα σε πέντε μήνες την προκήρυξη αυτή του ΑΣΕΠ για τις τριακόσιες δεκαεπτά θέσεις. Από αυτές τις τριακόσιες δεκαεπτά - αν δεν κάνω λάθος - οι εβδομήντα τέσσερις είναι στο Κέντρο Κοινωνικής Πρόνοιας Αττικής και οκτώ εξ αυτών στον «Άγιο Ανδρέα». Πέραν αυτών των θέσεων, οργανικές θέσεις επίσης έχει ζητήσει εξήντα τέσσερις - αν δεν κάνω λάθος - το Κέντρο Κοινωνικής Πρόνοιας Αττικής για φέτος, για το 2020. Μετά, όπως πολύ σωστά είπατε, έπεται βάσει του οργανισμού των κέντρων κοινωνικής πρόνοιας ο εντοπισμός τού πόσες ακριβώς θέσεις χρειάζονται, έτσι ώστε αυτές να καταχωριστούν και επίσημα. Ως προς τους οργανισμούς των κέντρων κοινωνικής πρόνοιας, που είναι πολύ μεγάλη προτεραιότητα, θυμίζω ότι από το 2013 προβλέπεται η έκδοση οργανισμών μέσω προεδρικού διατάγματος. Όλα τα χρόνια της προηγούμενης κυβέρνησης, δηλαδή από το 2015 μέχρι το 2019, οι οργανισμοί αυτοί δεν έχουν βγει. Και, όπως και ο ίδιος παραδεχτήκατε και κοινώς καταλαβαίνουμε και οι δύο, είναι απολύτως αναγκαίοι για την αποτελεσματική λειτουργία όλων των φορέων κοινωνικής πρόνοιας. Έρχομαι στο δεύτερο θέμα, αυτό της υιοθεσίας και αναδοχής. Είναι πάρα πολύ σημαντικό για εμάς. Καταλαβαίνω ότι ήταν σημαντικό και για εσάς. Επίσης, καταλαβαίνω ότι είναι σημαντικό για όλους στη χώρα μας, για όλους τους συμπολίτες μας. Εκεί, σωστά δρομολογήσατε τον ν.4538/2018, ο οποίος για λόγους πολιτικού πολιτισμού - αν θέλετε - λέμε κι εμείς ότι είναι προς τη σωστή κατεύθυνση. Όμως, το να είναι κάτι προς τη σωστή κατεύθυνση έχει δυστυχώς πολύ μεγάλη απόκλιση από το να δρομολογείται και να υλοποιείται σωστά. Κι ενώ εσείς νομοθετήσατε, στο κομμάτι της υλοποίησης μείναμε όλα αυτά τα χρόνια πάρα πολύ πίσω. Ποιο είναι το κλειδί για την υλοποίηση του νόμου αυτού; Είναι η ηλεκτρονική πλατφόρμα. Τι κάνει η ηλεκτρονική πλατφόρμα; Κάνει το λεγόμενο matching, την ταυτοποίηση, αν θέλετε, τη σύζευξη μεταξύ των υποψηφίων γονέων ή των υποψηφίων αναδόχων και των παιδιών που υπάρχουν. Εκεί πέρα μείνατε πίσω σε τρία ουσιαστικά ζητήματα τα οποία επιλύσαμε, τα δύο ολικώς, το τρίτο στο τέλος του μήνα αυτού. Το πρώτο είναι ότι δεν είχατε καταχωρίσει κι εμείς καταχωρίσαμε όλες τις αιτήσεις που υπήρχαν μέχρι τώρα για υιοθεσία και αναδοχή. Άρα τις καταχωρίσαμε, είναι ήδη καταχωρισμένες και υπάρχουν. Το δεύτερο είναι ότι δεν είχατε καταχωρίσει κι εμείς - και με δική μου προσωπική, πολύ μεγάλη προσπάθεια, τηλέφωνο - τηλέφωνο πολλές φορές - καταχωρίσαμε όλους τους φορείς παιδικής προστασίας. Είναι πάνω από δέκα δημόσιοι φορείς και πάνω από σαράντα εφτά νομικά πρόσωπα ιδιωτικού δικαίου. Λέω πάνω από σαράντα εφτά, γιατί είναι σαράντα εφτά νομικά πρόσωπα ιδιωτικού δικαίου μαζί με τα παραρτήματά τους, και τονίζω ότι ήταν μεγάλη η δυσκολία καταχώρισης των νομικών προσώπων ιδιωτικού δικαίου, οι οποίοι, δυστυχώς, δεν ήθελαν να καταχωρίσουν τα παιδιά τους και με δική μου πρωτοβουλία πολλές φορές έπαιρνα ίδρυμα - ίδρυμα να τους πω: Ας βάλουμε τα παιδιά μέσα. Πρέπει όλοι μαζί να πάμε σε αυτή τη προσπάθεια. Πρέπει να είναι ολική και από τον δημόσιο και από τον ιδιωτικό τομέα. Και τρίτον, καταφέραμε να καταχωρισθούν παιδί - παιδί μέσα σε αυτά τα ιδρύματα. Αυτό τελειώνει εντός του Ιανουαρίου του 2020. Αλλά δεν θέλουμε μόνο να προχωρήσουμε στα ιδρύματα. Αυτό που μας νοιάζει είναι και η όλη πολιτική της αποϊδρυματοποίησης. Δηλαδή, μέχρις ότου τα παιδιά από το ίδρυμα πάνε σε κάποιον ανάδοχο γονέα ή θετό γονέα, αυτό που θέλουμε, είναι να διασφαλίσουμε ότι τα παιδιά αυτά δεν είναι μέσα στο ίδρυμα, όσο καλές και να είναι οι συνθήκες στο ίδρυμα αυτό. Γιατί γι' αυτό είμαστε εδώ, για να διασφαλίσουμε το πλαίσιο αλλά και τη λειτουργία των συνθηκών αυτών. Γι' αυτό τι κάνουμε; Δύο πράγματα. Πρώτον, ενημερώνουμε τον κόσμο για τις αναδοχές, γιατί οι αναδοχές στην αντίληψη πολλών από εμάς είναι απλά ένα αρχικό στάδιο για την υιοθεσία. Όχι, η αναδοχή δεν είναι αυτό ή δεν είναι μόνο αυτό. Η αναδοχή είναι η φροντίδα που παίρνει ένα παιδί, έως ότου ο αρμόδιος φορέας, η εισαγγελική αρχή, αποφασίσει ότι η φυσική του οικογένεια είναι κατάλληλη για να το ξαναϋποδεχθεί. Οπότε ενδυναμώνουμε τις αναδοχές και μέσω ενημέρωσης του κόσμου αλλά και μέσω της δημιουργίας ενός γεωγραφικού δικτύου υποψηφίων αναδόχων, έτσι ώστε το παιδί να είναι κοντά στη φυσική του οικογένεια και να μη χρειάζεται να απομακρύνεται από αυτή. Ολοκληρώνω με το εξής. Η παιδική προστασία και το πλαίσιο αυτής είναι πολύ μεγάλη προτεραιότητα για εμάς, εξ ου και, όπως είδατε, το πήρε και ο Πρωθυπουργός ως προσωπική του πρωτοβουλία στην εκδήλωση που κάναμε για αναδοχές - υιοθεσίες τον Δεκέμβριο. Ξέρουμε ότι και εσείς και όλοι στο Κοινοβούλιο αυτό έχετε παρόμοιες ανησυχίες. Οπότε περιμένουμε τις απόψεις σας, τις προτάσεις σας και θέλω προσωπικά και στο Υπουργείο Εργασίας και Κοινωνικών Υποθέσεων να το δουλέψουμε όλοι μαζί στο ζήτημα αυτό. Σας ευχαριστώ.
Κυρία Υπουργέ, καλύψατε και τον χρόνο της δευτερολογίας. Παρακαλώ στη δευτερολογία σας και οι δύο να είσαστε λίγο πιο σύντομοι εν όψει του ότι υπερβήκατε το χρονικό όριο. Ορίστε, κύριε Μπαλάφα, έχετε τον λόγο για τη δευτερολογία σας.
Ευχαριστώ, κύριε Πρόεδρε. Παρά την πολύ καλή μου πρόθεση και παρά τα όσα είπε η Υπουργός, ομολογώ πως δεν ησυχάζω ιδιαίτερα. Καταλαβαίνω τι λέτε. Ξέρω τις δυσκολίες ή νομίζω ότι ξέρω, αλλά οπωσδήποτε δεν εφησυχάζουμε. Θα μελετήσω και τα Πρακτικά, τι ακριβώς είπατε, και θα επιμείνουμε στην κατεύθυνση της επίλυσης των προβλημάτων. Μόνο δύο παρατηρήσεις θέλω να κάνω και να αναφέρω ένα ζήτημα το οποίο νομίζω ότι δεν το θίξατε και προσπαθήστε, ίσως, στη δευτερολογία σας. Ο μικρότερος αριθμός, ο μειωμένος αριθμός στις μόνιμες θέσεις δημιουργεί πρόβλημα σε αυτή καθαυτή τη λειτουργία των παιδιών που είναι μέσα στη δομή. Αναφέρονται διάφορα παραδείγματα, δηλαδή, ο πολύ μικρός αριθμός φροντιστών, ο πολύ μικρός αριθμός υπεύθυνων προσωπικού για τα ζητήματα τα οποία θα έπρεπε να αντιμετωπίζονται καλύτερα, δηλαδή μόνο εννέα κοινωνικοί επιμελητές - φροντιστές. Υπάρχει πρόβλημα προσωπικού με τις ειδικότητες. Πρέπει να το δούμε καλύτερα. Και γι' αυτό επιμένουμε, και θα ήθελα μια απάντηση σε αυτό, να υπάρξει επιτέλους ένας οργανισμός, ένα οργανόγραμμα, διότι έτσι θα ξέρεις τι περιμένεις, θα ξέρεις τι έχεις, θα μπορείς να εκμεταλλευτείς, ας πούμε, ή να αξιοποιήσεις προς όφελός σου, δηλαδή η παιδόπολη, το ζήτημα της κινητικότητας, το οποίο αυτή τη στιγμή δεν μπορεί να το αξιοποιήσει. Δεύτερον, ωραία εγώ λέω ότι γίνονται προσπάθειες για την αναδοχή και για την υιοθεσία. Δεν νομίζω ότι και εσείς είστε ικανοποιημένη. Έχει σχέση με το προσωπικό και με άλλες διαδικασίες. Διότι ξέρετε, η αποϊδρυματοποίηση είναι το κύριο, να μη μείνουν τα παιδιά και να βαλτώνουν μέσα στα ιδρύματα, τα μικρά μεγαλώνοντας κ.λπ.. Με αυτή την έννοια σας παρακαλώ, δώστε μας μια απάντηση τι θα κάνετε με τους οργανισμούς και πώς πρακτικά θα επιταχύνουμε το ζήτημα των υιοθεσιών και των αναδοχών. Ευχαριστώ πολύ.
Τον λόγο έχει η κυρία Υφυπουργός.
Ευχαριστώ και θα προσπαθήσω να σεβαστώ και αυτό που ζητήσατε, κύριε Πρόεδρε. Ως προς τις λιγότερες θέσεις. Η νομοθέτηση ήταν δική σας. Η νομοθέτηση ήταν του ΣΥΡΙΖΑ, το 2018. Γνωρίζετε - και ίσως καλύτερα από εμένα - πως όταν νομοθετείς και προβλέπεις θέσεις, κομμάτι των θέσεων αυτών πρέπει να πάει σε ειδικές πληθυσμιακές ομάδες, δηλαδή σε πολύτεκνους, σε οικογένειες αναπήρων πολέμων, σε συνανθρώπους μας με αναπηρία. Οπότε, δεδομένου του αριθμού που εσείς προκηρύξατε, καταλήξαμε στις τριακόσιες δεκαεπτά, επειδή πάντα υπάρχουν οι λεγόμενες, αν θέλετε, κρατήσεις ως προς αυτές τις ειδικές πληθυσμιακές ομάδες. Σχετικά με τους οργανισμούς. Συμφωνώ απόλυτα μαζί σας. Όμως, φαντάζομαι θα συμφωνήσετε και εσείς, όταν η ανάγκη για θεσμοθέτηση οργανισμών σε όλα τα κέντρα κοινωνικής πρόνοιας αλλά και φορέων που εμείς επιβλέπουμε, υπήρχε από το 2013 οπότε και προβλέφθηκε η σύνθεση των κέντρων κοινωνικής πρόνοιας, η προηγούμενη κυβέρνησή σας από το 2015 μέχρι το 2019 δεν είχε κάνει τίποτα ως προς αυτό. Έχουμε ήδη κάνει κινήσεις με τη νέα ηγεσία των κέντρων κοινωνικής πρόνοιας να το ξανακοιτάξουμε. Και το deadline που τους βάλαμε, ήταν μέχρι την τελευταία Παρασκευή του μήνα αυτού, για να διασφαλίσουμε ότι οι οργανισμοί οι οποίοι έχουν κατατεθεί, είναι αυτοί τους οποίους εμείς πρέπει ως πολιτική ηγεσία να πιέσουμε ως προς την ολοκλήρωσή τους. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής, κ. ΑΠΟΣΤΟΛΟΣ ΑΒΔΕΛΑΣ]] Τελευταίο και πιο σημαντικό απ' όλα: Και τα δύο θέματα που θίξατε, ήταν θέματα τα οποία εσείς νομοθετήσατε το 2018. Και τα δύο, δηλαδή, και η νομοθέτηση των οργανικών θέσεων, αλλά και του ν.4538 για τις υιοθεσίες, ήταν στη σωστή κατεύθυνση. Όμως, για ενάμιση χρόνο δεν κάνατε τίποτα ως προς αυτό. Και σας λέω ότι και στα δύο, δηλαδή, μέσα σε έξι μήνες έναντι του ενάμιση χρόνου, ήδη βγάλαμε την προκήρυξη του ΑΣΕΠ για τις τριακόσιες δεκαεπτά θέσεις. Αλλά και στον νόμο για τις υιοθεσίες και τις αναδοχές καταφέραμε σε έξι μήνες και κάναμε τρία πράγματα: Πρώτον, καταχωρίσαμε όλες τις αιτήσεις που ήδη υπάρχουν ηλεκτρονικά, δεύτερον, καταχωρίσαμε όλους τους φορείς, ιδιωτικούς και δημοσίους, μέσα στην ηλεκτρονική πλατφόρμα και τρίτον, μέχρι το τέλος Ιανουαρίου - και δεσμεύομαι γι' αυτό - θα έχουν καταχωρισθεί και όλα τα παιδιά με δικούς τους φακέλους το καθένα μέσα στο μητρώο αυτό. Σας ευχαριστώ.
Κυρίες και κύριοι συνάδελφοι, καλημέρα και από εμένα. Χρόνια πολλά σε όσους δεν τα είπαμε. Νομίζω ότι μόνο με τους Υπουργούς δεν έχουμε βρεθεί. Χαρά και ευτυχία στις οικογένειές σας! Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθητές και μαθήτριες και τρεις συνοδοί εκπαιδευτικοί από το 9ο Δημοτικό Σχολείο Κορυδαλλού (δεύτερο τμήμα). Η Βουλή σάς καλωσορίζει. Χρόνια πολλά και σε εσάς. Καλή πρόοδο. [[Χειροκροτήματα απ' όλες τις πτέρυγες της Βουλής]] Θα συζητηθεί τώρα η τέταρτη με αριθμό 379/14-1-2020 επίκαιρη ερώτηση πρώτου κύκλου του Βουλευτή Β2 Δυτικού Τομέα Αθηνών του ΜέΡΑ25, κ. Κρίτωνα - Ηλία Αρσένη, προς τον Υπουργό Εργασίας και Κοινωνικών Υποθέσεων, με θέμα: «Χορήγηση κοινωνικού μερίσματος σε ΑΜΕΑ με ασφάλιση και χαμηλή σύνταξη». Κύριε Αρσένη, έχετε στη διάθεσή σας δύο ολόκληρα λεπτά.
Ευχαριστώ πολύ, κύριε Πρόεδρε. Κυρία Υφυπουργέ, να ευχηθώ κι εγώ με τη σειρά μου καλή χρονιά σε όλους και σε όσους μας παρακολουθούν αυτή τη στιγμή. Το θέμα της στήριξης των ατόμων με αναπηρία θα πρέπει να είναι κοινός τόπος για όλους μας. Είναι ένα θέμα για το οποίο δεν φαντάζομαι κάποιος εδώ, σε αυτή την Αίθουσα, να διαφωνεί - και ελπίζω και κανείς στην κοινωνία - ότι πρέπει να είναι μια προτεραιότητα και ότι όλοι πρέπει να κάνουμε ό,τι είναι δυνατόν για να λυθούν τα λάθη, πολλές φορές, ή οι παραβλέψεις που υπάρχουν στους νόμους. Στη συγκεκριμένη περίπτωση αναφέρομαι στο κοινωνικό μέρισμα, το οποίο παρ' όλο που παρουσιάστηκε ότι αφορά όλα τα άτομα με αναπηρία, εντοπίζουμε συνέχεια εξαιρέσεις και παραλείψεις. Συγκεκριμένα, άτομα τα οποία έχουν ασφάλιση ή άτομα τα οποία έχουν χαμηλή σύνταξη εξαιρούνται πολλές φορές από το κοινωνικό μέρισμα, παρ' όλο που το συνολικό τους εισόδημα είναι χαμηλότερο από αυτών των ατόμων τα οποία το λαμβάνουν. Θα καταθέσω και στα Πρακτικά τον πίνακα που παρουσιάζει άτομο με αναπηρία 67%, με πάθηση παραπληγία, που είναι ανασφάλιστος ή ασφαλισμένος δημοσίου, παίρνει μηνιαίως επίδομα παραπληγίας και ΚΕΑ, σύνολο παροχών 930 ευρώ, και είναι δικαιούχος του κοινωνικού μερίσματος, ενώ άτομο με αναπηρία 67%, με το ίδιο ποσοστό αναπηρίας, και με την ίδια πάθηση, παραπληγία, ασφαλισμένο στον ΕΦΚΑ, παίρνει παροχές μηνιαίως εξωϊδρυματικό επίδομα και ΚΕΑ, σύνολο παροχών 930 ευρώ, δηλαδή το ίδιο ακριβώς με το άλλο άτομο, και δεν δικαιούται κοινωνικό μέρισμα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, να ολοκληρώσω μισό λεπτό σ' αυτό το κομμάτι. Άτομο με αναπηρία 67%, με καρκίνο, είναι ανασφάλιστος ή έμμεσα ασφαλισμένος, παίρνει μηνιαίως προνοιακό επίδομα και ΚΕΑ, σύνολο παροχών 513 ευρώ και δικαιούται κοινωνικό μέρισμα, ενώ με την ίδια πάθηση, με το ίδιο ποσοστό αναπηρίας, συνταξιούχος παίρνει σύνταξη αναπηρίας, σύνολο παροχών 288 ευρώ, και δεν δικαιούται κοινωνικό μέρισμα. Είναι μια προφανής αδικία και νομίζω ότι και εσείς θα συμφωνείτε ότι πρέπει να τη διορθώσουμε και θα ήθελα τη δέσμευσή σας ως προς αυτό. Σας καταθέτω στα Πρακτικά τον πίνακα.
Ευχαριστούμε πολύ. Θα απαντήσει η Υφυπουργός Εργασίας και Κοινωνικών Υποθέσεων κ. Δόμνα Μιχαηλίδου. Παρακαλώ, κυρία Υφυπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Συμφωνούμε ως προς την αναγκαιότητα για την πιο αποτελεσματική πολιτική με προτεραιοποίηση στους συνανθρώπους μας με αναπηρία και καταλαβαίνω το ερώτημα το οποίο θέτετε ενώπιον της Εθνικής Αντιπροσωπείας. Είναι απολύτως εύλογο. Η απόφασή μας να δώσουμε κοινωνικό μέρισμα και δη με τον περιορισμένο δημοσιονομικό χώρο που είχαμε, δεδομένης της απόφασης της προηγούμενης κυβέρνησης να εξαντλήσει όλον τον δημοσιονομικό χώρο που υπήρχε ως αποτέλεσμα της υπερφορολόγησης των Ελλήνων για το προηγούμενο οικονομικό έτος, δίνοντας τη λεγόμενη δέκατη τρίτη σύνταξη προεκλογικά τον Μάιο του 2019, μας άφησε ακόμα στενότερα δημοσιονομικά περιθώρια. Οπότε έπρεπε να είμαστε πολύ συγκεκριμένοι ως προς τις πληθυσμιακές ομάδες που θα εντοπίσουμε με κοινωνικό πρόσημο - εξ ου και το κοινωνικό μέρισμα - για να δοθεί το μέρισμα αυτό. Εκεί πέρα πήραμε τέσσερις πολύ συγκεκριμένες αποφάσεις. Να δοθούν, δηλαδή, σε οικογένειες με δύο μέλη βραχυπρόθεσμα ανέργους ή ένα μέλος μακροπρόθεσμα άνεργο, με εισόδημα μέχρι 15.000 ευρώ και τουλάχιστον ένα εξαρτώμενο τέκνο, σε νοικοκυριά με τέσσερα εξαρτώμενα τέκνα με εισόδημα μέχρι 20.000 ευρώ και τέλος, σε νοικοκυριά με τουλάχιστον ένα μέλος το οποίο θα έχει αναπηρία ανεξαρτήτως εισοδήματος και ανεξαρτήτως ηλικίας. Εκεί πέρα πηγαίνει το ερώτημά σας. Για να είμαι συγκεκριμένη ως προς αυτό, θα πω ποια είναι η διαφορά των δύο. Η διαφορά είναι ότι όσοι έχουν κοινωνική ασφάλιση, έλαβαν μέρος του λεγόμενου κοινωνικού μερίσματος με τη δέκατη τρίτη σύνταξη που έδωσε η προηγούμενη κυβέρνηση τον Μάιο του 2019. Οπότε, θεωρούσαμε δικαιότερο και δεδομένου ότι υπήρχαν δημοσιονομικά όρια για το πώς θα κατανείμουμε τα χρήματα που υπήρχαν από την υπερφορολόγηση των Ελλήνων, να δώσουμε σε αυτούς που δεν είχαν πάρει. Ποιοι ήταν οι συνάνθρωποί μας με αναπηρία που δεν είχαν πάρει; Όσοι δεν ήταν συνταξιούχοι. Άρα, οι συνταξιούχοι με αναπηρία πήραν κοινωνικό μέρισμα, σύμφωνα με τις αποφάσεις της προηγούμενης κυβέρνησης, τον Μάιο του 2019, και για την εμπέδωση αισθήματος δικαιοσύνης, δεδομένου ότι οι συνάνθρωποί μας με αναπηρία που δεν είχαν πάρει το κοινωνικό μέρισμα τον Μάιο του 2019 ήταν αυτοί οι οποίοι ήταν δικαιούχοι με αναπηρία από τον Οργανισμό Προνοιακών Επιδομάτων και Κοινωνικής Ασφάλισης, θεωρήσαμε ότι πρέπει να πάρουν κι εκείνοι ένα εύλογο ποσό, το οποίο θα μπορούσε να τους βοηθήσει. Αυτή ήταν η λογική. Παρ' όλα αυτά, γνωρίζετε ότι το ζήτημα της αναπηρίας δεν είναι ένα ζήτημα το οποίο εμείς αντιμετωπίζουμε μόνο δημοσιονομικά. Δεν είναι ένα ζήτημα το οποίο αντιμετωπίζουμε μόνο στο Υπουργείο Εργασίας και Κοινωνικών Υποθέσεων αλλά το έχει πάρει πάνω του πλέον ως προτεραιότητα και ο ίδιος ο Πρωθυπουργός και ο Υπουργός Επικρατείας και κοιτάμε και δημοσιονομικά και οικονομικά να δούμε πώς μπορούμε να βοηθήσουμε τους συμπολίτες μας, κυρίως με υπηρεσίες υγειονομικής περίθαλψης και με μέτρα ένταξης ή επανένταξής τους στην αγορά εργασίας αλλά και με ένα συνολικό πλάνο ως προς την αποϊδρυματοποίηση αυτών, αλλά και την ανεξάρτητη διαβίωσή τους. Ευχαριστώ.
Ευχαριστούμε και εμείς. Ορίστε, κύριε Αρσένη, έχετε τον λόγο για τρία λεπτά.
Ευχαριστώ πολύ, κύριε Πρόεδρε. Κυρία Υφυπουργέ, συμφωνούμε στις διαπιστώσεις, φοβάμαι ότι διαφωνούμε στις προτεραιότητες. Και το λέω αυτό μετά λύπης, γιατί άκουσα την προηγούμενη απάντησή σας και θεωρούσα ότι θα είστε πιο ουσιαστική εσείς στα θέματα ΑΜΕΑ. Είπατε ότι δεν υπήρχε δημοσιονομικός χώρος. Όμως, η Κυβέρνηση επέλεξε να δώσει ελάχιστα στο κοινωνικό μέρισμα και να δώσει, παραδείγματος χάριν, 99 εκατομμύρια ευρώ από τον δημοσιονομικό χώρο φοροαπαλλαγή, με τη μείωση του ΕΝΦΙΑ σε ανθρώπους που έχουν ακίνητη περιουσία πάνω από 500.000 ευρώ, κάτι που ήταν πραγματικά αχρείαστο κοινωνικά. Επίσης, πολλές εκατοντάδες εκατομμύρια ευρώ έφυγαν από το δημοσιονομικό περιθώριο για τις οριζόντιες φοροαπαλλαγές που επιλέξατε να κάνετε στις μεγάλες επιχειρήσεις και στις μεσαίες και στις μικρές, ενώ θα μπορούσαν οι πολύ μεγάλες να μην έχουν αυτή τη μείωση φορολογίας. Οπότε, ήδη είναι θέμα επιλογής αυτό. Αυτό που είναι πάρα πολύ κρίσιμο, όμως, είναι ότι η κατάσταση στην Ελλάδα είναι πολύ κακή και περιγράφεται και από τον ΟΗΕ. Θα σας διαβάσω το σημείωμα, τη σύσταση του ΟΗΕ που έκανε προς την Ελλάδα. Συνιστά στην Ελλάδα να αναμορφώσει σχετικές νομοθετικές διατάξεις και πρακτικές που αφορούν προνομιακά επιδόματα, παροχές συντάξεως και φοροαπαλλαγές για άτομα με αναπηρία, εναρμονίζοντας τους υπάρχοντες κανόνες και καταργώντας κανόνες και πρακτικές που παράγουν διακρίσεις. Εντοπίζει ο ΟΗΕ ότι στην Ελλάδα έχουμε διάκριση όσον αφορά σε αυτές τις πολιτικές μας, κάνουμε λανθασμένες και άδικες διακρίσεις στους πολίτες, συμπεριλαμβανομένων αυτών που υπάρχουν στο σύστημα πιστοποίησης αναπηρίας. Η επιτροπή συνιστά στην Ελλάδα να διασφαλίσει την αποτελεσματική εφαρμογή του υπάρχοντος πλαισίου κοινωνικής προστασίας και να αναπτύξει περαιτέρω μέτρα για τη διασφάλιση επαρκούς βιοτικού επιπέδου για τα άτομα με αναπηρία. Αυτό που είναι κρίσιμο και - αν θέλετε - είναι και το ερώτημά μου στο τέλος της ερώτησης είναι να υπάρχουν εισοδηματικά κριτήρια, ώστε να μην υπάρχουν κατ' αρχάς αδικίες, να μην παίρνει κάποιος ο οποίος έχει λιγότερες ανάγκες επίδομα και αυτός που έχει περισσότερες ανάγκες να μην παίρνει, αλλά και κυρίως - για να είμαι ειλικρινής, επειδή αυτά είναι τα ψίχουλα που τους μοιράζουμε, να είμαστε ειλικρινείς - αυτό που χρειάζεται, είναι να αυξηθεί το επίδομα και να αυξηθούν οι παροχές σε αυτούς τους ανθρώπους που πραγματικά δεν έχουν άλλα μέσα βιοπορισμού. Οπότε, το βασικότερο είναι να μπει μια αλλαγή προτεραιοτήτων στις πολιτικές, ώστε τα χρήματα να πηγαίνουν πραγματικά σε αυτούς που έχουν ανάγκη και να αυξηθεί το κοινωνικό μέρισμα προς όλα τα άτομα με αναπηρία. Και, βεβαίως, το λιγότερο που σας ζητάμε είναι να μην υπάρχει άδικη διανομή. Ευχαριστώ πολύ.
Σας ευχαριστούμε. Τον λόγο έχει η Υφυπουργός κ. Δόμνα Μιχαηλίδου για τρία λεπτά.
Ευχαριστώ, κύριε Αρσένη. Προτεραιότητες της Κυβέρνησής μας - όσο καταλαβαίνω εγώ δηλαδή - είναι δύο. Η μία είναι ανάπτυξη για όλους τους Έλληνες και η άλλη είναι η κοινωνική προστασία και κοινωνική προστασία, κυρίως, για τους πιο ευάλωτους εξ ημών. Άρα, εκεί πέρα αυτό που χρειάζεται, είναι μια πολύ καλή ισορροπία ως προς τις κοινωνικές και αναπτυξιακές δαπάνες. Καταλαβαίνω αυτό που λέτε, αλλά από την άλλη και εσείς καταλαβαίνετε ότι για να μπορεί το κράτος να προστατεύει και να μεριμνά για τους πιο ευάλωτους από εμάς, πρέπει οι δημοσιονομικοί πόροι να βρίσκονται από κάπου. Οπότε, η αναπτυξιακή πολιτική της Κυβέρνησης, μερικός σκοπός της οποίας είναι να μπορεί να μεριμνά και για τους πιο ευάλωτους και να μπορεί να ανεβάζει - αν θέλετε - τον πήχη της καθημερινότητας για όλους μας, ειδικά γι' αυτούς που έχουν τη μεγαλύτερη ανάγκη, έτσι ώστε οι δημόσιες υπηρεσίες να είναι πολύ υψηλότερου επιπέδου, προϋποθέτει μια φορολογική πολιτική, ένα μείγμα φορολογικής πολιτικής τέτοιο, ώστε να μπορεί να τραβάει επενδύσεις απ' έξω, να δημιουργεί εσωτερικές επενδύσεις, να δημιουργεί εσωτερική ζήτηση, έτσι ώστε το διαθέσιμο εισόδημα να είναι μεγαλύτερο, τα φορολογικά έσοδα υψηλότερα και να μπορεί μετά η Κυβέρνηση με τη σωστή - κατ' αυτή - προτεραιοποίηση, να διοχετεύει πόρους προς την κοινωνική μέριμνα και την κοινωνική πολιτική που η ίδια χαράσσει και μέσω του Υπουργείου Εργασίας. Συνεπώς, εκεί πέρα εισοδηματικά κριτήρια υπάρχουν. Το αν μπορούμε και το πώς μπορούμε να παρέχουμε πιο στοχευμένα, πιο αποτελεσματικά και σε μεγαλύτερο εύρος κοινωνικές παροχές και σε είδος και σε χρήμα, είναι κάτι το οποίο προσπαθούμε να το κάνουμε όσο καλύτερα γίνεται. Η στόχευση της Κυβέρνησης ως προς το κοινωνικό μέρισμα ήταν πολύ συγκεκριμένη. Εκεί πέρα νομίζω ότι θα αναγνωρίσετε ότι ήταν πολύ πιο συγκεκριμένη και προσεκτική ως προς τις πιο ευάλωτες ομάδες σε σχέση με το τι είχε γίνει τα προηγούμενα χρόνια. Πού πήγαμε δηλαδή; Στις κοινωνικές προτεραιότητες της Κυβέρνησης. Ποιες ήταν αυτές; Οι συνάνθρωποί μας με αναπηρία, οι πολύτεκνες οικογένειες οι οποίες επωμίζονται πολύ μεγάλο οικονομικό βάρος αλλά είναι και απολύτως απαραίτητες για την επίλυση του δημογραφικού ζητήματος της χώρας, που είναι ένα πολύ έντονο πρόβλημα, αλλά και οι άνεργοι, οι βραχυπρόθεσμα άνεργοι, οι μακροπρόθεσμα άνεργοι, με προτεραιότητα, αν θέλετε εκεί, στις μονογονεϊκές οικογένειες, που δυστυχώς έχουν ιδιαίτερη συσχέτιση με τα ποσοστά της ακραίας φτώχειας. Ξεκινήσαμε με συγκεκριμένη στόχευση, δουλεύουμε και όσο καταλαβαίνω απ' αυτά που είπατε, νομίζω ότι οι προτεραιότητές μας είναι στην ίδια κατεύθυνση. Ευχαριστώ.
Ευχαριστούμε κι εμείς. Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθήτριες και μαθητές και τρεις συνοδοί εκπαιδευτικοί από το ιδιωτικό γενικό λύκειο «Η Ελληνική Παιδεία». Η Βουλή σάς καλωσορίζει. Χρόνια πολλά και καλή πρόοδο. [[Χειροκροτήματα απ' όλες τις πτέρυγες της Βουλής]] Οι παρακάτω επίκαιρες ερωτήσεις, οι οποίες αναφέρονται στο ίδιο θέμα, θα συζητηθούν ταυτόχρονα, χωρίς να επηρεάζονται τα δικαιώματα των ομιλητών ως προς τον χρόνο ομιλίας τους, σε εφαρμογή της διάταξης της παραγράφου 4 του άρθρου 131 του Κανονισμού της Βουλής: Η δεύτερη με αριθμό 357/10-1-2020 επίκαιρη ερώτηση δεύτερου κύκλου του Βουλευτή Ηλείας του Κινήματος Αλλαγής κ. Μιχάλη Κατρίνη προς τον Υπουργό Αγροτικής Ανάπτυξης και Τροφίμων, με θέμα: «Μέτρα στήριξης των ελαιοπαραγωγών λόγω των δυσμενών εξελίξεων στην αγορά ελαιολάδου». Η πέμπτη με αριθμό 361/13-1-2020 επίκαιρη ερώτηση δεύτερου κύκλου του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Αγροτικής Ανάπτυξης και Τροφίμων, με θέμα: «Χρειάζονται άμεσα μέτρα στήριξης των ελαιοπαραγωγών». Η έβδομη με αριθμό 368/14-1-2020 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Μέτρα στήριξης του ελαιολάδου και των ελαιοπαραγωγών». Όλοι οι ερωτώντες Βουλευτές θα έχουν τον λόγο από δύο λεπτά ο καθένας και μετά θα απαντήσει ο κύριος Υπουργός. Ο κ. Κατρίνης έχει τον λόγο.
Ευχαριστώ πολύ, κύριε Πρόεδρε. Κύριε Υπουργέ, σήμερα συζητάμε μια επίκαιρη ερώτηση για την οποία βλέπετε το ενδιαφέρον όλων των συναδέλφων και από το Κίνημα Αλλαγής. Θεωρούμε ότι θα έπρεπε ήδη να έχετε αναλάβει πρωτοβουλίες και να έχετε δώσει απαντήσεις σ' ένα ζήτημα το οποίο απασχολεί τη μεγάλη πλειοψηφία των περιοχών στις οποίες υπάρχουν ελαιοπαραγωγοί, οι οποίοι, δυστυχώς, αντιμετωπίζουν, πραγματικά, δραματικές συνθήκες. Τόσο στην Ηλεία όσο και σε πάρα πολλές άλλες περιοχές της χώρας, δυστυχώς, βλέπουμε φέτος ότι οι τιμές του ελαιολάδου είναι οι χαμηλότερες της τελευταίας πενταετίας. Είναι η δεύτερη συνεχόμενη χρονιά που οι παραγωγοί βλέπουν το εισόδημά τους να μειώνεται περαιτέρω για διαφορετικούς λόγους κάθε φορά, ενώ το κόστος παραγωγής παραμένει αρκετά υψηλό. Φέτος είχαμε εξαρχής μια πολύ χαμηλή τιμή στο προϊόν. Υπάρχει μια τάση εισαγωγής ελαιολάδου από χώρες, οι οποίες έχουν εξασφαλίσει αδασμολόγητο βάσει συμφωνιών με την Ευρωπαϊκή Ένωση και λόγω της επιβολής δασμών από τις Ηνωμένες Πολιτείες προς αυτές τις χώρες προσπαθούν να φέρουν στη χώρα μας λάδι και να το περάσουν ως ελληνικό. Βεβαίως, είχαμε και μια αδυναμία ενεργοποίησης του μηχανισμού αποθεματοποίησης της Ευρωπαϊκής Ένωσης για τη χώρα μας, λόγω της πολύ κακής περσινής χρονιάς και των μικρών αποθεμάτων. Eμείς πέρυσι στον Νομό Ηλείας - ενδεικτικά θα πω - με βάση την έρευνα του Επιμελητηρίου είχαμε μια οικονομική ζημιά που προσεγγίζει τα 50 εκατομμύρια ευρώ. Βεβαίως, έχουμε διαφορετικά προβλήματα: χαμηλού βαθμού καθετοποίηση, απουσία εκστρατείας προώθησης, έλλειψη μεταποιητικών μονάδων και υψηλό ποσοστό διακίνησης χύμα ελαιόλαδου. Βεβαίως, την ίδια στιγμή φέτος βλέπουμε να μειώνεται η τιμή όσο περνάει ο καιρός. Φοβόμαστε ότι υπάρχει απουσία ελέγχων και βεβαίως, ταυτόχρονα αθέμιτος ανταγωνισμός. Η περσινή ηγεσία, ο κ. Αραχωβίτης, ο Υπουργός της κυβέρνησης ΣΥΡΙΖΑ, είπε ότι διατύπωσε ένα ερώτημα στην Ευρωπαϊκή Επιτροπή για 30 εκατομμύρια ευρώ αποζημιώσεις, λόγω μειωμένης παραγωγής και θέλουμε να μας πείτε αν αυτό το ερώτημα διατυπώθηκε και ποια είναι η τύχη αυτού και αν το έχετε επικαιροποιήσει, αν αυτό έχει υποβληθεί. Βεβαίως, να μας πείτε αν θα ζητήσετε εκ νέου την ιδιωτική αποθεματοποίηση και ποιες πρωτοβουλίες είστε διατεθειμένος να αναλάβετε, ώστε να στηρίξετε τους παραγωγούς στο μεγάλο ποσοστό των περιφερειών της χώρας, οι οποίοι βλέπουν μέρα με τη μέρα, βδομάδα με τη βδομάδα, η τιμή να μειώνεται, το εισόδημά τους να μειώνεται, το κόστος να παραμένει υψηλό και βεβαίως, όλα αυτά να τους οδηγούν σε αδιέξοδο. Ευχαριστώ.
Ευχαριστούμε πολύ τον κ. Κατρίνη. Σειρά έχει η πέμπτη με αριθμό 361/13-1-2020 επίκαιρη ερώτηση δεύτερου κύκλου του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Αγροτικής Ανάπτυξης και Τροφίμων, με θέμα: «Χρειάζονται άμεσα μέτρα στήριξης των ελαιοπαραγωγών». Κύριε Πουλά, έχετε δύο λεπτά στη διάθεσή σας.
Ευχαριστώ, κύριε Πρόεδρε. Κύριε Υπουργέ, έντονο προβληματισμό και αγωνία προκαλεί στους ελαιοπαραγωγούς της Αργολίδας αλλά και ολόκληρης της χώρας η τιμή του ελαιολάδου που στη χώρα μας είναι καθηλωμένη σε ιστορικά χαμηλά επίπεδα, ακόμη χαμηλότερα και από άλλες χώρες. Αυτό οφείλεται κυρίως στις χρόνιες παθογένειες του ελαιοκομικού κλάδου, στην έλλειψη χάραξης μιας εθνικής στρατηγικής και στα προβλήματα που έχει η χώρα μας σε σύγκριση με τις ανταγωνίστριες χώρες. Παρ' ότι η παραγωγή αυξάνει διεθνώς για να ανταποκριθεί στην αυξανόμενη ζήτηση, στην Ελλάδα η παραγωγή βρίσκεται καθηλωμένη σε χαμηλά επίπεδα και επιπλέον, οι τιμές του λαδιού είναι εξαιρετικά χαμηλές, με αποτέλεσμα οι παραγωγοί να είναι σε δύσκολη οικονομική κατάσταση. Για παράδειγμα, η μεγάλη παραγωγή της Ισπανίας, ιδιαίτερα πέρυσι, άλλαξε διεθνώς τη σχέση προσφοράς και ζήτησης και αυτό αποδεικνύεται από το γεγονός ότι οι περυσινές τιμές παραγωγού στην Ελλάδα δεν ανέβηκαν, παρά τη μικρή παραγωγή, αλλά αντίθετα έπεσαν. Στην Ελλάδα, που είναι η τρίτη χώρα παραγωγής ελαιολάδου στην Ευρωπαϊκή Ένωση μετά την Ισπανία και την Ιταλία, από το παραγόμενο εξαιρετικής ποιότητας ελαιόλαδο, δυστυχώς μόλις το 30% φτάνει στο στάδιο της τυποποίησης. Το υπόλοιπο 70% πωλείται σε χύμα μορφή, κυρίως σε ιταλικές βιομηχανίες για να χρησιμοποιηθεί σε προσμίξεις διαφόρων τύπων ελαιολάδου και αυτό να πωλείται σαν ιταλικό. Ουσιαστικά, εμείς αδυνατούμε να πουλήσουμε το λάδι μας από μόνοι μας. Σήμερα, η Ιταλία συνεχίζει να αγοράζει λάδι από τη χώρα μας, όχι όμως αποκλειστικά, όπως έκανε όλα τα προηγούμενα χρόνια, αλλά παίρνει από την Τυνησία και από το Μαρόκο, που όμως έχουν βελτιώσει σημαντικά και την ποιότητα του λαδιού τους. Την ώρα, λοιπόν, που οι άλλες χώρες κάνουν βήματα μπροστά, εμείς επικαλούμαστε το μοναδικό όπλο που έχουμε, το οποίο είναι η εξαιρετική ποιότητα του λαδιού μας. Αλλά, όπως εξελίσσονται τα πράγματα, θα χάσουμε και αυτό το συγκριτικό πλεονέκτημα. Η μεγάλη αδυναμία λοιπόν που παρουσιάζουμε στον τομέα της τυποποίησης είναι και αυτός ένας σοβαρός παράγοντας, που κρατάει τις τιμές χαμηλά. Είναι γνωστή η δυσκολία και των συνεταιρισμών αλλά και των ομάδων παραγωγών να προχωρήσουν σε επενδύσεις εμφιάλωσης και τυποποίησης του προϊόντος. Ένα άλλο σημαντικό πρόβλημα που επιδεινώνει την ήδη δύσκολη οικονομική κατάσταση των παραγωγών είναι και το πολύ υψηλό κόστος παραγωγής, που είναι υψηλότερο σε σχέση με τις ανταγωνίστριες χώρες. Ειδικότερα εγώ θα αναφερθώ στην Αργολίδα. Εμείς έχουμε ένα θέμα. Το μεγάλο θέμα μας είναι το νερό, ο Ανάβαλος. Αυτό το έργο, που καρκινοβατεί εδώ και τόσα χρόνια, κάποια στιγμή πρέπει να τελειώσει, για να μπορέσουν τουλάχιστον οι παραγωγοί να πάρουν νερό και να το πάρουν και με χαμηλό κόστος. Με βάση αυτά που σας ανέφερα, σας ερωτώ, κύριε Υπουργέ, ποια μέτρα προτίθεστε να λάβετε για τη μείωση του κόστους παραγωγής και ποια μέτρα προτίθεστε να λάβετε για την εξυγίανση της αγοράς ελαιολάδου και την ενίσχυση των ομάδων παραγωγών και συνεταιρισμών, προκειμένου να προχωρήσουν σε επενδύσεις και να αυξήσουν την προστιθέμενη αξία του προϊόντος. Ευχαριστώ.
Κι εμείς ευχαριστούμε τον κ. Πουλά. Ακολουθεί η έβδομη με αριθμό 368/14-1-2020 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Μέτρα στήριξης του ελαιολάδου και των ελαιοπαραγωγών». Κύριε Κεγκέρογλου, έχετε δύο λεπτά στη διάθεσή σας.
Ευχαριστώ, κύριε Πρόεδρε. Κύριε Υπουργέ, αποκορύφωμα της κατρακύλας του ελληνικού ελαιολάδου τα τελευταία χρόνια αποτελεί η τραγική κατάσταση της φετινής σοδειάς. Έχουμε μείωση της παραγωγής από ακραία καιρικά φαινόμενα και άλλες αιτίες. Έχουμε υποβάθμιση της ποιότητας ορισμένων ποσοτήτων ακριβώς για τους ίδιους λόγους, που έχουν να κάνουν με τα ακραία καιρικά φαινόμενα, αλλά εδώ είναι τώρα το πρωτοφανές σε όλα τα χρόνια. Οι ποσότητες ελαιολάδου, που είναι αρκετές - σημαντικότατες, θα έλεγα - που είναι εξαιρετικής ποιότητας και αφορούν βεβαίως το ελαιόλαδο όλης της χώρας και της Κρήτης, πωλούνται, ζητούνται σε εξευτελιστικές τιμές. Χρησιμοποιώ τη λέξη «ζητούνται» σε εξευτελιστικές τιμές. Οι αιτίες είναι κυρίως δύο. Η πρώτη αιτία αφορά τη δυνατότητα εισαγωγής που υπάρχει μετά τη συμφωνία στην Ευρωπαϊκή Ένωση για μεγάλη αύξηση των ποσοτήτων των αδασμολόγητων από τρίτες χώρες, που είναι η απειλή. Ανεξάρτητα από το πόσες ποσότητες εισάγονται αδασμολόγητες, αυτό συμπιέζει τις τιμές προς τα κάτω. Η δεύτερη αιτία είναι οι εναρμονισμένες πρακτικές, που υπάρχουν σε ευρωπαϊκό, αλλά και σε εθνικό επίπεδο. Βεβαίως, θα πρέπει να τονίσουμε αυτό που διαφημίστηκε πολύ, η επιτυχία και ήταν κάτι θετικό για μας και αρνητικό για άλλους, που μάλλον συνεχίζει να ισχύει ό,τι ίσχυε τα προηγούμενα χρόνια για μας: Αδασμολόγητο ελαιόλαδο για τις Ηνωμένες Πολιτείες Αμερικής, ενώ επιβλήθηκαν δεσμοί σε άλλες χώρες. Αυτό μάλλον λειτουργεί αρνητικά. Και μάλλον λειτουργεί αρνητικά, γιατί δεν υπάρχουν έλεγχοι και γιατί υπάρχουν τα ζητήματα που σας είπα με τις εναρμονισμένες πρακτικές. Τι φαίνεται ότι συμβαίνει; Τι κυκλοφορεί στην πιάτσα; Τι καταγγέλλεται από παραγωγούς, αλλά και ανθρώπους που ασχολούνται με την εμπορία και την τυποποίηση; Ποσότητες ισπανικού και τυνησιακού ελαιολάδου βαφτίζονται ελληνικές και εξάγονται στις Ηνωμένες Πολιτείες ως ελληνικές. Αυτό σημαίνει ότι μένει στα αζήτητα το δικό μας ή παίρνουν μόνο όσο χρειάζονται για το όνομα και το τιμολόγιο, για να παρουσιάζουν ότι είναι ελληνικό το λάδι. Κάνω επίσημη καταγγελία, με βάση αυτά τα οποία μου λένε οι παραγωγοί και οι άνθρωποι της αγοράς και ζητούμε συγκεκριμένα πράγματα. Τι ζητούμε; Εκτός από την επίσπευση αξιοπρεπών αποζημιώσεων για τους ελαιοπαραγωγούς - δεν είναι μόνο η φετινή χρονιά, αλλά είναι και τα τρία - τέσσερα προηγούμενα χρόνια, πρέπει να το λάβετε υπ' όψιν σας - εκτός από ό,τι χρειάζεται να γίνει προς την Ευρωπαϊκή Ένωση, προκειμένου να ενεργοποιηθεί κάθε μηχανισμός χρηματοδότησης και αποζημιώσεις, από το de minimis μέχρι τα ΠΣΕΑ και άλλους μηχανισμούς, θα πρέπει επιτέλους να κάνετε τρεις κινήσεις. Η πρώτη αφορά αίτημα στην Ευρωπαϊκή Επιτροπή Ανταγωνισμού για το θέμα που έχει να κάνει με τις εναρμονισμένες πρακτικές σε ευρωπαϊκό επίπεδο, στην Ελληνική Επιτροπή Ανταγωνισμού για τις εναρμονισμένες πρακτικές σε εθνικό επίπεδο και τρίτον, εργαστηριακό έλεγχο σε δείγματα από όλες τις ποσότητες. Να ελεγχθούν εργαστηριακά για να διαπιστώσουμε την προέλευση του ελαιολάδου. Υπάρχει αυτή η δυνατότητα μέσα από την επιστήμη και τον εργαστηριακό έλεγχο. Έχει το ελληνικό δημόσιο αυτές τις δυνατότητες και θα πρέπει να κάνετε αυτές τις τρεις κινήσεις, που θεωρώ ότι θα βάλουν φραγμό στις αθέμιτες πρακτικές, στις αθέμιτες ελληνοποιήσεις ποσοτήτων και θα δώσουν αμέσως μια τόνωση στην τιμή του ελληνικού ελαιολάδου, που πραγματικά αφορά Έλληνες παραγωγούς, που, δυστυχώς, ενώ μοχθούν, ενώ καταβάλλουν κόπο, βλέπουν φέτος να έχει η τιμή σε σχέση με πριν επτά, οκτώ και δέκα χρόνια να είναι περίπου στο μισό. Άριστης ποιότητας ελαιόλαδο και λέει ότι δεν υπάρχει ζήτηση. Γι' αυτό είπα «ζητείται» σε αυτή την τιμή, γιατί καλύπτεται από αλλού η ποσότητα. Δεν είναι τόσο δραματικές οι αυξήσεις των ποσοτήτων φέτος σε παγκόσμιο επίπεδο. Τα παιχνίδια είναι που, δυστυχώς, όλα συγκλίνουν στο να πληγωθούν οι Έλληνες παραγωγοί. Ευχαριστώ, κύριε Πρόεδρε. Αναμένουμε, κύριε Υπουργέ, τις απαντήσεις σας.
Κι εμείς ευχαριστούμε. Θα απαντήσει ο Υφυπουργός Αγροτικής Ανάπτυξης και Τροφίμων κ. Κωνσταντίνος Σκρέκας και στις τρεις ταυτόχρονα. Ορίστε, κύριε Υπουργέ, έχετε χρόνο εννέα λεπτών.
Ευχαριστώ, κύριε Πρόεδρε. Κατ' αρχάς, θα ήθελα να ευχαριστήσω τους αξιότιμους Βουλευτές του Κινήματος Αλλαγής για τις επίκαιρες ερωτήσεις που κατέθεσαν, γιατί δίνεται η ευκαιρία να κάνουμε μια σοβαρή συζήτηση σήμερα στο εθνικό Κοινοβούλιο με αφορμή τις ερωτήσεις σας για το βασικότερο ίσως αγροτικό προϊόν, που παράγει η χώρα, που είναι το ελαιόλαδο. Θα ήθελα πάρα πολύ γρήγορα να μπω στην ουσία των ερωτήσεων, οι οποίες έχουν να κάνουν κατ' αρχήν με τις πολύ χαμηλές τιμές, που επικρατούν σήμερα στην αγορά σε ό,τι αφορά την πώληση του ελαιόλαδου σε κατάσταση χύμα, για να το πω έτσι, σε κατάσταση «bulk», σε τιμές χονδρικής, οι οποίες είναι πράγματι πολύ χαμηλότερες από ό,τι ήταν τα προηγούμενα χρόνια. Βέβαια, οφείλω να πω ότι η απάντηση που θα σας δώσω και εγώ εν τοις πράγμασι έχει περιληφθεί και στα λεγόμενα τα δικά σας και στο κείμενο των ερωτήσεων που καταθέσατε, αλλά και σ' αυτά τα οποία αναφέρατε εδώ στο ελληνικό Κοινοβούλιο. Για ποιον λόγο έχουμε χαμηλότερες τιμές ελαιολάδου τη φετινή χρονιά, σε σχέση με προηγούμενες χρονιές; Απάντησα - το είπε ο κ. Πούλας, ο κ. Κεγκέρογλου και ο κ. Κατρίνης - στο πώς διαμορφώνεται η τιμή στο ελαιόλαδο, αλλά και σε όλα τα προϊόντα, μέσα σε μια ελεύθερη αγορά. Διαμορφώνεται, βέβαια, από τον νόμο, από τον κανόνα προσφοράς και ζήτησης. Τι έχουμε φέτος, δυστυχώς; Έχουμε μεγαλύτερη προσφορά, σε σχέση με τη ζήτηση που υπάρχει. Το είπε χαρακτηριστικά ο κ. Κεγκέρογλου. Προϊόντα τα οποία ζητούνται με τιμές πάρα πολύ χαμηλές. Μπορεί να κάνει η ελληνική πολιτεία κάτι, ώστε να αυξήσει την τιμή πώλησης σήμερα στην ελεύθερη αγορά; Γνωρίζετε όλοι ότι μέσα στην ευρωπαϊκή αγορά και μέσα στην παγκόσμια αγορά, όπου επικρατούν οι κανόνες της ελεύθερης αγοράς και του κανόνα προσφοράς και ζήτησης, δεν μπορεί μια χώρα να διατιμήσει το προϊόν, δηλαδή να ορίσει την τιμή πώλησης του προϊόντος. Πώς, λοιπόν, προσδιορίζονται οι τιμές των προϊόντων; Προσδιορίζονται ίσως μέσα από τη ζήτηση και μέσα από την προσφορά. Όταν έχουμε μεγάλη ζήτηση και μικρότερη προσφορά, τότε αυξάνονται οι τιμές. Όταν, αντίθετα, έχουμε μεγάλη προσφορά και μικρότερη ζήτηση, τότε μειώνονται οι τιμές των προϊόντων. Τι έχει συμβεί σήμερα κατά τις εκτιμήσεις που έχουμε και εμείς στο Υπουργείο Αγροτικής Ανάπτυξης; Έχουμε μεγάλες παραγωγές σε όλες τις βασικές χώρες παραγωγής ελαιολάδου. Έχουμε μια πολύ καλή χρονιά στην Ισπανία, που είναι ο μεγαλύτερος παραγωγός ελαιόλαδου στην Ευρώπη, η οποία διαθέτει μαζί με τις αποθεματοποιημένες ποσότητες που είχε, ποσότητες που σύμφωνα με πληροφορίες ξεπερνούν τις επτακόσιες χιλιάδες τόνους, δηλαδή δυόμισι φορές σχεδόν παραπάνω από ό,τι παράγει σε ετήσια βάση η Ελλάδα. Έχουμε μια πολύ καλή παραγωγή στην Ιταλία. Έχουμε καλές παραγωγές σε χώρες εκτός Ευρωπαϊκής Ένωσης, όπως είναι η Τυνησία ή το Μαρόκο που ακούστηκε, αλλά και η Τουρκία, με αποτέλεσμα να έχουμε μεγαλύτερη προσφορά ελαιολάδου. Εσείς λέτε ότι έχετε καταγγελίες ότι υπάρχει προσπάθεια ελληνοποίησης εισαγόμενου ελαιολάδου επ' αφορμή της πρόθεσης των Ηνωμένων Πολιτειών, που είναι μια μεγάλη εισαγωγική χώρα, να επιβάλει δασμούς σε κάποιες ευρωπαϊκές χώρες που παράγουν ελαιόλαδο. Να πούμε, κατ' αρχάς - να επισημάνω και εγώ το γεγονός - ότι με προσωπική παρέμβαση του Πρωθυπουργού της χώρας Κυριάκου Μητσοτάκη, η Ελλάδα εξαιρείται σε ό,τι αφορά την επιβολή των δασμών στο ελαιόλαδο και στη βρώσιμη ελιά. Μάλιστα, σε ό,τι αφορά τη βρώσιμη ελιά, η Ελλάδα είναι η μοναδική χώρα - μετά, επαναλαμβάνω, από τις προσωπικές προσπάθειες του Κυριάκου Μητσοτάκη, αλλά και της ηγεσίας του Υπουργείου Αγροτικής Ανάπτυξης, δηλαδή του Μάκη Βορίδη και εμού προσωπικά - που εξαιρείται από τους δασμούς που επιθυμούν να βάλουν - ή που πρόκειται ή που σχεδιάζουν να βάλουν - οι Ηνωμένες Πολιτείες της Αμερικής σ' αυτά τα προϊόντα. Άρα καταλαβαίνετε ότι απαγορεύεται ρητά και κατηγορηματικά, κάποια χώρα ή κάποιος παραγωγός εκτός Ελλάδος, να προσπαθήσει να εκμεταλλευτεί αυτό που πέτυχε η Ελλάδα και ο Πρωθυπουργός της χώρας και να πουλήσει προϊόν το οποίο δεν παράγεται στην Ελλάδα ως ελληνικό. Γι' αυτό τον λόγο έχουμε εδώ και τα στοιχεία από τον ΕΛΓΟ - ΔΗΜΗΤΡΑ ο οποίος διενεργεί αυτούς τους ελέγχους και το επόμενο διάστημα θα ενταθούν οι έλεγχοι όσον αφορά αυτό που εσείς καταγγέλλετε ότι γίνεται - εμείς δεν έχουμε τέτοια περιστατικά και τέτοιες καταγγελίες αυτή τη στιγμή στο Υπουργείο - παρακαλούμε εφ' όσον πραγματικά έχετε τέτοιες καταγγελίες να μας τις καταθέσετε, ώστε οι αρμόδιες υπηρεσίες να επιληφθούν και να σταματήσουμε αυτό που πάει να γίνει παρανόμως, παρατύπως, πιθανότατα όπως λέτε εσείς από κάποιους άλλους παραγωγούς, έξω από τον ελληνικό χώρο. Αυτό είναι επικίνδυνο να συμβεί. Καταλαβαίνετε ότι το να εκμεταλλευθεί κάποιος άλλος, όχι ένας παραγωγός, αυτό που έχει πετύχει η Ελληνική Κυβέρνηση εγκυμονεί κινδύνους ακόμα και για τον Έλληνα παραγωγό. Θέλω να είμαστε, λοιπόν, όλοι προσεκτικοί σε αυτά τα οποία δηλώνουμε και σε αυτά τα οποία λέμε και να στοιχειοθετούνται από συγκεκριμένες αποδείξεις. Παρακαλώ πολύ άμεσα να μας τις καταθέσετε, για να επιληφθούμε του θέματος αν όντως υπάρχει. Το ίδιο σε ό,τι αφορά και τις εναρμονισμένες πρακτικές. Ακούστηκε ότι υπάρχει ένα καρτέλ εντός Ελλάδας και εκτός Ελλάδας που κρατάει χαμηλά τις τιμές. Παρακαλούμε, εάν έχετε τέτοιες ενδείξεις - γιατί εδώ έχουμε την επίσημη ενημέρωση από την ελληνική Επιτροπή Ανταγωνισμού, που είναι η καθ' ύλην αρμόδια να ελέγχει τις καταγγελίες, να διερευνά εάν έχουν βάση και να επιβάλει πρόστιμα σε περίπτωση, που όντως αυτές οι καταγγελίες αποδεικνύονται ότι πράγματι συμβαίνουν - να μας φέρετε τα στοιχεία να τα καταθέσουμε στην Επιτροπή Ανταγωνισμού, ώστε να επιληφθεί των γεγονότων. Εάν εξαιρέσουμε όμως αυτούς τους κινδύνους, όπως είναι το καρτέλ ή όπως είναι οι παράνομες ελληνοποιήσεις, πάμε να δούμε λίγο και την ουσία του πράγματος. Τελικά, τι μπορεί να κάνει η ελληνική πολιτεία, η οποιαδήποτε ελληνική κυβέρνηση για να μπορέσει να διασφαλίσει ότι τα επόμενα χρόνια, τις επόμενες δεκαετίες θα συνεχίσουν οι Έλληνες αγρότες να καλλιεργούν, να παράγουν λάδι και να αποκομίζουν ένα αξιοπρεπές εισόδημα, το οποίο θα διασφαλίζει και την επιβίωσή τους και τη διαβίωση της οικογένειάς τους, αλλά και τη δυνατότητα να συνεχίσουν να παραμείνουν στα χωράφια τους και στα κτήματά τους, να καλλιεργούν, να συντηρούν, να προσέχουν και να περιποιούνται τις ελιές και τα ελαιόδεντρά τους και να επενδύουν και πάνω στη δουλειά τους; Τι έχει σχεδιάσει η σημερινή Κυβέρνηση και η ηγεσία του Υπουργείου Αγροτικής Ανάπτυξης: Παρεμβάσεις σε δύο τομείς. Το πρώτο είναι η μείωση του κόστους παραγωγής, η διασφάλιση της καλής ποιότητας του νερού, που είπατε εσείς, του εδάφους φυσικά, αλλά όπως είπα και το χαμηλό κόστος παραγωγής και, από την άλλη, η επίτευξη και διασφάλιση της επιπλέον προστιθέμενης αξίας, η οποία πρέπει να προστεθεί πάνω στο ελληνικό παραγόμενο προϊόν, για να μπορούν οι παραγωγοί να αποκομίζουν μεγαλύτερο εισόδημα. Πάμε λίγο στο κόστος παραγωγής. Ψηφίσαμε πριν ενάμιση μήνα κάτι, το οποίο είναι πραγματικά ανατρεπτικό σε ό,τι αφορά και την Ελλάδα και την Ευρώπη και όλον τον κόσμο, δηλαδή τη δυνατότητα να μειώσει αυτός ο οποίος χρησιμοποιεί ηλεκτρική ενέργεια για την άρδευση των καλλιεργειών του και των περιβολιών που έχει και των ελαιόδεντρών του να μηδενίσει το κόστος της ηλεκτρικής ενέργειας και όχι μόνο, αλλά να έχει ένα επιπλέον έσοδο από την πώληση ηλεκτρικής ενέργειας, που παράγεται από ανανεώσιμες πηγές ενέργειας και συγκεκριμένα από φωτοβολταϊκά και όχι μόνο και με αυτόν τον τρόπο να μηδενίζεται το κόστος ηλεκτρικής ενέργειας, αλλά αποκομίζοντας και ένα επιπλέον έσοδο, μόλις αποσβεστεί η επένδυσή του να μπορέσει να μείνει στα χωράφια. Τι ψηφίσαμε; Τη δυνατότητα ένας αγρότης να γίνει αυτοπαραγωγός ηλεκτρικής ενέργειας, δηλαδή να κατασκευάζει ένα φωτοβολταϊκό το οποίο κατά 25% το ρεύμα που παράγει να καλύπτει το σύνολο των δικών του αναγκών σε ηλεκτρική ενέργεια και το 75% που παράγει το φωτοβολταϊκό να μπορεί να το πωλεί στο ηλεκτρικό σύστημα και να έχει ένα έσοδο και να μπορεί αυτό το έσοδο, το οποίο προέρχεται από το 75% της παραγόμενης ηλεκτρικής ενέργειας να το δώσει ως εξασφάλιση για το δάνειο που θα πάρει από το χρηματοπιστωτικό σύστημα, από το τραπεζικό ίδρυμα, και με αυτόν τον τρόπο να αποσβέσει την επένδυσή του και μόλις αποσβεστεί, μόλις δηλαδή αποπληρώσει το δάνειο σε μια περίοδο έξι, επτά ετών, τότε το 75% της ενέργειας, το οποίο πια θα πουλάει και θα έχει έσοδο, να παραμένει στην ευχέρεια τη δική του. Γιατί το κάναμε αυτό; Διότι ξέρετε ότι η συντριπτική πλειοψηφία των εργατών ούτε εύκολη πρόσβαση στο χρηματοπιστωτικό σύστημα έχει ούτε δάνεια μπορεί να πάρει και πιθανότατα η περιουσία τους είναι υποθηκευμένη σε προηγούμενα, παλαιότερα δάνεια. Άρα, με αυτόν τον τρόπο, δίνουμε τη δυνατότητα να έχει επιπλέον νέες εξασφαλίσεις και νέο εισόδημα, το οποίο μπορεί να το δώσει ως εγγύηση η τράπεζα και έτσι να κάνει πράξη αυτό το οποίο ήδη ψηφίσαμε και είναι νόμος του κράτους. Το άλλο, το οποίο σχεδιάζουμε είναι ένα εθνικό σχέδιο για τη διαχείριση και την εξοικονόμηση των υδάτων. Η Ελλάδα σήμερα ξοδεύει σχεδόν τρεις φορές παραπάνω από την Ισπανία ανά στρέμμα, νερό. Αυτό αυξάνει το κόστος της καλλιέργειας από τη μια και από την άλλη, όπως στην Αργολίδα για παράδειγμα, δημιουργεί τεράστιο πρόβλημα στον υπόγειο υδροφόρο ορίζοντα, καταστρέφουμε τους υπόγειους υδροφόρους ορίζοντες, υπάρχει το φαινόμενο της υφαλμύρωσης, ο κίνδυνος της απερήμωσης και αν βάλουμε μέσα και τις συνέπειες της κλιματικής αλλαγής, καταλαβαίνετε ότι αυτά τα φαινόμενα θα ενταθούν τα επόμενα χρόνια. Από τη μια δηλαδή, έχουμε έντονα καιρικά φαινόμενα σε μικρές περιόδους και μεγάλες περίοδοι ξηρασίας σε άλλες περιόδους, το οποίο επηρεάζει βάναυσα φυσικά την αγροτική παραγωγή, που είναι πρώτα και πάνω από όλους αυτός ο κλάδος που επηρεάζεται, είναι έρμαιο των καιρικών συνθηκών. Από εκεί και πέρα, τι κάνουμε για να βοηθήσουμε την αύξηση της προστιθέμενης αξίας στα αγροτικά προϊόντα; Δύο μέτρα: πρώτον, σχέδιο μεταποίησης, ώστε να μπορούν να κάνουν κάποια επενδυτικά σχέδια και να τυποποιούν το προϊόν τους. Δεύτερον, σχέδια βελτίωσης, για να μπορέσουν να εκσυγχρονίσουν την παραγωγή τους, να αγοράσουν μηχανήματα καινούργια, ψεκαστικά, ελκυστήρες όπου χρειάζεται, αρδευτικά συστήματα. Δύο δισεκατομμύρια συνολική δαπάνη, 1,2 δισεκατομμύριο ευρωπαϊκά χρήματα κολλημένα, παγωμένα επί τεσσεράμισι χρόνια τα ξεκολλήσαμε μέσα σε τέσσερις μήνες για τα σχέδια μεταποίησης πριν τα Χριστούγεννα. Ξεκίνησαν οι πρώτες πληρωμές, έχει ανοίξει το σύστημα και μπορούν αυτοί οι οποίοι έχουν εγκρίνει επενδυτικά προγράμματα να μπαίνουν μέσα και να μπορούν είτε να καταθέτουν αιτήματα για προκαταβολή είτε αιτήματα πληρωμής για επενδύσεις που ήδη έχουν κάνει και δαπάνες που έχουν κάνει. Έχει ανοίξει το μέτρο και μπορούν να πάνε να ολοκληρώσουν τα επενδυτικά τους σχέδια. Πολλά από αυτά αφορούν και τον ελαιοκομικό κλάδο. Επίσης, στα σχέδια βελτίωσης ολοκληρώνονται οι αξιολογήσεις. Ήδη στην Περιφέρεια της Αττικής ολοκληρώθηκαν οι αξιολογήσεις των σχεδίων βελτίωσης. Έχει βγει οριστικός πίνακας και επίκειται η ολοκλήρωση και στις υπόλοιπες περιφέρειες της Ελλάδος. Συνολική δαπάνη ύψους 1,2 δισεκατομμυρίου, 600 εκατομμύρια ευρωπαϊκά χρήματα, τα οποία θα βοηθήσουν τους αγρότες μας να εκσυγχρονιστούν, να εκμηχανίσουν την παραγωγή τους και να ρίξουν το κόστος παραγωγής. Τα υπόλοιπα, κύριε Πρόεδρε, θα τα πω στη δευτερολογία.
Βεβαίως. Θα ξεκινήσουμε και πάλι από τον Βουλευτή Ηλείας, τον κ. Μιχάλη Κατρίνη. Έχετε τον λόγο για τρία λεπτά.
Ευχαριστώ πολύ, κύριε Πρόεδρε. Κύριε Υπουργέ, στις πιο πολλές από τις διαπιστώσεις που κάνατε, δεν μπορούμε να διαφωνήσουμε. Όμως πραγματικά αναρωτιέμαι αν οι τηλεθεατές και αν οι Έλληνες παραγωγοί, που θα έχουν τη δυνατότητα να παρακολουθήσουν αυτήν τη συζήτηση, θα βγουν σοφότεροι ή αν θα αποκομίσουν ότι το Υπουργείο Αγροτικής Ανάπτυξης έχει ήδη αποφασίσει να κάνει κάτι συγκεκριμένο και δραστικό, για να στηρίξει τη φετινή δύσκολη χρονιά. Τρεις μήνες πριν, όπως και εσείς το είπατε, ο Υπουργός Αγροτικής Ανάπτυξης βγήκε διθυραμβικά να πει ότι γλιτώσαμε τους δασμούς με τις Ηνωμένες Πολιτείες, σε σχέση με το ελαιόλαδο και τις βρώσιμες ελιές και καλλιέργησε προσδοκίες ότι αυτό συνεπάγεται πολύ πιο ανταγωνιστική μεταχείριση του ελληνικού ελαιόλαδου, άρα μια πολύ καλύτερη χρονιά. Βλέπουμε τώρα, τρεις μήνες μετά, ότι όσο περνάει ο καιρός, η κατάσταση γίνεται ολοένα και χειρότερη, χωρίς να υπάρχει κάποιο συγκεκριμένο σχέδιο αντιμετώπισης αυτού του προβλήματος και αναπλήρωσης του χαμένου εισοδήματος. Προφανώς δεν μπορεί το Υπουργείο και η εκάστοτε κυβέρνηση να παρεμβαίνει στην ελεύθερη αγορά, πρέπει όμως να κάνει προωθητικές εξωστρεφείς ενέργειες για να μπορεί να στηρίξει ένα εθνικό προϊόν. Δεν απαντήσατε σε αυτό που σας ρώτησα πριν, όσον αφορά την περσινή χρονιά, όταν ο προκάτοχός σας και της προηγούμενης κυβέρνησης είχε πει ότι έστειλε αίτημα στην Ευρωπαϊκή Επιτροπή για αποζημιώσεις 30 εκατομμυρίων ευρώ. Δεν απαντήσατε αν υπάρχει αυτό το αίτημα, αν διαβιβάστηκε από την προηγούμενη κυβέρνηση αυτό το αίτημα για αποζημιώσεις για την περασμένη χρονιά και αν εσείς φέτος σκέφτεστε να ενεργοποιήσετε το περσινό αίτημα λόγω της κλιματικής αλλαγής και διαφόρων μυκητολογικών συνθηκών και για τη φετινή χρονιά στις περιοχές που αυτό εντοπίζεται. Δεύτερον, σε σχέση με την παροχή ρευστότητας στους παραγωγούς, οι οποίοι αναγκάζονται να πωλούν όσο - όσο το λάδι για να βγάλουν τα σπασμένα και για το κόστος παραγωγής και για τα εργατικά χέρια και δεν έχουν τη δυνατότητα να αποθεματοποιήσουν, ώστε να διαπραγματευτούν σε καλύτερες χρονικές περιόδους, καλύτερες τιμές. Έχετε σκεφτεί έστω μέσω συνεργατικών σχημάτων και συνεταιρισμών να προχωρήσετε σε χαμηλότοκο δανεισμό, άρα σε μία παροχή ρευστότητας στους παραγωγούς, για να μπορούν και αυτοί να διαπραγματευτούν το προϊόν τους σε καλύτερες συνθήκες και τιμές; Τρίτον, είπατε και ανέφερε και ο συνάδελφος, ο κ. Κεγκέρογλου, για τη συμφωνία που έχει γίνει μεταξύ χωρών κυρίως της Αφρικής και Ευρωπαϊκής Ένωσης για εισαγωγή ελαιόλαδου αδασμολόγητου βάσει αυτών των συμφωνιών. Έχετε σκεφτεί ότι θα πρέπει πλέον όλα αυτά σε επίπεδο Ευρωπαϊκής Ένωσης να αναθεωρηθούν και να υπάρχει μια συζήτηση και συμφωνία και με τους υπόλοιπους Υπουργούς Αγροτικής Ανάπτυξης των χωρών του Νότου για καλύτερη διαπραγμάτευση των τιμών του ευρωπαϊκού ελαιόλαδου και στις χώρες του Βορρά, αλλά και αποτροπή της εν λευκώ εισαγωγής ελαιόλαδου από άλλες χώρες χωρίς δασμούς, χωρίς επιβαρύνσεις, κάτι που κάνει το δικό μας λάδι κυρίως εξαιρετικά μη ανταγωνιστικό και αυτό βεβαίως μετακυλίεται στους αγρότες; Και θέλω να μου πείτε σε σχέση με το Πρόγραμμα Αγροτικής Ανάπτυξης 2021-2027, σε σχέση με το κομμάτι της μεταποίησης, σε σχέση με το κομμάτι της πιστοποιημένης και βιολογικής γεωργίας, το ελαιόλαδο, τη γεωγραφική προέλευση, όλα αυτά τα κίνητρα τα οποία πρέπει να δοθούν στους παραγωγούς μέσα από συνεργατικά σχήματα να πάνε σε τυποποίηση, εμπορία και διακίνηση του ελαιόλαδου αν εσείς έχετε πάρει πραγματικά αποφάσεις τέτοιες και πρωτοβουλίες, που σήμερα ο Έλληνας ελαιοπαραγωγός θα αισθανθεί ότι και η Κυβέρνηση είναι δίπλα του και τον στηρίζει στην απώλεια παραγωγής και με περαιτέρω ελέγχους. Και διερευνήστε το αυτό για την εισαγωγή ξένου ελαιόλαδου που εκμεταλλεύονται το δήθεν πλεονέκτημά μας για αδασμολόγητο λάδι στις Ηνωμένες Πολιτείες, το οποίο ίσως γυρίσει μπούμερανγκ. Και η Επιτροπή Ανταγωνισμού θα πρέπει νομίζω - και απευθύνω έκκληση από αυτό το Βήμα - να το κοιτάξει πιο αναλυτικά αυτό το ζήτημα και να δώσετε μία προοπτική και για την επόμενη χρονιά, έτσι ώστε να μπορούν οι παραγωγοί να καλλιεργούν με ασφαλείς συνθήκες και να μην τρέχουν κάθε χρονιά μόνο και μόνο να βγάζουν τα σπασμένα της χρονιάς αυτής. Ευχαριστώ.
Ευχαριστούμε πολύ, κύριε Κατρίνη. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση «Βουλή των Ελλήνων: οι σταθμοί μιας διαδρομής σχεδόν διακοσίων ετών» που διοργανώνει το Ίδρυμα της Βουλής, είκοσι οκτώ μαθητές και μαθήτριες και τρεις εκπαιδευτικοί συνοδοί τους από το 3ο Γενικό Λύκειο Βύρωνα. Η Βουλή σάς καλωσορίζει. Σας ευχόμαστε χρόνια πολλά, καλή χρονιά, καλή πρόοδο. [[Χειροκροτήματα απ' όλες τις πτέρυγες της Βουλής]] Πρόκειται για μια εξαιρετική έκθεση και αυτοί που μας βλέπουν από τηλεόραση και μπορούν να την επισκεφτούν, να την επισκεφτούν οπωσδήποτε, καλό θα κάνει. Τον λόγο έχει τώρα ο Βουλευτής Αργολίδας, ο κ. Ανδρέας Πουλάς για τρία λεπτά.
Κύριε Υπουργέ, σας άκουσα με μεγάλη προσοχή. Άκουσα και τους συναδέλφους μου, έβαλαν κάποια ζητήματα και θεωρώ ότι αυτήν τη στιγμή δεν είναι θέμα να ανακυκλώνουμε τα ίδια και τα ίδια, να λέμε τα ίδια αιτήματα που έχουν εκφράσει οι συνάδελφοί μου στο Κίνημα Αλλαγής. Εγώ θέλω να σας βάλω δύο ακόμα θέματα, τα οποία είναι για εμένα πολύ σημαντικά. Το πρώτο σημαντικό θέμα είναι η έλλειψη εθνικής στρατηγικής για το ελαιόλαδο. Δεν έχουμε καταφέρει όλα αυτά τα χρόνια να έχουμε μία εθνική στρατηγική και αυτό πώς φαίνεται; Παρακολουθώ τα δεδομένα που υπάρχουν στην Ευρωπαϊκή Ένωση. Η Πορτογαλία ήταν μία χώρα η οποία ήταν παραδοσιακή στην καλλιέργεια της ελιάς. Μέχρι πριν δύο - τρία χρόνια είχε περίπου επτάμισι χιλιάδες τόνους παραγωγή. Τώρα η παραγωγή της έχει φτάσει στις ενενήντα χιλιάδες. Πώς έγινε αυτό; Έφτιαξαν κάποια μοντέλα, έγινε πυκνή φύτευση της ελιάς και η παραγωγή της αυτήν τη στιγμή έχει φτάσει στις ενενήντα χιλιάδες τόνους. Αυτό δείχνει ότι οι άνθρωποι είχαν ένα στόχο. Αυτόν τον στόχο δεν πρέπει κάποια στιγμή και εμείς ως χώρα να τον βάλουμε και να ξεκινήσουμε, για να δούμε τι θα γίνει τα επόμενα χρόνια; Γιατί, έτσι όπως πάει η κατάσταση, θα είμαστε πάλι εδώ και του χρόνου και τον άλλο χρόνο να μιλάμε πάλι για τα ίδια προβλήματα. Πέραν τούτου, υπάρχουν και κάποια άλλα πράγματα τα οποία ακούγονται στα χωριά μας, ακούγονται σε άλλους νομούς, ότι υπάρχουν τραστ, ότι υπάρχουν ξένοι επενδυτές οι οποίοι έρχονται να αγοράσουν τα ελαιόδεντρα. Μιλάμε για σαράντα χιλιάδες ελαιόδεντρα. Θέλουν να αγοράσουν στην περιοχή της Λακωνίας και της Μεσσηνίας. Αυτά το Υπουργείο τα γνωρίζει; Έχει λάβει γνώση για το αν υπάρχουν τέτοια συμφέροντα που θέλουν να εκμεταλλευτούν το δικό μας ελαιόλαδο; Γιατί είναι πολύ εύκολο να έρθουν Κινέζοι, για παράδειγμα, και να αγοράσουν περιοχές είτε στην Αργολίδα είτε στη Λακωνία είτε στη Μεσσηνία και να κάνουν παραγωγή ελαιόλαδου και να το εξάγουν οι ίδιοι στη χώρα τους. Είναι ένα θέμα το οποίο πρέπει να δούμε πάρα πολύ σοβαρά. Επίσης, είπατε προηγουμένως για τα νερά, για την πολιτική απέναντι στο νερό. Αυτήν την πολιτική απέναντι στο νερό την ακούω τα τελευταία είκοσι χρόνια. Ο Ανάβαλος, ξέρετε πολύ καλά, είναι μία υπόθεση που ξεκινάει από τη δεκαετία του 1960. Έχουμε φτάσει στην τρίτη δεκαετία του 2000 και ακόμα νερό δεν έχουν οι παραγωγοί. Αυτό είναι το μεγάλο μας θέμα. Και γι' αυτό βγάζω την αγωνία μου και λέω κάποια πράγματα τα οποία πρέπει να γίνουν άμεσα. Το βασικότερο θέμα έχει να κάνει με την ποιότητα του λαδιού. Τα προηγούμενα χρόνια είχαμε ένα τεράστιο πρόβλημα με τον δάκο. Φέτος ελπίζω να έχετε προβλέψει τα ανάλογα κονδύλια, τουλάχιστον να μην παρατηρήσουμε τα ίδια φαινόμενα που είχαμε και πέρσι και πρόπερσι. Γιατί κάποιες περιοχές είχαν δάκο, κάποιες άλλες δεν είχαν. Αυτό είχε σαν αποτέλεσμα ποιο; Να μειωθεί η ποιότητα. Και οι τιμές να είναι εξευτελιστικές. Ευχαριστώ πολύ και περιμένω τις απαντήσεις σας.
Και εμείς ευχαριστούμε. Τον λόγο έχει ο Βουλευτής Ηρακλείου κ. Βασίλειος Κεγκέρογλου για τρία λεπτά.
Κύριε Πρόεδρε, εμείς τηρούμε τον χρόνο. Ο κύριος Υπουργός ανέλυσε ένα σχέδιο. Βέβαια, αναρωτιόμουν «πού το έχω ξανακούσει, πού το έχω ξανακούσει». Είναι τα ίδια που είπατε και στις προγραμματικές δηλώσεις, κύριε Υπουργέ. Εδώ, όμως, πρέπει να δούμε τα συγκεκριμένα προβλήματα και πώς τα αντιμετωπίζουμε άμεσα και, βεβαίως, παράλληλα να δούμε και πώς προχωράει ένα μεσοπρόθεσμο ή μακροπρόθεσμο σχέδιο για τη στήριξη του τομέα της ελαιοκαλλιέργειας. Διότι είναι ισχυρός, αλλά δεν έχει στήριξη. Έχουμε χρόνο με τον χρόνο απαξίωση και των συλλογικών φορέων που λειτουργούσαν παλιότερα στον χώρο και συνέβαλαν στη στήριξη του παραγωγού. Έχουμε όλα όσα είπατε και εσείς αποδεχόμενος αυτά τα οποία σας επισημάναμε. Όμως στην οικονομία και σε πολλά άλλα, βέβαια, μετράει το αποτέλεσμα. Εδώ έχουμε ένα θέμα που αφορά, βεβαίως, το εισόδημα των παραγωγών και την τιμή του ελαιόλαδου. Αυτό είναι το θέμα μας, το οποίο, όπως εμείς διαπιστώνουμε, προξενείται από συγκεκριμένες αιτίες και θέλουμε τις απαντήσεις σας για την αντιμετώπιση αυτών των αιτιών. Δεν γίνεται να μην μας πείτε τι θα κάνετε με τις αποζημιώσεις για το χαμένο εισόδημα και των προηγούμενων ετών και τώρα. Βεβαίως, το αν υπέβαλλε ή όχι τον φάκελο ο κ. Αραχωβίτης ή αν μας το έλεγε ψέματα ή αν είναι αλήθεια πρέπει να το γνωρίζουμε, για να ξέρουμε: Αξιοποιούνται οι δυνατότητες από την Ευρωπαϊκή Ένωση; Δύο φορές σας το είπε ο κ. Κατρίνης. Το επαναφέρω και εγώ. Θέλουμε απάντηση: Υπεβλήθη τελικά ο φάκελος ή όχι; Εσείς έχετε ζητήσει ή προτίθεστε να ζητήσετε την αξιοποίηση κανονισμών, όπως αυτών του de minimis, προκειμένου να υπάρξει αποζημίωση και για άλλες αιτίες πέρα από αυτές που αποζημιώνει ο ΕΛΓΑ; Κι έρχομαι στα ζητήματα της αγοράς. Αναπτύξατε μία θεωρία ότι «αυτή είναι η ελεύθερη αγορά, βρε παιδιά, τι να κάνουμε, δεν διαμορφώνει τιμές η Κυβέρνηση». Κοιτάξτε. Αυτή δεν είναι η ελεύθερη αγορά. Είναι η ασύδοτη αγορά. Ελεύθερη αγορά με κανόνες, όπως εμείς οι σοσιαλδημοκράτες την πιστεύουμε και την έχουμε προσδιορίσει, με συγκεκριμένες θεσμικές αρχές, δεν είναι η ασύδοτη. Έχει μια τεράστια διαφορά. Όσο απέχει η ελεύθερη αγορά, με κανόνες, από τον κρατισμό, το ίδιο απέχει και από την ασυδοσία των καρτέλ. Δεν θα έρθω να ονομάσω τις εταιρείες, όμως, εάν το θέλετε και με νέα γραπτή ερώτηση, σας λέμε ότι τα φαινόμενα που οδηγούν και κρατούν χαμηλά τις τιμές, και σε ευρωπαϊκό και σε εθνικό επίπεδο, έχουν να κάνουν με τις εναρμονισμένες πρακτικές και στα δύο επίπεδα. Αυτό είναι πασιφανές. Ζητάμε, λοιπόν, την παραγγελία σας ή το ερώτημά σας και προς τη μία Επιτροπή Ανταγωνισμού και προς την άλλη. Η Επιτροπή Ανταγωνισμού και μόνο με την πληροφόρηση που θα πάει επίσημα από σας ότι οι τιμές κρατούνται χαμηλά - πολύ χαμηλά σε σχέση με τις προηγούμενες χρονιές, σε απαράδεκτα χαμηλά επίπεδα - και για μεγάλο διάστημα, μπαίνει στη διαδικασία ελέγχου. Δεν χρειάζεται, δηλαδή, να της πούμε ότι ξέρετε η τάδε εταιρεία με την τάδε εταιρεία συνεννοούνται. Είναι η κατάσταση στην αγορά, που είναι αρκετό αιτιολογικό για τον θεσμικό ρόλο της Επιτροπής Ανταγωνισμού προκειμένου να προχωρήσει. Στο ευρωπαϊκό επίπεδο χρειάζονται, βεβαίως, κι άλλα πράγματα. Όσον αφορά τους εργαστηριακούς ελέγχους, πρέπει να το κάνετε, ειδικά φέτος. Και προσέξτε. Έβγαλε το Διεθνές Συμβούλιο Ελαιολάδου μία ανακοίνωση και έλεγε ότι η Ελλάδα δεν έχει ποσότητες αυτών των ποιοτήτων φέτος. Δεν ξέρω αν αυτό ήταν πραγματικό ή αν ήταν υπερβολικό αυτό που έκανε το Διεθνές Συμβούλιο Ελαιολάδου. Είπε, λοιπόν, ότι η Ελλάδα έχει διαθέσιμες αυτές τις ποσότητες. Δεν μπορεί να βρεθεί με αυτήν την ποιότητα, με τεράστιες ποσότητες το επόμενο διάστημα. Οι παραγωγοί άφραγκοι, χωρίς λεφτά στην τσέπη και κάποιοι να έχουν καρπωθεί την υπεραξία του τίτλου «ελληνικό ελαιόλαδο» μέσω και της συμφωνίας αν θέλετε, εφόσον λειτουργήσει, δεν ξέρω σε ποιο επίπεδο έχει λειτουργήσει, αρνητικά για τις άλλες χώρες. Εδώ, λοιπόν, θέλουμε την κινητοποίησή σας και την πρωτοβουλία σας για τις Επιτροπές Ανταγωνισμού, ευρωπαϊκή και εθνική, για τους εργαστηριακούς ελέγχους και κάτι παραπάνω. Κοιτάξτε. Η προηγούμενη κυβέρνηση είχε την αποτυχία και του προγράμματος δακοκτονίας, για το οποίο βεβαίως υπάρχει συνέχεια και η πολιτεία είναι υπεύθυνη απέναντι στους παραγωγούς, διότι αυτή είναι ο συλλογικός φορέας που ανέλαβε να κάνει τη δακοκτονία. Δεν το ανέλαβα εγώ, το κράτος το έχει αναλάβει. Παίρνει τις εισφορές από τους παραγωγούς και κάνει τη δακοκτονία. Αν δεν κάνει καλά τη δουλειά του, το κράτος είναι υπεύθυνο. Βέβαια, δεν χρειάζεται να φτάσουμε στο σημείο να βάλουμε τους παραγωγούς να κάνουν αγωγές στο Υπουργείο Αγροτικής Ανάπτυξης, στην ελληνική πολιτεία και να ζητούν αποζημιώσεις. Πρέπει να το δείτε εκ των προτέρων. Το κληρονομήσατε, ναι. Οι άνθρωποι λειτουργούσαν με έναν τέτοιο τρόπο που δεν τους ενδιέφερε τελικά και φάνηκε, πράγματι, γιατί το είχατε κι εσείς ως ενημέρωση, η πρώτη νομοθετική πρωτοβουλία του Υπουργείου Αγροτικής Ανάπτυξης ήταν να αλλάξει το σύστημα της δακοκτονίας. Έρχομαι σε κάτι άλλο πιο σοβαρό που έκαναν. Συνυπέγραψαν τη μεγάλη αύξηση των αδασμολόγητων ποσοτήτων από τρίτες χώρες. Υπάρχει, δηλαδή, η δυνατότητα να έρθουν πολύ μεγάλες ποσότητες αδασμολόγητες από την Τυνησία και στη συνέχεια, αφού γίνουν οι σχετικές αναμείξεις - και οι νόμιμες, υπάρχουν και οι νόμιμες, όλες αναγράφονται, όσες αναγράφονται ή όπως προβλέπουν οι κανονισμοί - αυτό να εξάγεται ως ελληνικό στις ΗΠΑ, συν τις υπόνοιες που υπάρχουν για το ισπανικό και τις ισπανικές. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνω, λοιπόν, λέγοντας ότι θέλουμε απαντήσεις σε όλα αυτά. Και επιπλέον επειδή δεν μπορεί να τεθεί τώρα θέμα στην Ευρωπαϊκή Ένωση να επιστρέψει πίσω και να μειώσει αυτές τις ποσότητες - θα ήταν ουτοπικό να το ζητήσω - αυτό το οποίο πρέπει η Ελλάδα να θέσει είναι ο χρονοπροσδιορισμός των εισαγωγών. Δεν θα μπορεί να επιτρέπονται εισαγωγές, παραδείγματος χάριν μέχρι τον Ιούνιο, όταν υπάρχουν αρκετές ελληνικές ποσότητες - και όχι μόνο ελληνικές, αλλά και ιταλικές, ισπανικές, γενικά ευρωπαϊκό λάδι, όταν υπάρχει - για να διατεθούν. Γιατί να έρθουν; Αυτό μπορεί να γίνει με τον χρονοπροσδιορισμό. Ναι συμφωνήσαμε για εβδομήντα χιλιάδες τόνους, για εκατό χιλιάδες τόνους, δεν ξέρω πόσο έχουν συμφωνήσει, αλλά από τον Ιούλιο και μετά, από τον Αύγουστο και μετά με έναν ρυθμιστικό τρόπο. Άρα η ελεύθερη αγορά θέλει κανόνες για να μην γίνεται ασύδοτη. Και αυτούς τους κανόνες δεν τους βάζει κανείς άλλος, παρά η πολιτεία και η Ευρωπαϊκή Ένωση η οποία έχει και ευρωπαϊκούς κανονισμούς για τη στήριξη του προϊόντος. Έχει τιμή κατωφλίου. Μπορεί αυτήν την ώρα να είναι σε ένα άλλο επίπεδο λόγω των χαμηλών τιμών, αλλά υπάρχουν κάποιοι μηχανισμοί.
Ολοκληρώστε, κύριε Κεγκέρογλου.
Ολοκληρώνω, κύριε Πρόεδρε, και ευχαριστώ. Άρα σαν λογική ελάχιστης προστασίας υπάρχει στην ελεύθερη οικονομία. Μην μπαίνετε στην λογική της ασύδοτης οικονομίας και μην σηκώνετε εύκολα τα χέρια. Μην παραδίδεστε! Έχετε όπλα, όπως την Επιτροπή Ανταγωνισμού, τους εργαστηριακούς ελέγχους, κανονισμούς της Ευρωπαϊκής Ένωσης. Ενεργοποιήστε τους τώρα. Μπορείτε να στηρίξετε τους αγρότες, τους Έλληνες ελαιοπαραγωγούς που χάνουν εισόδημα πολλά χρόνια, αλλά φέτος έχουν υποστεί τεράστια ζημιά. Ευχαριστώ.
Ευχαριστούμε πολύ. Κάτι ήξερα και τόνισα δύο φορές το τρία! Τον λόγο έχει για εννέα λεπτά ο κύριος Υφυπουργός Αγροτικής Ανάπτυξης και Τροφίμων κ. Κωνσταντίνος Σκρέκας για τη δευτερολογία του.
Πολύ γρήγορα, κύριε Πρόεδρε. Κατ' αρχάς σε ό,τι αφορά τον δάκο και τη ζημιά που είχαν πέρυσι και φέτος και στην Κρήτη - το ξέρετε πολύ καλά, κύριε Κεγκέρογλου - κανείς δεν σηκώνει τα χέρια, κανείς δεν παραδίδεται. Ίσα - ίσα που έχουμε σηκώσει τα μανίκια και δουλεύουμε, πράγμα που δεν είχε γίνει επί τεσσεράμισι χρόνια σε αυτήν την χώρα. Και βέβαια επειδή μιλάτε για καρτέλ, μιλάτε για εναρμονισμένες πρακτικές, μιλάτε για παθογένειες προηγούμενων ετών, ήσασταν μέρος και εσείς προσωπικά προηγούμενων κυβερνήσεων. Και αφού λέτε ότι υπάρχουν, για ποιον λόγο τα προηγούμενα χρόνια δεν κάνατε εσείς αυτές τις καταγγελίες ή δεν στέλνατε - όπως λέτε εσείς - αυτά τα αιτήματα στην Επιτροπή Ανταγωνισμού; Εμείς δεν θέλουμε εάν υπάρχει καρτέλ, να συνεχίσει να λειτουργεί. Πρέπει να το σπάσουμε τώρα. Εάν έχετε καταγγελίες, σας παρακαλούμε πάρα πολύ τώρα, μετά τη συζήτηση αυτή, σας περιμένω αύριο στο γραφείο μου να μας φέρετε τις καταγγελίες και εμείς θα κινήσουμε αμέσως διαδικασία η οποία προβλέπεται από τον νόμο και την ελληνική νομοθεσία. Φυσικά και δεν πρέπει να αφήσουμε στα χέρια καρχαριών τους αδύναμους Έλληνες αγρότες οι οποίοι βλέπουν την παραγωγή τους να μην πωλείται σε ικανοποιητικές τιμές και αυτοί να μην μπορούν να συνεχίσουν να παράγουν προϊόντα. Εμείς, όμως, είμαστε πολύ μακριά απ' αυτό. Εμείς είμαστε ακριβώς το αντίθετο. Εμείς θέλουμε να στηρίξουμε τον Έλληνα αγρότη να συνεχίσει, να μείνει στα χωράφια του, να μείνει στα χωριά μας, να μείνει στην ύπαιθρο για να συνεχίζει και να ζει την οικογένειά του εκεί και να προσφέρει στην εθνική οικονομία και να συμβάλλει στην εθνική άμυνα. Πώς; Μέσα από τη διασφάλιση της επισιτιστικής ασφάλειας, που και αυτό είναι ένα κομμάτι της εθνικής κυριαρχίας, δηλαδή η επάρκεια διατροφικών προϊόντων σε μία χώρα. Τι έχουμε κάνει και τι έχει κάνει ο Υπουργός Μάκης Βορίδης σε ό,τι αφορά τις ζημιές οι οποίες προκλήθηκαν φέτος στην Κρήτη; Έχει συστήσει επιστημονική ομάδα, επικεφαλής της οποίας είναι ο ομότιμος καθηγητής του Γεωπονικού Πανεπιστημίου Αθηνών ο κ. Αυγουλέας - τον ξέρετε όλοι - για να κάνει μία μελέτη εμπεριστατωμένη, επιστημονική, να διαπιστώσει τις συνέπειες της κλιματικής αλλαγής στη ζημιά που έπαθαν οι παραγωγοί. Και με αυτόν τον τρόπο να μπορέσουμε να εφαρμόσουμε και να κινητοποιήσουμε το άρθρο 220 του ευρωπαϊκού Κανονισμού 1308, για να μπορέσουμε να στηρίξουμε τους Έλληνες αγρότες. Μία αναφορά τριών σελίδων πρόχειρη, όπως πάντα, είχε στείλει η προηγούμενη διοίκηση του Υπουργείου - ο Υπουργός που αναφέρατε, ο κ. Αραχωβίτης - στην Ευρωπαϊκή Επιτροπή χωρίς καμμία τεκμηρίωση. Και πήρε μία απάντηση από τον Επίτροπο που έλεγε να ψάξει να βρει λεφτά από τον κρατικό προϋπολογισμό. Αυτή η κοροϊδία έχει τελειώσει, όμως. Και δεν μπορούμε να συνεχίσουμε να κοροϊδεύουμε τους Έλληνες αγρότες. Πρέπει επιτέλους να είμαστε ουσιαστικοί, να είμαστε αποτελεσματικοί, να ενσκήψουμε στα προβλήματα και να δώσουμε λύση. Αυτό θα κάνουμε. Κανείς δεν έχει σηκώσει τα χέρια, ακριβώς το αντίθετο. Σε ό,τι αφορά την αποθεματοποίηση, να εξηγήσω τι σημαίνει αποθεματοποίηση. Σημαίνει να δώσουμε ένα κίνητρο ή μια αποζημίωση, ένα ποσό της τάξης των 50 ευρώ ανά τόνο, για να μπορεί να κρατήσει, εφόσον έχει τη δυνατότητα ο ενδιαφερόμενος, σε δεξαμενές για έξι μήνες το προϊόν, το λάδι, το έτοιμο προϊόν προς πώληση, ώστε να μπορέσει να το πουλήσει μετά από ένα χρονικό διάστημα, όπως λέει, έξι μηνών προσδοκώντας να έχει μία καλύτερη τιμή. Εμείς το εξετάζουμε. Μέχρι τώρα οφείλω να πω ότι από κανέναν μαζικό θεσμικό φορέα δεν μας ήρθε επίσημο αίτημα. Παρ' όλα αυτά, όμως, η ηγεσία του Υπουργείου, ο Μάκης Βορίδης, πριν ακόμα τεθεί αυτό το θέμα, το εξετάζει και το εξετάζουμε, γιατί εξετάζουμε όλα τα εργαλεία τα οποία έχουμε στη διάθεσή μας ως πολιτεία. Δεν μπορούμε να ορίσουμε τιμές. Δεν μπορούμε να βάλουμε δασμούς στα προϊόντα που εισάγονται. Δεν μπορούμε να κάνουμε κάτι περισσότερο απ' ό,τι επιβάλουν οι ευρωπαϊκοί κανονισμοί, αλλά εξετάζουμε όλα τα όπλα που έχουμε στη διάθεσή μας. Ένα απ' αυτά τα όπλα είναι και η αποθεματοποίηση. Υπάρχουν προβληματισμοί. Τα συζητάμε. Ψάχνουμε να δούμε αν θα είναι αποτελεσματικό. Εάν αποθεματοποιήσει η Ελλάδα, η οποία είναι ένα μικρό ποσοστό της ευρωπαϊκής και παγκόσμιας παραγωγής - εννοώ των γειτονικών χωρών - λίγους χιλιάδες τόνους, θα αλλάξει η τιμή; Να το δούμε. Εάν είναι αποτελεσματικό, να το κάνουμε. Μήπως μετά από έξι μήνες η τιμή του ελαιολάδου είναι ακόμη χειρότερη; Προσδοκούμε να είναι καλύτερη και το ελπίζουν όλοι. Ποιος μπορεί να διασφαλίσει ότι θα είναι καλύτερη η τιμή, όταν η Ισπανία ακόμη τώρα δεν έχει αρχίσει να διαθέτει τα προϊόντα, δεν έχει δώσει τιμές; Και μιλάμε για ένα εκατομμύριο επτακόσιες χιλιάδες τόνους, οι οποίοι πρόκειται να διατεθούν στην αγορά, σε μια αγορά πια μικρότερη, αφού δεν μπορεί, απ' ό,τι φαίνεται μέχρι σήμερα τουλάχιστον, να εξάγει στις άλλες χώρες, στην άλλη πλευρά του Ατλαντικού. Άρα όλο αυτό το ελαιόλαδο πρέπει στη μικρή αγορά, εξαιρουμένων των Ηνωμένων Πολιτειών, για την Ισπανία να προωθηθεί. Συνεπώς τι γίνεται; Μεγαλύτερη προσφορά σε μια μικρότερη ζήτηση. Αυτά είναι τα προβλήματα που αντιμετωπίζουμε. Τα καταλαβαίνετε, είμαι βέβαιος. Όλοι θέλουμε να λύσουμε το πρόβλημα. Λύνεται σε μία νύχτα; Όχι. Εμείς εξετάζουμε όλα τα εργαλεία που έχουμε, για να μπορέσουμε να ελαφρύνουμε και να υποστηρίξουμε τους αγρότες. Όμως χρειάζονται πολύ περισσότερα, γιατί όλη αυτή την ώρα μιλάμε για ποιο πράγμα; Μιλάμε για την τιμή του χύδην προϊόντος, του χύμα λαδιού. Όλη αυτή η κουβέντα που κάνουμε εδώ και μισή ώρα είναι για την τιμή του χύμα. Πρέπει να αρχίσουμε να μιλάμε για την τιμή του τυποποιημένου, άρα για το πώς θα πουλήσουμε, πώς θα τυποποιήσουμε και πώς ο καταναλωτής, στον οποίο θα απευθυνθεί το τυποποιημένο προϊόν, θα δώσει τα παραπάνω χρήματα, για να έχει ένα καλύτερο ποιοτικό προϊόν: το ελληνικό αγνό παρθένο ελαιόλαδο. Αυτή η δουλειά δεν μπορεί να γίνει σε έξι μήνες, αλλά σχεδιάζεται τώρα, ώστε να γίνει κάποια στιγμή πράξη. Μόνο το 30% είπατε εσείς ότι πωλείται ως τυποποιημένο, το 70% πωλείται ως χύμα. Αυτό πρέπει να αλλάξει. Πώς μπορούμε να αντιμετωπίσουμε τον εισερχόμενο ανταγωνισμό; Θέλουμε και εμείς να μπορούμε να πουλάμε τα δικά μας προϊόντα χωρίς δασμούς σε τρίτες χώρες. Δεν μπορούμε, λοιπόν, εμείς να θέλουμε να πουλάμε αδασμολόγητα, παραδείγματος χάριν στην Κίνα, σε μεγάλες αγορές και από την άλλη να λέμε, βάλτε φραγμούς και δασμούς σε άλλα προϊόντα, όταν εκείνοι θέλουν να εισάγουν και να πουλήσουν στην Ευρώπη. Πρέπει να διασφαλίσουμε εντός της ευρωπαϊκής ζώνης ότι μιλάμε για τα ίδια προϊόντα, άρα ανώτερης κλάσης ποιοτικά χαρακτηριστικά, όπως το είπατε πολύ σωστά. Υπάρχουν αυτά στην Ελλάδα. Ιχνηλασιμότητες, διασφάλιση, επικοινωνία αυτών των ποιοτικών χαρακτηριστικών. Γίνεται οργανωμένα; Όχι. Γίνεται από κάποιους, γίνεται αποσπασματικά. Θέλουμε να το οργανώσουμε. Γι' αυτό θέλουμε και τη συγκέντρωση. Τι εννοούμε συγκέντρωση; Δεν μπορεί ένας με εκατό ελαιόδεντρα, δεν μπορεί ένας μόνος του με χίλια ελαιόδεντρα. Τι λέμε; Συνεταιρισμοί και συνεταιρισμοί των συνεταιρισμών. Μόνο έτσι θα γίνει. Εάν δεν υπάρξει δυνατότητα να συνεργαστούν οι αγρότες μας, δεν θα αποκτήσουν ποτέ την κρίσιμη μάζα, τον όγκο, για να μπορέσουν να πετύχουν την προστιθέμενη αξία. Γι' αυτό φέρνουμε νέο νόμο για τους συνεταιρισμούς. Ήδη είναι στη διαβούλευση, η οποία ολοκληρώνεται και σε λίγες ημέρες φέρνουμε νέο νόμο για τους συνεταιρισμούς για να μπορέσουμε να έχουμε ένα πιο καθαρό νομοθετικό πλαίσιο, για να μπορεί να αισθάνεται ασφάλεια αυτός ο οποίος συμμετέχει στους συνεταιρισμούς και να μπορεί με αυτόν τον τρόπο να γίνει πιο ανταγωνιστικός. Είναι μεγάλη δουλειά. Εμείς έχουμε ανοικτό διάλογο με όλους. Σας καλούμε και εσάς να καταθέσετε τις προτάσεις σας και μαζί να καθίσουμε, γιατί όλοι νομίζω ότι νοιαζόμαστε. Δεν νομίζω ότι κάποιος εκπρόσωπος του έθνους νοιάζεται λιγότερο από τον άλλον. Όλοι νοιαζόμαστε για ποιους; Για αυτούς τους πολίτες που μας έχουν στείλει εδώ και περιμένουν κάτι από εμάς. Εμείς σας καλούμε. Έχουμε ανοικτό διάλογο. Είδατε τι έγινε με τη διεπαγγελματική φέτας. Καταφέραμε να τους βάλουμε όλους μαζί. Υπάρχουν διεπαγγελματικές. Θέλουμε να τις ενδυναμώσουμε, να δυναμώσουμε τις οργανώσεις παραγωγών, τις συνεργασίες των παραγωγών, να δυναμώσουμε τις συνεργασίες των κομμάτων, για να βρούμε ένα στρατηγικό σχέδιο για το ελαιόλαδο, το βασικό εθνικό προϊόν, ώστε να μην αλλάζει κάθε φορά που αλλάζει η κυβέρνηση. Σας ευχαριστώ.
Και εμείς σας ευχαριστούμε.
Κύριε Πρόεδρε, η ερώτησή μας αφορούσε την τιμή παραγωγού.
Κύριε Κεγκέρογλου, ξέρετε ότι δεν έχετε τον λόγο. Μη με στεναχωρείτε, γιατί σας εκτιμώ.
Κύριε Πρόεδρε, η ερώτησή μας αφορούσε την τιμή παραγωγού. Οι παραγωγοί μάς ενδιαφέρουν. Εσείς μιλήσατε για την τιμή του εμπόρου. Είναι άλλο θέμα. Σας ευχαριστώ.
Όχι, αυτό αφορά τον παραγωγό που τυποποιεί, όχι αυτόν που πουλάει χύμα…(δεν ακούστηκε)
Είναι 2,20 η τιμή του ελαιολάδου και δεν ενδιαφέρεστε.
Κύριε συνάδελφε, τα ίδια λέμε.
Κύριε Κεγκέρογλου, μπορείτε να τα πείτε κατ' ιδίαν. Σας είπε ήδη ότι μπορείτε να τα πείτε και αύριο το πρωί στο γραφείο. Η δεύτερη με αριθμό 354/8-1-2020 επίκαιρη ερώτηση πρώτου κύκλου της Βουλευτού Λάρισας του Κινήματος Αλλαγής κ. Ευαγγελίας Λιακούλη προς τον Υπουργό Δικαιοσύνης, με θέμα: «Το Υπουργείο Δικαιοσύνης «θάβει» την υπόθεση του ολοκαυτώματος του Δομένικου» δεν συζητείται, κατόπιν συνεννόησης του Υπουργού και της Βουλευτού. Κυρίες κύριοι συνάδελφοι, ολοκληρώθηκε η συζήτηση των επικαίρων ερωτήσεων. Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 12.51΄ λύεται η συνεδρίαση για αύριο, ημέρα Παρασκευή 17 Ιανουαρίου 2020 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που σας έχει διανεμηθεί.